ועדת המשנה לדיון בהצעת חוק העיריות, כנסת 17, פרוטוקול מספר 6, 2008-02-26 09:00

אופיר פינס-פז: שלום לכולם.

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר היום שלנו סעיפים 65 – 72 – ראש העיר וסגניו.

אופיר פינס-פז: סעיפים 94 – 99 זה מנכ"ל העירייה.

אופיר פינס-פז: סעיפים 100 – 109 הם נושאי משרה.

אופיר פינס-פז: יש לנו יום סדר יום עמוס, שאפתני.

אופיר פינס-פז: אני מקווה שנצליח לממש אותו.

אופיר פינס-פז: אני רוצה להודיע לוועדה ואני מבקש שיודיעו את זה גם לשר הפנים, שהישיבה הבאה תוקדש לפיצולים בחוק.

אופיר פינס-פז: אתם יודעים – מה שאני אומר, אני עושה.

אופיר פינס-פז: אני מעלה לקריאה שנייה ושלישית את נושא גודל המועצה, וכל מה שאני יכול להעלות לקריאה שנייה ושלישית לפני הבחירות אני אעלה, כמובן בהתייעצות עם שר הפנים.

אופיר פינס-פז: יש דברים שראוי לקדם אותם.

אופיר פינס-פז: את החוק כנראה לא נצליח לגמור עד סוף מושב החורף, ויש דברים שאני צריך לקדם אותם לקראת הבחירות לרשויות המקומיות.

אופיר פינס-פז: ולכן, אנחנו נעשה את זה בישיבה הבאה בחודש מרץ.

אופיר פינס-פז: אנחנו נעלה את זה לקריאה שנייה ושלישית בוועדה, ולקריאה שנייה ושלישית במליאה.

אופיר פינס-פז: אני כבר אומר לכם שאני ארצה באותה ישיבה גם לטפל בנושא אחוז החסימה – העלאת אחוז החסימה.

אופיר פינס-פז: אני אציע הצעה לקריאה שנייה ושלישית להעלות את אחוז החסימה מ-0.75 ל-1.25.

אופיר פינס-פז: אני חושב שזה דבר נכון.

אופיר פינס-פז: דב, אני רוצה שתדע שיכול להיות שעל הרקע הזה שר הפנים יסכים להצעה יותר ממותנת בכל מה שקשור לצמצום חברי מועצות ערים לנוכח trade of שנעשה בהעלאת אחוז החסימה, כי העלאת אחוז החסימה יוצרת מועצת עיר יותר סבירה.

אופיר פינס-פז: לא של אחד, אחד, אחד, אלא יהיו גם כמה שניים.

אופיר פינס-פז: אז נוכל לצמצם את הדרישה לצמצום המספרים במועצות ערים.

אופיר פינס-פז: אנחנו עוד נראה איך אנחנו מתגבשים לקראת העניין הזה.

אופיר פינס-פז: אבל, כאמור זו הודעה שלי לקראת הישיבה הבאה, זה לא על סדר היום של הישיבה הנוכחית.

אופיר פינס-פז: אני מקווה שהניחו על השולחן את נייר ההסכמות בין שר הפנים לראשי הרשויות.

אופיר פינס-פז: יפה, אני ביקשתי להניח על השולחן את ההסכמות של שר הפנים עם מרכז השלטון המקומי.

אופיר פינס-פז: אני מבקש להניח את זה מייד.

אופיר פינס-פז: אני אומר את זה כי חלק גדול מהסעיפים פה, למשל בנושא תפקידי ראש העיר, השתנו בדומה להסכמות.

אופיר פינס-פז: אני גם אבקש לשנות את תפקיד המנכ"ל על רקע השינוי בראש העיר.

אופיר פינס-פז: אם ראש העיר הוא ראש עיר מנהל, המנכ"ל לא יהיה תלוי בראש העיר בדרך שבה התכוונו מההתחלה, כי אין לזה שום הצדקה.

אופיר פינס-פז: אבל, אנחנו נגיע לפרק על המנכ"לים.

אופיר פינס-פז: כרגע אנחנו בעניין ראשי ערים.

אופיר פינס-פז: אנחנו נתחיל בעניין ראש העיר וסגניו – סעיף 65.

אופיר פינס-פז: בבקשה.

עידו בן יצחק: אני אתן כמה הסברים על כל הצבעים פה.

עידו בן יצחק: כרגיל, אנחנו הצענו כל מיני תיקונים.

עידו בן יצחק: הנושאים שמסומנים בצהוב הם סעיפים שקשורים למהות של ראש העיר והמנכ"ל, וכפי שהבנו משר הפנים הכוונה היא לשנות את הצעת החוק הממשלתית.

עידו בן יצחק: ועל כן, נצטרך לראות איך עושים את השינויים האלה.

עידו בן יצחק: סעיפים שמסומנים בירוק - יש שניים כאלה - יש כמה דברים שצריכים לגביהם הבהרות ממשרד הפנים.

עידו בן יצחק: הסעיפים שמסומנים בכחול הם הצעות שאנחנו הצענו, ומשרד הפנים מתנגד להצעותינו.

אופיר פינס-פז: תקרא את כל הסעיפים שקשורים לראש העיר.

אופיר פינס-פז: את הסגנים תשאיר להמשך.

עידו בן יצחק: ( קורא את סעיף 65 – אחריות ראש העירייה.

עידו בן יצחק: ) זה סעיף כמו שהוצע בהצעת החוק המקורית.

עידו בן יצחק: אנחנו מציעים: "לפי כל דין".

עידו בן יצחק: משרד הפנים מציע לשנות את זה ל: "(א) העירייה תנוהל בידי ראש העירייה, והכול בהתאם להוראות כל דין.

עידו בן יצחק: סעיף (ב) הוא למעשה כמו שהקראתי.

עידו בן יצחק: ( קורא את סעיף 66 – משכורת ראש העירייה.

עידו בן יצחק: ) אנחנו מציעים: "בהתאם להוראות השר, השר רשאי להורות על שיעורים שונים בהתאם לגודל העירייה", וזה כדי שלא ישתמע כאילו כל אחד הוא יכול לקבוע לו שכר אחר.

עידו בן יצחק: ( קורא את סעיף 67 – עיסוק נוסף, את סעיפים (א)(ב)(1)(2)(3)(4)(ג)(ד).

עידו בן יצחק: ) בסעיף (ב)(3) אנחנו מציעים להוסיף: "או גוף שהעירייה משתתפת בתקציבו או בניהולו".

עידו בן יצחק: אנחנו מציעים להוסיף סעיף קטן (ג1): "לעניין זה לא יראו כעיסוק נוסף – (1) תפקיד שראש העירייה ממלא על פי דין.

עידו בן יצחק: (2) החזקה בלבד של מניות בתאגיד.

עידו בן יצחק: (3) קבלת הכנסות מנכס שלו או של משפחתו.

עידו בן יצחק: (4) קבלת הכנסה מיצירה ספרותית, דרמטית, מוסיקלית, אומנותית או מדעית, או עבודה אקדמית, ובלבד שלא מתקיים תנאי מהתנאים המפורטים בסעיף קטן (ב)(1) עד (4).

אופיר פינס-פז: יש שני דברים שמעניינים אותי.

אופיר פינס-פז: ראשית, היה סעיף שקבע ששר הפנים הוא יקבע את גובה השכר של ראשי רשויות, איפה זה?

עידו בן יצחק: זה סעיף 66.

אופיר פינס-פז: האם יש אפשרות לשנות את זה?

קריאה: זה הכללים בתיאום עם הממונה על השכר.

אופיר פינס-פז: יש לי קצת ניסיון בדבר הזה.

אופיר פינס-פז: אני חושב שזה לא נכון ששר הפנים יקבע את שכר ראשי הרשויות, כי בדרך כלל הוא גם לא קובע.

אופיר פינס-פז: יש מנגנון לחברי כנסת, יש מנגנון לשרים.

אופיר פינס-פז: צריך להיות נוהל מסודר.

אופיר פינס-פז: יהודה, מה אתה אומר על זה?

יהודה זמרת: המצב במדינת ישראל במהלך לפחות פקודת העיריות – ולא שראיתי שזה לא היה נכון – זה ששר הפנים קבע את השכר.

יהודה זמרת: יש חוברת שיוצאת אחת לכמה שנים בהתאם לכללים שנקבעים.

יהודה זמרת: יש גם שיח ושיג עם ראשי הרשויות מעת לעת.

אופיר פינס-פז: מה ההסדרים האלטרנטיביים לגורמים אחרים.

אופיר פינס-פז: למשל, לשופטים, לשרים, לחברי כנסת?

יהודה זמרת: ישבה ועדה ציבורית מסוימת שקבעה.

אופיר פינס-פז: אני מציע ועדה ציבורית.

יהודה זמרת: לגבי ועדה ציבורית – מישהו צריך להביא ולהכריז.

עדי אלדר: אנחנו צמודים לשרים.

אופיר פינס-פז: אין שום בעיה.

אופיר פינס-פז: אם ראשי הרשויות רוצים את הסטאטוס-קוו, ומשרד הפנים רוצה את הסטאטוס-קוו, אני לא מציע שינוי.

אופיר פינס-פז: תחשבו טוב אם אתם רוצים את הסטאטוס-קוו, כי זו ההזדמנות לשנות.

אופיר פינס-פז: אתם לא רוצים, תודה.

קריאה: זה הכי נכון.

אופיר פינס-פז: הנושא הבא שרציתם לבדוק – לגבי חברי כנסת למשל בעניין ספרות, אני יודע שמותר להם לכתוב ספרים, להוציא ספרים.

אופיר פינס-פז: האם לראשי רשויות מותר?

נועה בן אריה: לפי סעיף (ג1) המוצע כן.

אופיר פינס-פז: אז אנחנו נאפשר לראשי רשויות להוציא זאת, כמו שמותר לחברי כנסת ושרים.

אופיר פינס-פז: אני רוצה לומר משהו לנוהל – בשם המרכז לשלטון מקומי בגלל שיש פה הרבה ראשי רשויות, הרבה סגנים, הרבה חברי מועצות, ידבר אחד והוא יוכל להסמיך אחרים לדבר בשמו.

אופיר פינס-פז: זאת אומרת, מייצג את ראשי הערים רק עדי אלדר, או אם הוא מבקש להסמיך ראש עיר אחר.

אופיר פינס-פז: אתם תגידו לי מי מייצג את הסגנים, כי לצערנו עוזי כהן נפטר.

אופיר פינס-פז: מר יצחקי, איפה אתה סגן?

ישי יצחקי: אני עכשיו בקדימה-צורן.

ישי יצחקי: אני סגן לשעבר.

ישי יצחקי: אני ממלא מקום של יושב-ראש לשעבר שנמצא במרומים.

ישי יצחקי: יגיע עו"ד מנדי וייס מנתניה שהוא סגן ראש העיר בנתניה.

אופיר פינס-פז: אתה תדבר, ואם תרצה מישהו אחר מטעם הסגנים תודיע לי.

אופיר פינס-פז: אתה תדבר מטעם המועצות האזוריות, אדוני.

אופיר פינס-פז: אם וירשובסקי יגיע הוא ידבר בשם מועצות ערים, וגם אתה תדבר.

אופיר פינס-פז: אם תרצה – תסמיך מישהו אחר.

אופיר פינס-פז: מר עדי אלדר, בבקשה.

עדי אלדר: במסגרת החוק יש לתת את הדעת על ראשי ערים נבחרים שנמצאים בפנסיה, ולא חל עליהם החוק של הלנת שכר.

עדי אלדר: יש פה עיוות מאוד רציני, ואני אומר את זה לחברנו שנמצאים.

אופיר פינס-פז: האם זה גם נכון לסגנים?

עדי אלדר: זה גם נכון לסגנים.

עדי אלדר: יש לא מעט ראשי ערים שעשו את שלהם, יצאו לפנסיה, והם מקבלים בצדק פנסיה.

אופיר פינס-פז: הבעיה היא שחלק מהם לא מקבלים.

עדי אלדר: בדיוק כך.

עדי אלדר: כל מה שקשור אחר כך להלנת שכר שעובדים אחרים מקבלים, ראש העיר וסגנו שנמצאים בפנסיה, הם מחוץ לעניין.

עדי אלדר: אני מציע להוסיף לחוק שדין מקבלי הפנסיה מקרב נבחרי הציבור, כדין עובדי אותה רשות.

יהודה זמרת: תיקון לחוק הגנת השכר, זה לא אמור להיות פה.

עדי אלדר: אני מציע שזה יהיה.

אופיר פינס-פז: יהודה, אני מבקש פחות פורמליסטיות ויותר ענייניות.

אופיר פינס-פז: יש כאן בעיה כאובה שאני מכיר אותה, ואתה מכיר אותה, וכל מי שעוסק בנושא משרד הפנים מכיר אותה, לפיה נבחרים שזכאים לפנסיה ישנן רשויות מקומיות שלא משלמות פנסיה ושכר, או שעושות הלנה.

אופיר פינס-פז: לעובדים יש מסלול להלנת שכר ולתביעה, ולנבחרים כנראה אין.

אופיר פינס-פז: צריך לתקן את זה, וזו הזדמנות מצוינת לתקן את זה.

אופיר פינס-פז: נעשה תיקון עקיף איפה שצריך אם יש הסכמה שיש כאן עוול מסוים.

אופיר פינס-פז: השאלה היא איך מתקנים, ואת זה אני לא יודע.

אופיר פינס-פז: תומר ויהודה, רשמו לכם את הסעיף הזה.

נועה בן אריה: יש לנו הצעת חוק, אני יכולה להגיש אותה.

אופיר פינס-פז: אם את רוצה להיות משותפת, אז תשתתפי.

אופיר פינס-פז: שבו שלושת

אופיר פינס-פז: כם ותציעו לנו נוסח לתיקון עקיף כדי לטפל בפרשה הכאובה הזאת כי היא באמת פרשה כאובה.

אופיר פינס-פז: מדובר באנשים שהם נבחרי ציבור לשעבר, אין להם היום יכולת להתקיים בכבוד, וגם אין להם סעד.

אופיר פינס-פז: לדעתי, זו לקונה, וזוהי הזדמנות ראויה לתקן אותה.

עדי אלדר: תודה.

עדי אלדר: ישנן עוד הערות.

עדי אלדר: בסעיף 67(ב)(1) לחוק פה כתוב: "או שהוא כרוך בהקדשת זמן ניכר".

עדי אלדר: לא אני ולא אחרים, לא נוכל להיות יושבי ראש שלטון מקומי כי אני מקדיש הרבה זמן לעניין.

עדי אלדר: אני אומר לך שאני מקדיש זמן ניכר לשלטון המקומי.

עדי אלדר: יש ראשי ערים כמו יושב-ראש שלטון מקומי שמקדיש בהתנדבות זמן ניכר מהזמן שלו לצורכי ציבור, לנושאי הרשויות המקומיות.

עדי אלדר: אני מבקש שלא יצא מצב שהוא עובר על החוק.

אופיר פינס-פז: עדי, לפי מיטב ידיעתי אתה לא משפטן, וגם אני לא.

אופיר פינס-פז: אבל, אני מבין בזה משהו.

אופיר פינס-פז: לדעתי, ההתעסקות במרכז השלטון המקומי נכללת בגדר החוק כי היא קשורה קודם כל לעובדה שאתה ראש עירייה מכהן.

אופיר פינס-פז: אני לא רואה בזה בעיה, לפחות בכל מה שקשור במרכז לשלטון מקומי.

אופיר פינס-פז: אם יש עיסוקים אחרים, אני לא יודע מה הם.

אופיר פינס-פז: אבל לדעתי, מרכז השלטון המקומי הוא בגדר החוק, אני לא רואה פה שום סתירה.

שוקי פורר: אבל, התפקיד של עדי נוגד את סעיף 67(ב)(3), כי הוא עוסק בעבור גוף שהעירייה משתתפת בתקציבו.

שוקי פורר: אני חושב שזה דרקוני מידיי, וצריך לעדן את זה.

שוקי פורר: צריך למצוא איזשהו ניסוח.

אריה פרגו'ן: אפשר לכתוב: למעט יושב-ראש מרכז שלטון מקומי, וגמרת את הבעיה.

אופיר פינס-פז: זה לא רק יושב המרכז, יש פה עוד בעלי תפקידים במרכז השלטון המקומי, ובמקומות אחרים.

אופיר פינס-פז: יש סגנים, יש ממלא מקום.

אופיר פינס-פז: אני גם לא מציע לעשות בחוק תפקיד ספציפי.

שוקי פורר: אדוני היושב ראש, אפשר להכניס לתוך הסעיף הזה: למעט תפקידים שנובעים מתפקידו כראש העירייה.

אופיר פינס-פז: נכון.

יהודה זמרת: זה נובע ממקום אחר שאומר למעט תפקיד שראש העירייה ממלא על פי דין.

יהודה זמרת: יש שם סעיף החרגה בסעיף (ג).

קריאות: זה לא על פי דין.

אריה בר: חבר בתאגיד זה לא על פי דין?

אריה בר: תאגיד עירוני, בוודאי שכן.

אופיר פינס-פז: חברים, אני מבין מה שאתם אומרים.

אופיר פינס-פז: תמצאו לזה ניסוח, יש על זה הסכמה.

אופיר פינס-פז: הרי אנחנו מדברים בתפקידים שראש רשות עושה קודם כל כתוצאה מתפקידו כראש עירייה, ואז הוא יכול לייצג במרכז לשלטון מקומי, והוא יכול לעמוד בראש תאגיד עירוני, הוא יכול לעמוד בראש חברה עירונית ממשלתית אם כך הוסכם.

אופיר פינס-פז: הנה, עכשיו יכול להיות שיהיה ראש עירייה שיעמוד בראש העניין של הכנרת, יכול להיות שלא.

אופיר פינס-פז: זה צריך להיות מוגדר שזה בסדר מבחינת החוק.

תומר רוזנר: אפשר להוסיף בסעיף של בעלי תפקיד על פי דין: או בתוקף תפקידו כראש עירייה.

יהודה זמרת: לא, כי זה יש לנו בעיה.

יהודה זמרת: אתם ביקשתם להוסיף את הסיפה.

יהודה זמרת: במקור לא היה כתוב: או גוף שהעירייה משתתפת בתקציבו ובניהולו.

יהודה זמרת: היתה הגדרה כללית אם הוא בעל עניין בו.

יהודה זמרת: עכשיו כאשר הוא נמצא בתאגיד עירוני מתוקף הוראת החוק שאומרת שיש זהות אינטרסים ביניהם, לא קיימת בעיית ניגוד עניינים, וכך לא היה.

יהודה זמרת: הלשכה המשפטית ביקשה להוסיף את הסיפה, את ההרחבה.

יהודה זמרת: יש לי הבחנה לגבי שהיא משתתפת בתקציבו.

יהודה זמרת: אם היא מתקצבת אותו כמו תאגיד עירוני אין לי בעיה, כי היא תאגיד עירוני.

יהודה זמרת: אם היא תומכת בו, מתחילה להיות בעיה, כי עמותה שאתה מצד אחד תומך בה, ומצד אחד אתה משתתף, זה לא יכול להיות.

יהודה זמרת: ולכן, "משתתף בתקציבו" לא מתאים.

יהודה זמרת: אם היה כתוב שהעירייה מעבירה לו, למעט תאגידים עירונים שנוציא אותם החוצה, ואז אני יכול להחריג את כל התאגידים העירוניים פה, ותאגידים עירונים לא תהיה בעיה.

בני כשריאל: המתנ"ס היא חברה ממשלתית שאנחנו תומכים בו.

בני כשריאל: שם יש לי גם את התרבות וגם את הספורט, וגם פעילות למבוגרים וכו', אבל אני תומך בו.

בני כשריאל: בטח שאני יכול להיות יושב-ראש על פי חברת המתנ"סים, ואני גם הולך להיות שם יושב-ראש.

יהודה זמרת: יש כרגע ויכוח איך להעביר את הכסף למתנ"סים.

יהודה זמרת: הוא גם יעביר את הכסף, וגם יוציא אותו.

אריה בר: ראש עיר לא צריך להיות יושב-ראש מתנ"ס.

אריה בר: לראש העיר יש תפקידים, ויש גופים כמו תאגידים עירונים שזה תקין וזה בסדר גמור.

אריה בר: לגופים אחרים, הוא יכול למנות מישהו שיהיה יושב-ראש.

אופיר פינס-פז: אני לא מוכן להרחיב מעבר לזה.

אופיר פינס-פז: אפשר למצוא ניסוח שעונה על הדרישה, או שאי אפשר?

אופיר פינס-פז: אני חושב שהדרישה מוגדרת לחלוטין.

אופיר פינס-פז: הדרישה אומרת שראש עירייה שהוא מבצע תפקידים בהתנדבות הגוזלים לו זמן, והוא מבצע אותם במסגרת תפקידו כראש עירייה, ייכנסו לגדר החוק - זה הכול.

תומר רוזנר: זה מה שהצעתי, אבל יהודה מתנגד.

יהודה זמרת: אם עלול להתעורר ניגוד עניינים הוא לא יוכל לעשות את זה, וזה כלל.

יהודה זמרת: זה לא רק בעיית הזמן שהוא מקדיש.

יהודה זמרת: הבעיה העיקרית היא בעיית ניגוד העניינים.

יהודה זמרת: אם למשל יש עמותה שם, ובעמותה הזאת כתוב שראש העיר יהיה חבר בה, אבל היא נתמכת על-ידי העירייה, הוא לא היה יכול לשבת בה.

יהודה זמרת: אפשר למעט מכל הנושא הזה את כל התאגידים העירוניים, ואת התאגידים העירונים נוריד אותם החוצה.

יהודה זמרת: נראה לי שזה הפתרון היותר נכון.

יהודה זמרת: לגבי כל השאר שיחולו כללי ניגוד העניינים הרגיל.

אופיר פינס-פז: אם אני כבר מחריג, אז אני אעשה גם את המרכז לשלטון המקומי.

יהודה זמרת: אני לא צריך להחריג את המרכז לשלטון המקומי, כי אני חבר בו.

אופיר פינס-פז: טוב, לא צריך.

אופיר פינס-פז: האם יש עוד הערות לסעיפים אלו?

יצחק ישועה: בסעיף 67(ג1)(3) כתוב: "קבלת הכנסות מנכס שלו או של משפחתו".

יצחק ישועה: קבלת הכנסות זה כביכול החלק המותר, ומנכס שלו או של משפחתו כמובן כשאין קשר למועצה.

יצחק ישועה: יכולים להיות דברים כאלו.

שוקי פורר: זה כתוב למטה: "ובלבד שלא מתקיים תנאי מהתנאים המפורטים בסעיף קטן (ב)(1) עד (4).

יצחק ישועה: בסדר.

יהודה זמרת: זה לא שהם לא עיסוק נוסף.

יהודה זמרת: בשלוש הסייגים האלה מקבלים כסף, ולכן לכאורה זה לא היה נכנס לכלל הקודם.

יהודה זמרת: אומרים שלמרות שאתה מקבל תמורה, אתה יכול לקבל תמורה תמורת קבלת הכנסות, החזקה בלבד של מניות, וקבלת הכנסות מיצירה ספרותיות.

יהודה זמרת: החזקה בלבד של מניות זה כמובן בלי ניהול פעיל, אלא אך ורק החזקה בלבד.

אופיר פינס-פז: תומר, מה עם הצהרת הון?

אופיר פינס-פז: האם נכניס את זה פה?

עידו בן יצחק: זה בהמשך.

אופיר פינס-פז: למה זה לא פה?

תומר רוזנר: כי זה חל גם על הסגנים.

אופיר פינס-פז: תכניס פה על ראשי ערים, ואחרי זה על הסגנים.

ישי יצחקי: עם כל הכבוד, סעיף 67(א) שמדבר על זה שהוא לא יעסוק בכל עיסוק נוסף ויקדיש זמן מעבר ל-, משליך באיזושהי דרך גם על הסגנים בעצם העובדה של האצלה.

ישי יצחקי: יכול להיות שראש העיר יאציל.

שוקי פורר: זה חל על סגנים בשכר.

אופיר פינס-פז: סגנים בשכר זה סגנים.

ישי יצחקי: אפשר להגדיר שראש העיר לא יעסוק בתחום של גופים ציבוריים או עמותות ציבוריות שנהנות מתמיכה בתוקף חוק ועדת התמיכות.

אופיר פינס-פז: נכון, זה אמרנו כבר - זה נאמר.

דוד אזולאי: אני רוצה לנצל את ההזדמנות כשמדברים על שכר ראשי רשויות ולומר שישנה איזושהי בעיה של ראשי רשויות שהיו ברשות המקומית, והם פרשו, ולרשות המקומית יש בעיה.

אופיר פינס-פז: איחרת, טיפלנו בזה לפני שבע דקות.

אופיר פינס-פז: תיקנו את הסעיף.

דוד אזולאי: האם הוא ייכנס לתוך העסק הזה?

אופיר פינס-פז: כן.

דוד אזולאי: מי יממן את שכרם?

אופיר פינס-פז: אנחנו עושים הסדר, תהיה רגוע.

אופיר פינס-פז: טיפלנו בזה לפני שבע דקות.

אופיר פינס-פז: עדי אלדר העלה את זה, טיפלנו בזה.

קריאה: סעיף 67 כשדיברו על שכר הסגנים, אז להצמיד גם את נושא הסגנים בשכר.

אופיר פינס-פז: אנחנו נטפל בסגנים.

אופיר פינס-פז: גמרנו את נושא ראשי הרשויות.

עידו בן יצחק: לא הבנתי מה סוכם לגבי נושא של פעילות של ראשי ערים.

אופיר פינס-פז: מותר להם לפעול בתאגידים עירוניים.

אופיר פינס-פז: תכתוב את זה במפורש.

תומר רוזנר: יש עמותות שהן תאגידים עירוניים?

אופיר פינס-פז: תאגידים עירוניים זה חברות עירוניות.

רני פינצי: יש את כל שלוש הסוגים.

אופיר פינס-פז: תאגידים עירונים כפי שמוגדרים בחוק.

יהודה זמרת: הכוונה היא בכל גוף משפטי שאינו בתחום המשפט הציבורי.

אופיר פינס-פז: אתה יכול לכתוב שמותר לו לפעול בתאגידים עירוניים בכפוף לבעיית ניגוד העניינים.

אופיר פינס-פז: אדם - ובוודאי נבחר ציבור - תמיד צריך לבדוק שהוא לא מצוי בניגוד עניינים.

אופיר פינס-פז: אנחנו עוברים לסעיף 68.

עידו בן יצחק: (קורא את סעיף סגן ראש עירייה – סעיף 68(א)(ב)(ג)(ד)(ה)(1)(2).

עידו בן יצחק: ) (קורא את סעיף סגן מלא מקום – סעיף 69(א)(ב)(1)(2)(3)(ג).

עידו בן יצחק: ) בסעיף 69(ב) אנחנו מציעים להוסיף: "גם הושעה או חדל לכהן בטרם התחיל לכהן ראש עירייה חדש".

עידו בן יצחק: "(3) לא מינה ראש העירייה סגן כאמור בסעיף קטן (א), ולא מינה אחד מחברי המועצה להיות ממלא מקום כאמור בפסקה (2)", אנחנו מציעים להוסיף: "בתוך שלושים ימים מתחילת כהונתו, או מיום שנתפנה תפקיד זה לפי העניין, תמנה המועצה אחד מחברי המועצה להיות ממלא מקומו של ראש העירייה.

עידו בן יצחק: "

אופיר פינס-פז: הערות עד כאן - נציג הסגנים, בבקשה.

ישי יצחקי: בסעיף 68(א) כתוב: "ראש העירייה רשאי למנות לו סגנים וכו', על פי מספר התושבים הרשומים ביום הקובע בפנקס הבוחרים".

ישי יצחקי: לדעתנו, צריך שיהיה מצוין על-פי מספר התושבים הרשומים במרשם האוכלוסין ביום הקובע.

אופיר פינס-פז: זה מה שכתבנו.

ישי יצחקי: בפנקס הבוחרים רשומים בעלי זכויות הבחירה, לא רשומים בזה גם מספר הילדים.

ישי יצחקי: אני מבקש: לפי מרשם האוכלוסין.

ישי יצחקי: לפי מרשם האוכלוסין רשומים כל תושבי היישוב, כולל הילדים, הזקנים והטף.

נועה בן אריה: זה תוקן לבקשתכם.

אופיר פינס-פז: תקרא את מה שאנחנו כותבים לפני שאתה מעיר.

אופיר פינס-פז: פה זה לא ישיבות המועצה שלך, פה זה כנסת.

אופיר פינס-פז: תקרא את מה שכתוב, אל תבזבז את זמני.

אופיר פינס-פז: הלאה, עוד הערות.

אופיר פינס-פז: משרד הפנים, בבקשה.

יהודה זמרת: היה כתוב שיש פה הסדר לממלא מקום של ראש עירייה.

יהודה זמרת: הסמיכו את ראש העירייה למנות אחד מסגניו, ואם אין לו סגנים למנות אחד מחברי המועצה.

יהודה זמרת: כתוב שאם הוא לא מינה, תמנה המועצה אחד מהם.

אופיר פינס-פז: פה נשאלת השאלה, מה עמדת משרד הפנים?

אופיר פינס-פז: זה לא סעיף שקבענו אותו, זה סעיף שנמצא בטעון עיון.

יהודה זמרת: ישנו פרק זמן שראש העירייה צריך עד אשר הוא מחליט את מי הוא רוצה למנות כממלא מקומו.

יהודה זמרת: פה קבעו לו שתוך שלושים יום מיום הבחירה, הוא כבר חייב והמועצה תכפה עליו ממלא מקום.

יהודה זמרת: לא ברור גם מה קורה אם אחר כך הוא כן מחליט למנות ממלא מקום, וממלא המקום שמינו לו הולך הביתה, המינוי מתבטל.

יהודה זמרת: כלומר, מבחינת היחסים בין ראש העירייה כממנה את ממלא מקומו לבין המועצה.

יהודה זמרת: המטרה היתה רק שהמועצה תוכל כדי שלא יהיה כאוס כשראש העירייה מסיבות אלו ואחרות לא נמצא.

אופיר פינס-פז: אז מה אתה מציע?

יהודה זמרת: שרק אם יש עילה, רק אם צריכים.

יהודה זמרת: אם ראש העירייה מסיבות אלו ואחרות לא יכול, והוא לא מינה ממלא מקום, המועצה תתכנס ותמנה.

יהודה זמרת: אבל, היא לא צריכה למנות לו ממלא מקום אם אין צורך - זה הנוסח המקורי.

מאיר שטרית: נניח שראש העיר אומר שהוא לא ממנה ממלא מקום, יש לו בעיות בקואליציה, ולוקח לו זמן למנות.

מאיר שטרית: הוא עדיין נמצא בעיר, הוא לא הולך לשום מקום.

מאיר שטרית: זה לא חובה שהוא ימנה ממלא מקום מההתחלה תוך שלושים יום.

יהודה זמרת: התעוררה עילה, ונבצר ממנו - ימנו.

אופיר פינס-פז: תומר, העניין של שלושים יום הוא לא סביר.

אופיר פינס-פז: גם בכנסת לא מקימים קואליציה בשלושים יום.

תומר רוזנר: מצד אחד, כמו שאמר השר יש שיקולים קואליציוניים.

אופיר פינס-פז: חברים, נעשה את זה שלושה חודשים.

אופיר פינס-פז: אם בתום שלושה חודשים ראש עירייה לא יקבע ממלא מקום, המועצה תקבע והוא לא יוכל לשנות.

אופיר פינס-פז: כך צריך להיות כתוב בסעיף.

אופיר פינס-פז: נתנו לו שלושה חודשים למנות ממלא מקום, וזה די והותר זמן.

אופיר פינס-פז: אין דבר כזה שהוא לא רוצה.

אופיר פינס-פז: השאלה היא, האם הוא חייב?

קריאות: לא חייב, למה חייב?

אופיר פינס-פז: השאלה היא למה חייב?

אופיר פינס-פז: בבקשה, תשובה.

אופיר פינס-פז: חברים, יש כמה מחבריי שחושבים שאני יותר מידיי דמוקרט בישיבות האלה.

אופיר פינס-פז: אני אומר לכם שאי אפשר לנהל ישיבה עם כל כך הרבה משתתפים.

אופיר פינס-פז: אני אגיד לכם מה אני הולך לעשות – אני פשוט נותן לכם התראה כדי שתוכלו לעכל את זה.

אופיר פינס-פז: בתוך זמן קצר אם ההפרעות תמשכנה, אני משאיר בחדר הזה את אנשי משרד הפנים, נציגות מצומצמת של הממשלה, נציגות מצומצמת ביותר של ראשי רשויות, סגנים וחברי מועצה.

אופיר פינס-פז: כל היתר יהיו בחוץ.

אופיר פינס-פז: אם אני לא אוכל לנהל את הישיבה, הפורום הזה לא יעלה על עשרים איש, האם זה ברור?

תומר רוזנר: כפי שהשר קבע את המדיניות החדשה, ראש העירייה מגלם את העירייה.

תומר רוזנר: הוא גם שאמור לכנס את המועצה.

תומר רוזנר: אם הוא לא נמצא מי יכנס את המועצה למנות לו ממלא מקום?

אופיר פינס-פז: השאלה הנשאלת היא, למה צריך ממלא מקום?

אופיר פינס-פז: למה חובה?

תומר רוזנר: כי מישהו צריך להפעיל את העירייה.

אופיר פינס-פז: איפה ראש העיר?

תומר רוזנר: הוא נעדר, הוא חולה.

תומר רוזנר: הוא נסע לחוץ-לארץ לחודש.

אופיר פינס-פז: אז מה אם הוא חולה?

אופיר פינס-פז: אז מה אם הוא נסע לחוץ לארץ לחודש?

אופיר פינס-פז: האם אתה יודע גם שרים שנוסעים לחוץ לארץ לחודש כבר לא ממנים להם ממלא מקום.

אופיר פינס-פז: זו שאלה אמיתית - האם ראש עיר חייב ממלא מקום קבוע?

יהודה זמרת: הרי גם היום יש מקומות שאין ממלא מקום.

יהודה זמרת: יש מנכ"ל, אפשר להסמיך את המנכ"ל.

אופיר פינס-פז: כן, אני לא בטוח שצריך להיות ממלא מקום קבוע.

אופיר פינס-פז: זו שאלה מאוד מעניינת.

אופיר פינס-פז: זו לא שאלה של מדיניות.

אופיר פינס-פז: אם זה מדיניות אז אין חובה, והסעיף בטל.

אופיר פינס-פז: אם זו שאלה של מדיניות אז המדיניות היא שכל עירייה תחליט כפי רצונה.

אופיר פינס-פז: אם זו שאלה של חובה אז חובה – חובה.

תומר רוזנר: לא, אין.

אופיר פינס-פז: אם אין חובה, הסעיף בטל.

תומר רוזנר: אני רק רוצה להפנות את תשומת הלב לשינוי המשמעותי מהמצב הקיים היום.

תומר רוזנר: לפי המצב הקיים ראש העירייה יכול לאצול מסמכויותיו לסגנים.

תומר רוזנר: האפשרות הזאת מתבטלת.

תומר רוזנר: כלומר, מהיום כבר לא יהיה.

אופיר פינס-פז: זה ההצעה, זה עוד לא אומר שזה אושר.

יורם מרציאנו: אדוני היושב ראש, אין לי בעיות שמיעה.

יורם מרציאנו: אבל, אני לא שומע.

אופיר פינס-פז: אתה צודק, החדר הוא גדול.

אופיר פינס-פז: יש הרבה מאוד אנשים, אני מבקש שתדברו בקול רם.

אופיר פינס-פז: אמר היועץ המשפטי שעל-פי סיכום משרד הפנים, או שר הפנים עם ראשי הרשויות, לא תהיה האצלה לסגנים אלא רק לפקידים.

אופיר פינס-פז: אנחנו לא סיכמנו את הדבר הזה.

אופיר פינס-פז: חבר הכנסת חנין, בבקשה.

דב חנין: קודם כל, הנקודה שהועלתה כבר על-ידי היועץ המשפטי אני חושב שהיא נקודה מאוד בעייתית.

דב חנין: אני חושב שאם לא מאצילים לסגנים סמכויות אז השאלה היא בשביל מה צריך סגנים, ובשביל מה צריך לשלם להם כסף?

דב חנין: כיוון שאני חושב שסגנים זה חלק - - -

אסף דעבול: בשביל מה צריך חברי כנסת ושרים בכלל?

מאיר שטרית: אולי תירגע, ואל תעיר הערות כי נעיר לך בחזרה.

אסף דעבול: מה זה תירגע?

אסף דעבול: אני לא ילד בגן.

מאיר שטרית: אל תעיר הערות, באתם להגן על - - -

אסף דעבול: הייתם צריכים אותנו לא אמרת את זה.

אופיר פינס-פז: אדוני, סגן ראש עיריית ראשון.

אסף דעבול: - - - הוא אמר משפט - - - שיחזור בו ממה שאמר.

אופיר פינס-פז: אתה קודם כל התפרצת.

אסף דעבול: הוא אמר משפט, אני ציפיתי מהיושב ראש שיגיד מה זאת אומרת בשביל מה צריך סגנים, אז בשביל מה צריך חברי כנסת?

אופיר פינס-פז: ציפית – הציפיות שלך לא התממשו.

אופיר פינס-פז: חבר הכנסת חנין, ברשות דיבור.

דב חנין: אני רוצה להיות מאוד ברור.

דב חנין: אני מאמין במערכת שבה לנבחרים יש גם אחריות, יש גם תפקידים, ויש גם יכולת לבצע את תפקידם.

דב חנין: אני חושב שסגני ראש עיר זה דבר נכון, זה דבר ראוי.

דב חנין: אני לא אומר שצריך בהכרח להאציל אליהם סמכויות.

דב חנין: אבל, לתת אפשרות להאציל אליהם סמכויות, אני חושב שזה הדבר הטבעי והנכון.

דב חנין: שנית, יש לי בעיה מאוד קשה עם סעיף 68(ד) שאומר שראש העיר רשאי לקבוע שסגן ראש עיר שקיבל שכר, לא יקבל שכר.

דב חנין: אני חושב שהסעיף הזה הוא סעיף מאוד בעייתי.

דב חנין: אם ראש עיר רוצה לפטר את סגנו - נניח שאין ביניהם אמון - שיפטר את סגנו.

דב חנין: זו זכותו.

דב חנין: הוא מינה אותו, הוא רוצה לפטר אותו - בסדר גמור.

דב חנין: מה זו הסנקציה הזאת שראש עיר יכול לקבוע ולשלול מסגן ראש העיר שכר?

אופיר פינס-פז: אני לא בטוח שזו סנקציה, כי חלק מהסגנים הם בשכר וחלק הם לא בשכר.

אופיר פינס-פז: צריך להבהיר את הנקודה הזאת.

דב חנין: לדעתי, זו סנקציה.

דב חנין: אני רוצה לתת דוגמה מחיי המעשה.

דב חנין: ראש העיר של העיר בה אני חי הוא ראש עיר מאוד נמרץ.

דב חנין: היה לו ויכוח עם אחד מסגניו שעוסק בנושא הסביבה.

אופיר פינס-פז: זה אחד מהסגנים החביבים עלינו.

אופיר פינס-פז: הוא עוסק בנושא הסביבה.

אופיר פינס-פז: הוא ממפלגת "הירוקים".

דב חנין: אני לא יודע אם הוא חביב עלי, אבל הוא סגן.

דב חנין: היה לו ויכוח עם אותו סגן.

דב חנין: ראש העיר כעס על הסגן, והחליט לשלול ממנו שכר.

דב חנין: אני חושב שזה דבר מוזר, זה דבר לא ראוי - זה לא יכול להיות.

דב חנין: אם הוא לא מתאים להיות סגן, שלא יהיה סגן.

דב חנין: אם הוא מתאים להיות סגן והוא עושה את תפקידו, הוא צריך לקבל את שכרו.

אופיר פינס-פז: זו דוגמה מצוינת.

אופיר פינס-פז: זו באמת דוגמה אבסורדית שראש עיר מחליט להעמיד בפינה את אחד הסגנים.

אופיר פינס-פז: הוא לוקח לו לכמה חודשים, ואחרי זה כשהוא מתנהג יפה, הוא מחזיר לו.

אופיר פינס-פז: זה נראה לי לא סביר.

יורם מרציאנו: אני רוצה לתת דוגמה אישית.

יורם מרציאנו: הייתי סגן ראש עיריית לוד, הסתכסכתי עם ראש העיר.

יורם מרציאנו: הוא הגיע לישיבת המועצה בהודעה, הוא לא צריך בכלל הצבעה.

יורם מרציאנו: הוא מודיע שהוא מוריד ממני את הסמכויות שהוא האציל לי בהודעה, אפילו לא צריך הצבעה.

יורם מרציאנו: ביום למחרת אתה נכנס למשרד, ואתה חדל מלהיות סגן ראש עיר בשכר.

יורם מרציאנו: צריך עכשיו לקרוא לילד בשמו.

יורם מרציאנו: יכול מאוד להיות שמשרד הפנים קיבל עכשיו החלטה, וצריך לשקול את זה.

יורם מרציאנו: צריך לשבת ולחשוב.

אופיר פינס-פז: אל תשכח שכך זה גם בכנסת.

אופיר פינס-פז: אתה זוכר איך אריק שרון שינה את כל הממשלה שלו תוך 24 שעות?

אופיר פינס-פז: חבר הכנסת מרציאנו דיבר על סמכויות של סגן, הוא עוד לא דיבר על שכר.

יורם מרציאנו: פקודות העירייה קובעות באופן חד-משמעי כשאתה מוריד מסגן ראש העיר את האצלת הסמכויות שלו, הוא לא מקבל שכר.

יורם מרציאנו: הוא למחרת הופך להיות סגן ראש עיר ללא שום סמכויות, וללא שכר.

יורם מרציאנו: במקרים מסוימים הוא גם יכול לשקול לסגור לו את החדר ולקחת לו את המזכירה.

יורם מרציאנו: זה בעצם סמכותו של ראש רשות, כי לראש רשות מוקנות בחוק סמכויות מרובות.

יורם מרציאנו: השאלה היא, האם זה הכיוון?

אופיר פינס-פז: זה תמיד היה, זה לא כיוון חדש.

אופיר פינס-פז: זה לא איזה חידוש.

יורם מרציאנו: עכשיו אתה בא לשנות את זה.

יורם מרציאנו: אני חושב שצריך לשנות את זה משום שאני אומר לך שסגני ראשי רשויות חלקם עושים עבודת קודש.

יורם מרציאנו: אם רוצים להפוך היום את הרשויות המקומיות לראש עיר ולבעלי תפקידים שהם ינהלו את העירייה, ולהפוך אותה לראש עיר שנבחר, ולהפוך אותה לבעלי מקצוע שינהלו את העירייה, אני אומר לך ראשי ערים יתקשו כי בסופו של דבר בשיטת הבחירות הנוכחית שאנחנו עדיין לא שינינו את אחוז ההצבעה כשלכל אחד יש מנדט, ובבואם היום להקים קואליציות הם כמעט ולא יכולים לנהל את העירייה במצב כזה.

יורם מרציאנו: עכשיו תיקח להם גם את הסגנים, איך החבר'ה האלה יעבדו?

יורם מרציאנו: אתם עכשיו לפני בחירות, ואני לא יודע איך תבואו לנהל משא ומתן עם סיעות שנבחרו כדי להקים קואליציה.

יורם מרציאנו: על סמך מה יעבדו איתכם?

יורם מרציאנו: על סמך מה ישבו איתכם?

יורם מרציאנו: כל הרשויות המקומיות יתפרקו בזו אחר זו.

יורם מרציאנו: ולכן לדעתי, צריך לתקן את עניין האצלת הסמכויות כי סגני ראשי ערים גם כן הולכים לבחירות, והציבור בוחר אותם.

יורם מרציאנו: יש לזה קשר.

אופיר פינס-פז: האם יש למישהו עוד הצעות?

אופיר פינס-פז: ראש המועצה באבן יהודה, בבקשה.

עמוס עזאני: סעיף 68(א) מדבר קטגורית על כל הסגנים.

עמוס עזאני: הסעיפים שלאחר מכן מתמקדים בשאלת השכר.

עמוס עזאני: מ-10,000 ועד 20,000 תושבים כתוב קטגורית סגן אחד.

עמוס עזאני: עד היום נהוג לאפשר גם סגנים כשזה לא בשכר, יותר מסגן אחד ברשויות המצומצמות.

אופיר פינס-פז: אגב, אני מבין שכל הסגנים פה זה בשכר.

קריאות: לא.

רני פינצי: לא חובה.

אופיר פינס-פז: זה בשכר, וללא שכר.

עמוס עזני: זה כאילו שמדובר על כל הסגנים.

עמוס עזני: איזה מניעה יש אם אני רשות של 10,000 עד 20,000, שלא אמנה שני סגנים ללא שכר?

עמוס עזני: הנוסח לא מאפשר את האופציה הזאת.

אופיר פינס-פז: כי המחשבה שהנחתה את מי שכתב את הצעת החוק הזאת שאדם שהוא ראש מועצה ביישוב של 10,000 עד 20,000 איש לא צריך יותר מסגן אחד.

אופיר פינס-פז: אתה חושב מהניסיון שלך שצריכים יותר.

אופיר פינס-פז: אני יודע שבמועצה שלך יש לפחות שלוש שרוצים או רוצות להיות סגנים.

עמוס עזני: זה לא שאלה של רצון, זו שאלה של תהליכים של בניית המועצה.

עמוס עזני: לפעמים אתה זקוק לזה.

אופיר פינס-פז: תודה על ההערה.

אופיר פינס-פז: מאיר דורון מרמת השרון, בבקשה.

מאיר דורון: מאחר ואני הייתי גם בשני הצדדים גם כמנכ"ל וגם כסגן ראש רשות - האצלת סמכויות למנכ"ל עושה עוול ליישוב.

מאיר דורון: למשל, מנכ"ל תל-אביב גר ברעות.

מאיר דורון: היה מנכ"ל בחיפה שהיה גר במכבים.

מאיר דורון: איזה זיקה יש לתושבים עם מנכ"ל שהוא גם לא תושב?

אופיר פינס-פז: אז בוא נקבע בחוק שהמנכ"ל חייב להיות ביישוב.

אופיר פינס-פז: אבל, היינו צריכים לקבוע את זה כשגרת ברמת השרון והיית מנכ"ל בתל-אביב.

מאיר דורון: יכול להיות.

מאיר דורון: אבל, המנכ"ל הוא דבר מקצועי.

אופיר פינס-פז: מאיר, תודה.

אופיר פינס-פז: אני מתקשה להאמין שהיית אומר את אותם הדברים בתפקידך כמנכ"ל עיריית תל-אביב, אני מתקשה.

אופיר פינס-פז: אני חושב שכשנתנו לך סמכויות כמנכ"ל לא בדקתם איפה אתה גר, אלא בדקת את זה בכובע של מנכ"ל עיריית תל אביב, והשתדלת לעשות את עבודתך נאמנה.

אופיר פינס-פז: חבר הכנסת אזולאי, בבקשה.

דוד אזולאי: כשאני מסתכל על החוק הזה, יש לאורך כל הדרך פגיעה בצורה משמעותית בחברי המועצה, בסגנים.

דוד אזולאי: זה כולל את אחוז החסימה שהולכים להעלות כפי ששמעתי - לא ידעתי שאמרת את זה בתחילת הישיבה שאתה מתכוון להביא לכאן את העלאת אחוז החסימה.

אופיר פינס-פז: מה רע בזה?

דוד אזולאי: אני חושב שזה רע, אתה חושב שזה טוב.

אופיר פינס-פז: זה אולי רע לש"ס, זה לא רע למועצה.

אופיר פינס-פז: לא כל מה שרע לש"ס זה רע למועצה.

דוד אזולאי: כל אחד והכיוון שלו, ואני חושב שבעניין הזה זה רע.

דוד אזולאי: אנחנו בוודאי נצטרך לבוא להצביע ולהתמודד עם זה.

דוד אזולאי: כמו כן, צמצום מספר חברי המועצה, צמצום מספר הסגנים.

אופיר פינס-פז: אין פה צמצום, יש פה אותו מספר הסגנים.

אופיר פינס-פז: את הצמצום הביאו אחרים וזה לא עבר.

דוד אזולאי: זה שונה מהמתכונת הנוכחית הקיימת היום.

דוד אזולאי: בסעיף 68(ד) כתוב: ראש העירייה רשאי לקבוע שסגן ראש העירייה שקיבל שכר לא יהיה זכאי עוד לשכר".

דוד אזולאי: מחר בבוקר קם ראש העיר, והוא מחליט שהסגן לא יקבל שכר.

דוד אזולאי: הוא לא צריך לנמק, הוא לא צריך להביא את זה למועצה, הוא לא צריך לשאול אף אחד.

דוד אזולאי: אני חושב שהדבר הזה לא יעלה על הדעת.

דוד אזולאי: מצד אחד, כשאתה בא לתת שכר לסגן ראש העיר, אתה דורש מהמועצה שהיא תאשר לו את השכר.

קריאות: לא, לא.

מאיר שטרית: על פי ההצעה פה, ראש העיר רשאי לתת שכר בלי מועצה.

דוד אזולאי: בלי מועצה, יפה.

דוד אזולאי: אבל, צריך לפחות לנמק למה הוא לא יקבל שכר.

דוד אזולאי: לא שמעתי שדיברנו על זה.

אופיר פינס-פז: דיברנו על זה, העלו את זה.

אופיר פינס-פז: דב חנין העלה את זה.

דוד אזולאי: גם אני רוצה להעלות את זה.

דוד אזולאי: שמעתי את חבר הכנסת חנין, אני רוצה להעלות את זה בדרכי, ולהדגיש את הנושא הזה.

דוד אזולאי: אותו הדבר לגבי האצלת סמכויות.

דוד אזולאי: מחליטים שראש העיר לא יאציל סמכויות לסגן ראש העיר, גם דבר כזה צריך להביא לאישור המועצה.

דוד אזולאי: למה להשאיר את זה בצורה פתוחה שכזו?

דוד אזולאי: בנוסף, אם ראש העיר רוצה למנות סגן הוא יכול.

דוד אזולאי: הוא לא רוצה - הוא לא ימנה כי זו מדיניות.

דוד אזולאי: בוא נחליט - האם צריך סגנים או לא צריך סגנים?

דוד אזולאי: אם נחליט שלא צריך סגנים, אני לא מוכן להשאיר את זה בידי ראש הרשות.

דוד אזולאי: ידידי שר הפנים, אם החוק קובע שצריך למנות סגנים - - -

מאיר שטרית: לא חובה.

דוד אזולאי: למה לא לתת את זה?

דוד אזולאי: האם כל ראש רשות יעשה לעצמו שבת?

אופיר פינס-פז: תודה.

אופיר פינס-פז: מר עדי אלדר, בבקשה.

עדי אלדר: רבותי, אנחנו ראשי הערים מבקשים להשאיר את המצב כפי שהיה עד עכשיו.

אופיר פינס-פז: בכל הנושאים?

עדי אלדר: בנושאים של הסגנים.

אופיר פינס-פז: בכל הנושאים של הסגנים, כולל הענקת סמכויות לסגנים?

עדי אלדר: כן, להשאיר את זה המצב.

עדי אלדר: אני מזכיר לסגנים שיושבים כאן שכשעלה נושא צמצום מספר הסגנים לא תמכנו בעניין הזה מתוך הבנה שהמצב יישאר כמו שהוא.

עדי אלדר: לא צריך לעשות עכשיו מחטף, ואני אסביר למה.

עדי אלדר: יכול להיות מצב בלתי נסבל ברשות מקומית - וזה קורה בפוליטיקה - שסגן מסוים פתאום מתהפך ומתחיל מתוך בניין העירייה לפעול נגד ראש העיר, ונגד החלטותיו.

עדי אלדר: הוא יוצא לעיתונות, והוא הופך להיות אופוזיציה בשכר - זה לא יעלה על הדעת.

עדי אלדר: סגן כזה יכול להישאר חבר מועצה, אבל לא יעלה על הדעת שסגן כזה יקבל עוד שכר במשרדים מהעירייה.

דוד אזולאי: אני מסכים איתך.

עדי אלדר: אני שמח אם אתה מסכים איתך.

דוד אזולאי: אני חושב שסגן ראש עיר שהולך נגד ראש העיר שלו, צריך לתת לו פתרון - אני מסכים.

עדי אלדר: נוצרים מצבים בלתי אפשריים בפוליטיקה.

עדי אלדר: החוק הזה צריך לאפשר לראש העיר לנהל את העירייה, לנהל את העיר.

עדי אלדר: זה לא שאנחנו מבקשים עכשיו סמכויות יתר.

עדי אלדר: חברים, הדברים האלה היו עד היום, אנחנו מבקשים לא לשנות אותם.

אופיר פינס-פז: או,קיי - סטאטוס קוו.

אסף דעבול: אני סגן ראש עיריית ראש לציון, ואני חושב שכמעט כולם מכירים אותי.

אסף דעבול: רבותי, אנחנו נבחרי ציבור בדיוק כמו כל נבחרי הציבור שיושבים כאן, כמו חברי כנסת.

אסף דעבול: אני לא הפרעתי לך, אל תעשה לי עם האצבע בבקשה.

בני כשריאל: מספיק עם ההתחכמות הזאת.

בני כשריאל: כמו שאתה אומר לא נכון, אני אומר לך לא נכון.

בני כשריאל: למה אתה מתבטא בצורה כזאת?

בני כשריאל: אתה הסגן הראשון שאני רואה שמתבטא כך כלפי השר, כלפי חברי כנסת, וגם כלפי אנשים שאתה בכלל לא מכיר.

אופיר פינס-פז: אדוני ראש עיריית מעלה אדומים, אני מציע שתרים טלפון למאיר ניצן ושיטפל בבעיה הזאת.

אופיר פינס-פז: אדוני סגן ראש עיריית ראשון, בבקשה.

אסף דעבול: תודה.

אסף דעבול: אנחנו נבחרי ציבור בדיוק כמו כל אחד, ואני מכבד כל אחד שנמצא כאן.

אסף דעבול: יושבים פה חברי מועצה וסגני ראש עיר שנבחרו וקיבלו את אמון הבוחר.

אסף דעבול: רבותי, לקחו את הסמכויות מחברי המועצה והסגנים, והעבירו אותן לוועדות הקצאות, ולקחו את הסמכויות לשם.

אסף דעבול: רבותי, אתם חברי כנסת, ולפעמים נבחר חבר כנסת ללא שום השכלה ראיון, ונותנים לו להיות יושב-ראש ועדה מסוימת.

אסף דעבול: קחו למשל את סטס מיסז'ניקוב שהיה חבר מועצה אצלי בעיר, ונהיה יושב-ראש ועדת הכספים.

אסף דעבול: הוא מוצלח ומבורך, וכל הכבוד.

אופיר פינס-פז: הוא היה חבר מועצה אצלך?

אסף דעבול: אצלנו.

אסף דעבול: סליחה, יחד איתי.

אסף דעבול: קיבלתי את ההערה באהבה.

אופיר פינס-פז: בוא נשמור על פרופורציות.

אסף דעבול: אני מכבד כל אחד, ואני מקווה שיכבדו אותנו.

אסף דעבול: רבותי, הכנסת הטילה או משרד הפנים הטילו דופי בנבחרי ציבור בכך שהיא לוקחת את הסמכויות מנבחרי הציבור - קרי, חברי מועצה וסגנים.

אסף דעבול: אל תשכחו שחלק רב מחברי הכנסת שאני מכיר כמו דוד טל, יורם מרציאנו, וסטס מיסז'ניקוב, ועוד הרבה אחרים, הגיעו דרך חברי מועצה וסגנים.

אסף דעבול: כך הם הגיעו, זהו תהליך מסוים.

אסף דעבול: ראשית, נושא של הסמכויות לחברי המועצה וסגנים - אתם תוציאו את זה מהתוכן.

אסף דעבול: זה יזיק לראשי הערים.

אופיר פינס-פז: מציע יושב ראש המרכז לשלטון המקומי להשאיר את הסטאטוס-קוו, לא להוסיף ולא לגרוע.

אופיר פינס-פז: נדמה לי שאפשר להתכנס להצעה הזאת.

אסף דעבול: לגבי השכר - עדי אלדר העלה בצדק את הסוגיה שאם יש מחלוקת קשה, או סגן שחותר תחת ראש העיר, מקומו חד-משמעית לא יחד עם ראש העיר.

אסף דעבול: אבל יחד עם זאת, פתאום יש מחלוקת עם ראש העיר.

אופיר פינס-פז: האם לא קורה שהסגן נכשל בתפקידו?

אסף דעבול: אמרתי - אז אין בעיה.

אסף דעבול: אבל לפעמים יש מחלוקת קלה, ועצם העובדה שבשנייה אחת הוא יכול לקחת את הסמכויות.

אופיר פינס-פז: נכון, יש בעיה.

אסף דעבול: כמו שאמר חבר הכנסת אזולאי, צריך לקחת את הסוגיה הזאת ולמצוא לה פתרון.

אסף דעבול: אתה עדי או ראש עיריית מעלה אדומים, לא הייתם רוצים שמישהו ייקח מכם בשנייה את המשכורת, ולמחרת תהיו מובטלים.

אסף דעבול: יש כאלו שוויתרו על שכר במשק ובאו להיות סגן שר, ופתאום הם יהפכו למובטלים.

אסף דעבול: צריך למצוא פתרונות.

אופיר פינס-פז: הנושא תם, שמעתי אתכם.

אופיר פינס-פז: אדוני שר הפנים, האם אתה רוצה לסעיפים האלה?

מאיר שטרית: כן, אני רוצה להעיר לכל הפרק הזה.

מאיר שטרית: החוק המקורי שהוכן שלל את הסמכויות גם מראש עיר - אנחנו נראה את זה בהמשך החוק - וקבע שראש העיר יאציל את כל סמכויותיו למנכ"ל העירייה, והוא ינהל את העיר.

מאיר שטרית: זה מה שהחוק המקורי אומר שהוגש על-ידי משרד הפנים.

אופיר פינס-פז: זה מה שהיה - שראש העיר יהיה כמו ראש ממשלה או שר.

מאיר שטרית: כמו נשיא.

מאיר שטרית: בישיבה עם השלטון המקומי הגענו להסכמה ולפשרה שאומרת שראש העיר לא חייב להאציל למנכ"ל את הסמכויות שלו כראש עיר.

מאיר שטרית: ראש העיר בעיניי היא הכתובת האחראית בעיני הציבור, והוא צריך להיות מקור הסמכות.

מאיר שטרית: הצענו בתיקון לחוק כפי שתראו בהמשך, שראש העיר רשאי - לא חייב - להאציל למנכ"ל.

מאיר שטרית: אבל קבענו בפשרה שאם הוא לא מאציל למנכ"ל הסמכויות נשארות אצלו, הוא לא יכול להעביר אותן למישהו אחר.

מאיר שטרית: עם כל הכבוד, אין בזה שום סתירה לתפקידי הסגן.

מאיר שטרית: הדוגמה הטובה ביותר לעניין הזה היא סגני שרים.

מאיר שטרית: סגן שר במשרד ממשלתי אין לו שום סמכות.

דב חנין: האם זה טוב?

דב חנין: זה אחד המודלים הכי עקומים.

מאיר שטרית: זה טוב מאוד.

מאיר שטרית: אני חולק עליך.

מאיר שטרית: סגן שר במשרד ממשלתי אין לו שום סמכות.

מאיר שטרית: הוא יכול לעשות הרבה מאוד עבודות עבור השר, להכין את כל החומר, זכות החתימה בסוף הדרך היא של השר.

מאיר שטרית: אין שום אפשרות להעביר סמכויות לסגן שר - זו עובדה.

אופיר פינס-פז: אסור גם להעביר לשר בלי תיק.

מאיר שטרית: נכון, אותו הדבר.

מאיר שטרית: הייתי שר במשרד האוצר, יכולתי לקבל המון המון החלטות.

מאיר שטרית: אבל, לא אני לא יכול לחתום על אף אחד בלי חתימה של נתניהו בזמנו.

מאיר שטרית: כשהייתי שר במשרד האוצר לא יכולתי לחתום.

אופיר פינס-פז: בשביל זה עכשיו הקימו את משרד הדתות - זו אמת, אני לא אומר בצחוק - כי יצחק כהן לא היה יכול.

אופיר פינס-פז: זה שאני נגד או בעד זה לא משנה, זו המציאות.

מאיר שטרית: נכון.

מאיר שטרית: חוק-יסוד: הממשלה היום הוא שאי אפשר להעביר סמכויות לשר ללא תיק, וגם לא לסגן שר.

מאיר שטרית: השר יכול לפטר את סגן השר על המקום בלי שום הסברים.

מאיר שטרית: על הגישה הזאת הלכנו לפשרה מול השלטון המקומי, ומול משרד הפנים והמשפטים, שבה ראש העיר אכן לא חייב להאציל למנכ"ל, אלא רשאי להאציל למנכ"ל.

מאיר שטרית: לא האציל - הסמכויות נשארות אצלו.

מאיר שטרית: אין זאת אומרת שראש העיר לא יכול להגיד לסגן: אתה תהיה אחראי על X או על Y, ותעשה כל עבודה.

מאיר שטרית: הוא יכול.

מאיר שטרית: אגב, זה המצב הנוכחי היום.

מאיר שטרית: גם היום סגן אינו חתום, הוא לא בעל הסמכות להחליט.

מאיר שטרית: ראש העירייה אחראי בשם העירייה להחליט.

מאיר שטרית: הסטאטוס-קוו הקיים הוא שסגן יכול לעשות פעולה עבור ראש העיר.

מאיר שטרית: ראש העיר יכול להגיד לו: אתה תטפל באשפה, בתברואה, ב-X, ב-Y, או ב-Z.

מאיר שטרית: הסמכויות נשארות אצל ראש העיר או המנכ"ל - זה הסידור הנכון.

אופיר פינס-פז: זה הסטאטוס קוו?

מאיר שטרית: זה המצב הקיים היום.

מאיר שטרית: זה המצב שאנחנו מציעים, זה המצב שסוכם עליו.

מאיר שטרית: לגבי נושא שכר הסגנים וכן הלאה – אני חשוב שהחוק פה כפי שהוא הוכן בזמנו על-ידי משרד הפנים והמשפטים הוא נכון.

מאיר שטרית: אי אפשר ליצור מצב שבו סגני ראשי ערים יפעלו נגד ראש העיר מבניין העירייה בצורה שמטרפדת את עבודת העירייה.

מאיר שטרית: נכון שאני תבעתי כל הזמן, ואני עומד מאחורי זה, שאם ראש העיר רוצה לפטר סגן הוא חייב לעשות את זה ברוב של חברי המועצה.

מאיר שטרית: הוא לא יכול לפטר על דעתו, כי או שיש לו רוב, או שאין לו רוב.

מאיר שטרית: אם יש לו רוב למנות אותו, אז צריך להיות רוב גם לפטר אותו.

מאיר שטרית: אם אין לו רוב, הוא לא יכול לפטר אותו.

מאיר שטרית: אבל, הוא יכול לשלול לו שכר.

מאיר שטרית: זו הסנקציה היחידה שיש לו.

אופיר פינס-פז: חברים, אני מסתכל על השלטון המקומי מקרוב בשנים האחרונות גם כשהייתי שר פנים, וגם כשיושב ראש ועדת הפנים.

אופיר פינס-פז: נדמה לי שההסדר הקיים היום בין ראשי רשויות וסגנים הוא הסדר סביר שמוכיח את עצמו.

אופיר פינס-פז: אין בו כמעט תקלות.

אופיר פינס-פז: אגב, מה שחבר הכנסת חנין דיבר הוא בהחלט תקלה.

אופיר פינס-פז: אבל, לא זוכר שזה קרה מעבר לדוגמה שאתה הבאת.

אופיר פינס-פז: אולי – אבל, לא זוכר שזה קרה.

אופיר פינס-פז: ולכן, אי אפשר לחוקק על איזושהי חריגה איזושהי מדינה.

אופיר פינס-פז: אני חושב שבסך הכול המודל עובד.

אופיר פינס-פז: אתם יודעים שמה לא מקולקל לא חייבים לתקן אותו.

אופיר פינס-פז: יש מספיק רפורמות שעושים, יש מספיק דברים שצריך לשנות.

אופיר פינס-פז: איפה שהסיפור הזה מתפקד בסדר - יש ראשי רשויות, יש סגנים, חלקם בשכר, חלקם ללא שכר, מופקדים על תחומים – אני חושב שזה עובד, וצריך ללכת קדימה.

אופיר פינס-פז: דוד, אני מציע כרגע להשאיר את המצב על כנו כפי שהוא.

אופיר פינס-פז: אני לא רואה שיש בעיה.

יהודה זמרת: יש בעיה.

יהודה זמרת: קודם כל, להציג פה הסדר שמקנה את השכר, שמסדיר את זה שראש הרשות המקומית מחלק את השכר, המועצה מאשרת לו את המסגרת, וזו באמת הבעיה התקציבית שמחלקת לו.

יהודה זמרת: יש פה הסדר שנועד לפתור בעיות שקיימות היום במצב הקיים.

אופיר פינס-פז: איזה בעיות קיימות במצב הקיים?

יהודה זמרת: מנושא האצלת הסמכות מתוך ההבנה המסוימת שראש הרשות הוא זה שמנהל, ההשוואה שדיבר עליה השר כרגע לסגן שר, האצלת סמכויות למנכ"ל, או שראש הרשות רוצה להפעיל אותה להפעיל בעצמו.

יהודה זמרת: אלו נושאים עקרוניים.

אופיר פינס-פז: אל"ף – זה מוסכם, כי מה שקיים גם בפועל דה-פקטו זה שסגן מקבל תחומי תפקוד, אחריות על תחומים.

אופיר פינס-פז: אבל, בסופו של יום הסמכות נשארת אצל ראש העיר.

אופיר פינס-פז: אני לא מדבר על המצב החוקי, אני דיברתי על המצב הקיים דה-פקטו.

תומר רוזנר: יש עיריות שנותנות סמכויות לסגנים.

יהודה זמרת: אנחנו רוצים להבין מה לתקן בהצעה הנוכחית.

יהודה זמרת: ההצעה הנוכחית באה לנסות לאזן בין כל האינטרסים.

יהודה זמרת: אני רק מזכיר הערה אחת - קבענו שהסגן יחדל לקבל שכר שלושים יום מיום ההודעה, כי באו ואמרו: תנו לו חודש הסתגלות, מה שלא קיים היום.

יהודה זמרת: היום הוא הולך מחר הביתה.

אופיר פינס-פז: בסדר, אבל זה בשוליים.

אופיר פינס-פז: אין על זה ויכוח.

יהודה זמרת: לא, אבל אחרי כך אומרים: נשאיר את ההצעה כפי שהוגשה.

קריאה: האם ההצעה הזאת מקובלת?

אופיר פינס-פז: בוודאי.

יהודה זמרת: הנוסח הזה נשאר.

דוד אזולאי: האם הנוסח הזה מקובל?

אופיר פינס-פז: הנוסח הזה מקובל על כולם.

דוד אזולאי: גם לגבי השכר?

אופיר פינס-פז: כן, הוא הסטאטוס-קוו עם שיפור מסוים לסגנים.

אופיר פינס-פז: השלושים יום לא היה קיים עד היום.

יורם מרציאנו: שמעתי את שר הפנים שאומר שהמליאה היא זו שבחרה, המליאה היא זו שתפטר.

אופיר פינס-פז: לא, אני לא מכניס את זה.

יורם מרציאנו: אבל, אם זו הצעה של השר, אני חושב שצריך להעלות את זה כהצעה.

אופיר פינס-פז: חבר הכנסת מרציאנו, אני אגיד לך למה אני חושב שזו טעות.

אופיר פינס-פז: כי אתה יוצר לא רק מועצה לעומתית, אתה יוצר גם ממשלה לעומתית.

אופיר פינס-פז: אתה יוצר כנסת לעומתית וממשלה לעומתית.

יורם מרציאנו: הפה שמתיר הוא הפה שאוסר.

אופיר פינס-פז: אבל, תראה מה המודל בכנסת.

אופיר פינס-פז: כשבא ראש ממשלה ומקים קואליציה, הוא צריך רוב לקואליציה, וזה מה שקורה ברשות המקומית.

אופיר פינס-פז: כשהוא מפטר שר, הוא לא צריך לבוא.

ישי יצחקי: אבל, הוא נשאר חבר כנסת.

אופיר פינס-פז: הוא נשאר חבר מועצה - בדיוק אותו הדבר.

ישי יצחקי: כחבר כנסת הוא מקבל שכר, הוא ממשיך להתפרנס.

דוד אזולאי: אם אותו סגן ראש עיר באמת לא הולך לפי המדיניות שראש העיר התווה, והוא הופך לאופוזיציה, צריך לנקוט נגדו בסנקציה.

אופיר פינס-פז: מה הסנקציה?

אופיר פינס-פז: הוא ממשיך להיות חבר ממשלה של העיר.

דוד אזולאי: אני לא יכול להשאיר את זה לראש הרשות שביום בהיר הוא קם ומפסיק לו שכר.

דוד אזולאי: רבותי, אי אפשר.

עדי אלדר: למה אי אפשר?

עדי אלדר: עד היום זה כך, זה כמעט לא קרה.

אופיר פינס-פז: חברים, על מקרי קיצון לא עושים חקיקה.

אופיר פינס-פז: שנית, אני אומר לכם שאי אפשר וזה לא נכון לכפות על ראש רשות שאיבד את הרוב שלו.

אופיר פינס-פז: הוא איבד את הרוב במועצה אז יש לזה מחיר במועצה.

אופיר פינס-פז: אי אפשר שיהיה לזה מחיר בממשלה שלו, בממשלה של הרשות המקומית - זה אבסורד מוחלט, אי אפשר.

אופיר פינס-פז: לכן, אני מציע לכם להיות אחראים בעניין הזה.

אופיר פינס-פז: כל סגן היום, מחר יהיה ראש עיר בפוטנציה.

אופיר פינס-פז: אי אפשר ליצור כאוס.

אופיר פינס-פז: אדוני, אתה היום סגן, יש לך הסכם קואליציוני, מחר התווכחתם הפסקתם לשדר באותו גל, אין מה לעשות הוא ראש הרשות.

אופיר פינס-פז: תתמודד מולו בפעם הבאה, תהיה ראש האופוזיציה.

אופיר פינס-פז: אגב, אנחנו יוצרים פה תפקיד של ראש אופוזיציה בשלטון המקומי, בכל רשות מקומית.

אופיר פינס-פז: תהיה מולו, מאה אחוז.

אופיר פינס-פז: אבל, אי אפשר לכפות אותך כסגן עליו, כמו שלא יכול היה ליברמן לכפות את עצמו, או אפי איתם שישב פה עכשיו לא היה יכול לכפות את עצמו על שרון ברגע ששרון החליט שהוא משנה מדיניות.

אופיר פינס-פז: הוא בא לכנסת, הוא נאבק בו, הוא נלחם בו, הוא הצביע נגדו.

אופיר פינס-פז: אבל, הוא לא יכול להיות בממשלה שלו לטרפד אותו מתוך הממשלה שלו.

אופיר פינס-פז: זה לא יכול להיות.

עידו בן יצחק: יש פה עניין שאנחנו לא מבינים.

אופיר פינס-פז: הסיכום הוא שאין פה שינוי במילה.

אופיר פינס-פז: אני רוצה להבהיר עוד הפעם את מה שאמר שר הפנים ושאתם הסכמתם אליו.

אופיר פינס-פז: אם לא הסכמתם אליו אני רוצה לדעת את זה כדי שלא תיפול טעות.

אופיר פינס-פז: אמר שר הפנים שהמודל הקיים הוא שבעירייה יכול ראש עיר למנות סגנים באישור המועצה, והוא יכול לתת להם תפקידים, תחומי אחריות.

אופיר פינס-פז: למשל, תהיה אחראי על התברואה, תהיה אחראי על שיפור פני העיר, תהיה אחראי על החינוך וכדו' וכדו'.

אופיר פינס-פז: בסופו של יום הוא לא מאציל להם סמכויות, אלא הוא מאציל להם תחומי פעילות.

אופיר פינס-פז: בסופו של יום כשאתה סגן לחינוך בנתניה, רוצה לעשות מעשה בתחום החינוך, אתה בא למרים פייברג.

יצחק אהרונוביץ': תחומי התעניינות זה גם סמכויות.

אופיר פינס-פז: זה מה שאני מבין.

אופיר פינס-פז: אם מה שנאמר פה לא נכון, אם זה לא המצב הנוהג היום, אלא יש מצב אחר של האצלת סמכויות לסגנים ממש היום, אז בבקשה – אז זה דיון אחר.

מנדי וייס: בהצעת החוק, בדברי ההסבר בסעיף 68 נאמר:

מנדי וייס: ההצעה מבקשת להפוך את משרת הסגן למשרה בעלת תוכן של ממש.

מנדי וייס: אם אתה עושה השוואה בין הפקודה הקיימת היום לבין החוק החדש בנושא הזה של סמכות האצלה וכל מה שקורה שם גם מבחינת הנושא הזה - תסתכל על החוק של כל מינוי השר וכל מה שקורה שם - אנחנו ישבנו גם עם היועצת המשפטית עם הגברת שרית דנה, ואנחנו הסברנו את הדברים, אני חושב שישב שם אז גם מר זמרת - לא רק שאין העצמה של תפקידו של הסגן ושל חברי המועצה, אלא להיפך.

מנדי וייס: אנחנו הופכים את השלטון המקומי, את חברי המועצה כיום - - -

אופיר פינס-פז: אתה לא עונה לי, אתה עושה לי נאום – עזוב את הנאומים.

אופיר פינס-פז: סגן למה אתה?

מנדי וייס: לחינוך ולתרבות.

אופיר פינס-פז: יפה, פגעתי בול.

אופיר פינס-פז: קיבלת מכתב מראש העיר שכל הסמכויות שלה בנושא תרבות וחינוך אצלך?

אופיר פינס-פז: אני שאלתי אותך שאלה פשוטה, תגיד לי כן או לא.

מנדי וייס: כן, ודאי.

מנדי וייס: בהגדרה שלי קמו והסבירו בדיוק את הסמכויות שלי.

מנדי וייס: במידה ואין הגדרה של הסמכויות ואין האצלה, לא יהיה השכר.

מנדי וייס: יגיד לך משרד הפנים שבמקומות שלא היו תפקידים ורק קבעו שהוא סגן, לא קיבל שכר.

בני כשריאל: עד היום ראש העיר נותן את המכתב לסגן שלו מה הם התפקידים שלו, ולא מועצת העיר.

בני כשריאל: הוא מביא את זה לידיעת המועצה, לא לאישור המועצה.

יורם מרציאנו: באישור המועצה.

בני כשריאל: יורם, מדווח.

בני כשריאל: לא מקבל אישור.

יורם מרציאנו: תשמע את היועצת המשפטית שהיא מומחית בעניין, אני אומר לך שזה באישור המועצה.

אופיר פינס-פז: מנכ"ל משרד הפנים, בבקשה.

אריה בר: בוא נניח שיש האצלת סמכות בנושא חינוך לסגן לחינוך.

אריה בר: מחר הסגן לחינוך יכול לסכם עם משרד החינוך על פירוק החטיבה.

אריה בר: הסמכות היא כבר אצלו.

אופיר פינס-פז: אז מה?

אופיר פינס-פז: אז הוא סיכם, מה קרה?

אופיר פינס-פז: ראש העיר רוצה לפטר אותו - יפטר אותו.

אריה בר: זה פשוט לא הגיוני.

אריה בר: כי זהו נושא שהוא אומנם מטפל בו, אבל הוא לא קובע את מדיניות העירייה בתחום הזה.

אריה בר: הוא לא יכול לקבוע, האחריות אצל ראש העיר.

אופיר פינס-פז: למה הוא לא קובע את מדיניות העיר בתחום הזה?

אופיר פינס-פז: זו שאלה אמיתית.

יורם מרציאנו: גם שר בממשלה כאשר הוא מקבל תיק, ראש הממשלה נותן לו את הסמכויות.

יורם מרציאנו: אם אתם רוצים לעקר את תפקידי הסגנים, שימו את זה על השולחן.

עדי אלדר: לא מעקרים, משאירים את זה בסטאטוס-קוו.

אופיר פינס-פז: המשנה ליועץ המשפטי לממשלה, בבקשה.

שרית דנה: המצב החוקי הקיים היום הוא אכן כזה שראש העירייה רשאי באישור המועצה לאצול סמכות לסגן.

אופיר פינס-פז: יפה.

שרית דנה: המצב הזה יוצר סוג של הפרדה בין התפקיד המהותי ובין הסמכות הפורמאלית.

שרית דנה: עד המועד שבו משרד הפנים הוציא חוזר מנכ"ל שבו נקבע ששכר לא יינתן לסגן אלא אם נאצלו סמכויות, לא היתה פרקטיקה של אצילת סמכויות לסגנים, ותפקידיהם של הסגנים לא היו פחות משמעותיים.

שרית דנה: אם ניקח את התפקיד המובהק ביותר שסגן יכול לשאת בו ברשות מקומית שהוא נניח יושב-ראש ועדת המשנה לתכנון ובנייה, או מופקד על תיק החינוך והרווחה, אין לצורך מילוי התפקיד הזה מהותית, צורך באצילת סמכות.

שרית דנה: סמכות הוא דבר פורמאלי - חתימה על מסמך תשלום, חתימה על התקשרות.

שרית דנה: עד המועד שבו נקבע בחוזר מנכ"ל משרד הפנים שאין שכר ללא אצילה, לא היתה אצילה.

שרית דנה: גם אחרי הדבר הזה, אצילה היתה לעיתים שולית שבשולית, סוג של כסות על מנת לאפשר תשלום שכר.

שרית דנה: מה שביקשנו פה הוא להפסיק את הסוג הזה של הפארסה, ולהעמיד את הדברים על מכונם.

שרית דנה: מה שסגן עושה הוא דבר חשוב, אבל הוא מופקד על תחום מבלי שיש לו סמכות פורמאלית לחתום או שלא לחתום.

שרית דנה: ולכן, אם הסגן מופקד על חינוך, ומנהל את כל דין הדברים עם משרד החינוך, הוא יכול לעשות את זה אם ראש העירייה מעוניין בכך, וזה בסדר גמור.

שרית דנה: כשתגיע העת לחתום על החוזה – לטעמי, יחתום עליו המנכ"ל, אבל אם אפילו יחתום עליו ראש העירייה - הסמכות הזאת להיוותר בידי ראש העירייה.

שרית דנה: אין שום טעם בדבר הזה, אין בזה שום תוכן ממשי, ואין בזה צורך.

שרית דנה: ולכן, זה פשוט מיותר.

שרית דנה: הסגנים צריכים להבין שאם היום ההתניה הזאת של האצילה קיימת, היא איננה קיימת - - - -

אופיר פינס-פז: אני מסכים שלא צריכה להיות ההתניה, אבל אני לא מסכים ולא שכנעת אותי שחייב להיות מצב שבו ראש עיר לא יכול להאציל זכויות מלאות, כולל זכות חתימה.

אופיר פינס-פז: אני לא מסכים לזה.

מאיר שטרית: גם היום הוא לא יכול.

אופיר פינס-פז: היום הוא יכול.

אופיר פינס-פז: אני לא יודע אם זה לא טוב.

מאיר שטרית: כשממנים סגנים אני מסכים שסגן צריך להיות עם תוכן.

מאיר שטרית: אתה לא יכול לשים סגן בשכר שיסתובב בין הרגליים, ולא יעשה כלום.

מאיר שטרית: אתה לוקח סגן ונותן לו שכר, אתה מטיל עליו תפקיד.

מאיר שטרית: לא יכול להיות מצב שבו סגן יפעל בניגוד גמור למדיניות ראש העירייה שהוא אחראי מטעם העירייה.

אופיר פינס-פז: נכון, אז הוא יפטר אותו.

אופיר פינס-פז: בשביל זה נתנו לו גמישות פיטורין.

מאיר שטרית: הוא לא יכול לפטר אותו.

מאיר שטרית: החיים יותר חזקים.

מאיר שטרית: יש מצב עניינים אחר - ברגע שאתה מקים מועצה, ויש לך קואליציה מסוימת, הקואליציה יכולה לשנות את הרכבה ביום או יומיים, ולהתחלף מקצה לקצה.

מאיר שטרית: ברגע שהאצלת סמכויות, ואתה לא יכול לפטר אותו, אתה תקוע במצב בלתי אפשרי בעירייה.

מאיר שטרית: לכן, אומרים הסמכויות נשארות בידי ראש העיר, כמו אצל שר וסגן שר.

מאיר שטרית: סגן שר יכול לעשות המון עבודה, אבל החתימה בסוף היא של השר.

אופיר פינס-פז: אדוני, זה לא סגן שר, זה שר.

אופיר פינס-פז: סגן ראש עיר זה שר.

מאיר שטרית: גם שר ללא תיק במשרד לא יכול.

אופיר פינס-פז: לא, זה לא שר בלי תיק, זה שר עם תיק.

אופיר פינס-פז: זהו בדיוק ההבדל, אתה טועה פה.

אופיר פינס-פז: הוא נבחר להיות שר החינוך של נתניה.

מאיר שטרית: לא נכון, אף אחד לא בחר אותו.

אופיר פינס-פז: וראש העיר הוא ראש הממשלה.

אופיר פינס-פז: או שתתנו את הכול למנכ"לים, או שתתחלקו עם הסגנים – זה מה שיהיה.

מאיר שטרית: אופיר, האם אתה מוכן לתת יותר סמכויות לראש העיר לפטר את הסגן בלי מועצה?

אופיר פינס-פז: כן, בוודאי.

אופיר פינס-פז: נכון, אתה צודק.

אופיר פינס-פז: לכן, הצעתי סטאטוס-קוו, לא לגעת.

מאיר שטרית: כיום הוא לא יכול לפטר אותו.

נועה בן אריה: זה לא סטאטוס-קוו, כי היום הוא לא מפטר בלי המועצה.

נועה בן אריה: היום הוא שולל סמכות בלי מועצה, הוא לא מפטר בלי מועצה.

אופיר פינס-פז: אני רוצה שהסגן יהיה סגן עם סמכויות עם הכול.

אופיר פינס-פז: אבל, הוא יכול לפטר אותו כמו שראש ממשלה מפטר שר בדקה.

אופיר פינס-פז: חברים, מועצה לא יכולה לכפות מי ישב בממשלה של הרשות המקומית.

אופיר פינס-פז: תכתוב את זה, לדעתי זה הכי נכון.

אופיר פינס-פז: זה ההסדר הנכון.

אופיר פינס-פז: סגן הוא סגן אמיתי עם כל הסמכויות בתחום שהוא קיבל, אבל ראש העיר רשאי לפטר אותו בכל רגע אם המדיניות של הסגן לא מתואמת איתו, בניגוד לדעתו.

מאיר שטרית: אז צריך להוסיף את הסעיף הזה לחוק.

עידו בן יצחק: לא כתוב - - -

מאיר שטרית: אני מציע להבהיר את זה, לכתוב את זה בצורה ברורה.

אופיר פינס-פז: זה יהיה כתוב בצורה מסודרת.

אופיר פינס-פז: חבר הכנסת גפני, לפני שאתה מדבר, אני רוצה להציע עוד הצעה ואני רוצה לשמוע את דעתך.

אופיר פינס-פז: חברי ממשרד הפנים, אני רואה פה שכתוב עד 10,000, עד 400,000 עד 500,000, ומעל חצי מיליון תושבים – שישה סגנים.

אופיר פינס-פז: באיזה תוקף בירושלים יש שמונה?

מאיר שטרית: עשו חוק מיוחד.

אופיר פינס-פז: אני מבקש לבטל את זה.

יהודה זמרת: זה בוטל בשנת 2004 – החוק לתוכנית להבראת כלכלית ישראל, והיתה סגירה.

אופיר פינס-פז: לא ידעתי.

אופיר פינס-פז: חבר הכנסת גפני, בבקשה.

משה גפני: השאלה היא, הקונספציה.

משה גפני: האם אנחנו אומרים שסגן ראש עיר או נבחרי הציבור, או חברי המועצה הם פקידים שראש העיר עושה איתם כרצונו, או שמדובר על נבחרי ציבורי – מכאן מתחילה השאלה.

משה גפני: יש לי כל הזמן תחושה שרוצים לשנות את כל העניין בדלת האחורית.

משה גפני: זוהי הצעה טובה - אני לא מקבל אותה, אבל זוהי הצעה טובה – שלסגן ראש העיר יהיה את מלוא הסמכויות, אבל ראש העיר יוכל לפטר אותו בכל עת.

משה גפני: אני לא מקבל את זה, אבל אני רוצה לומר לך מה יקרה.

משה גפני: הרי סגן ראש העיר עם כל הכבוד, הוא לא פקיד שמונה על-ידי היועצת המשפטית של העירייה, אלא סגן ראש העיר מייצג ציבור.

מאיר שטרית: הוא ממונה על-ידי ראש העיר.

משה גפני: תאמין לי שהבנתי.

משה גפני: סגן ראש העיר עומד מאחוריו ציבור, ועומדים מאחוריו נבחרים.

משה גפני: אם לראש העיר יש רוב לפטר אותו, הוא יפטר אותו.

משה גפני: אם אין לו רוב לפטר אותו, והוא מפטר אותו לבד יש רוב לעומתו.

אופיר פינס-פז: אדוני, אתה לא יכול.

משה גפני: אדוני היושב ראש, אני הרי לא למדתי באוניברסיטה, תן לי רק להגיד את מה שאני יודע.

משה גפני: אתם התחלתם בעניין הזה שצמצמתם את מספר הסגנים.

אופיר פינס-פז: לא צמצמנו כלום.

משה גפני: כן צמצמתם.

אופיר פינס-פז: לא צמצמנו, זו הסתה.

אופיר פינס-פז: אלו אמירות חסרות שחר, זה ניסיון להסית נגד החוק הזה בוקר, צהריים וערב.

משה גפני: האם אני יכול לדבר בוועדה הזאת?

אופיר פינס-פז: בוודאי.

משה גפני: אני רוצה להקריא לך את מה שכתוב.

משה גפני: כתוב: "ראש העירייה רשאי למנות לו סגנים, מספר הסגנים שראש העירייה למנות ייקבע על-פי מספר התושבים הרשומים במרשם האוכלוסין".

משה גפני: אדוני היושב ראש, את הדבר הכי חשוב אתה לא מקשיב.

משה גפני: כתוב בחוק - שאתה אומר שזה הסתה, אתה לא שם איך מוליכים אותך שולל – ייקבע על-פי מספר התושבים הרשומים במרשם האוכלוסין.

משה גפני: החוק הקיים אומר את אותו מספר סגנים לפי מספר הנפשות שגרות באותו יישוב.

משה גפני: כלומר, אם אנחנו מדברים על יישוב שיש בו 150,000 תושבים, על-פי זה נקבע היום מספר הסגנים.

משה גפני: לפי הצעת החוק הזאת, רק לפי מספר של 80,000, או 70,000 או 60,000.

אופיר פינס-פז: מה פתאום?

משה גפני: אני לא למדתי – אני כבר אמרתי.

משה גפני: אבל, לימדו אותי "בחינוך העצמאי" - - -

אופיר פינס-פז: חבר הכנסת גפני, תלך לאוניברסיטה.

אופיר פינס-פז: אמרתי לך – לימודי ליבה זה דבר הכרחי.

משה גפני: אדוני היושב ראש, אתה חייב להסביר גם לבורים ועמי ארצות שנמצאים אצלך בוועדה.

אופיר פינס-פז: אז תסבירו את זה.

אופיר פינס-פז: היועץ המשפטי של משרד הפנים, בגלל שהנושא הזה עלה גם על-ידי הסגנים, אני מבקש הבהרה לגבי הסעיף הזה.

יהודה זמרת: באמת היה כתוב, והיתה אי הבנה.

יהודה זמרת: גם בעקבות המרכז לשלטון המקומי, בזמנו ישבנו עם הסגנים, ובאנו ואמרנו: אנחנו פונים למרשם האוכלוסין.

יהודה זמרת: היום הקובע הוא היום שמושכים את הפנקס, והוא שישים יום לפני הבחירות.

יהודה זמרת: מספר התושבים, שישים יום לפני מועד הבחירות יוצא, ולפי זה יקבעו כמה סגנים יהיו בקדנציה הקרובה.

אופיר פינס-פז: חבר הכנסת גפני, אתה חושד בכשרים.

אופיר פינס-פז: עכשיו אני מפסיק את ההלצה – אתה חושד בכשרים.

קריאה: כתוב פה: "מספר התושבים הרשומים במרשם האוכלוסין".

משה גפני: אדוני היושב ראש, לקראת ההצבעה על החוק אני אבקש לשנות את הניסוח.

משה גפני: אני מקבל מה שאומר עו"ד זמרת, וההבהרה הזאת היא חשובה.

משה גפני: אני אבקש שהניסוח יהיה יותר ברור בגלל ששר הפנים הנוכחי הוא אדם הגון, אבל לך תדע איזה שר פנים יבוא אחריו, ויתחיל לעשות לי פה פלפולים.

משה גפני: לגבי נושא הסגנים - צריך להתחיל באמת במה שקורה בממשלה, ואנחנו מדברים על הממשלה של העירייה.

משה גפני: אני מדבר על עירייה כמו עיריית תל-אביב שיש בה תושבים רבים, והיא מנהלת.

משה גפני: אי אפשר להתייחס לעניין הסגנים כמו שאתה מתייחס לעניין של פקיד, ולבוא ולהגיד: הוא מקבל סמכויות, הוא לא מקבל סמכויות.

משה גפני: אתה כראש עיר רשאי להאציל סמכויות למנכ"ל, וזה בסדר.

אופיר פינס-פז: אני מתייחס אליו כמו אל שר, שהוא ינהל את משרדו מא' ועד ת'.

אופיר פינס-פז: אבל, אם ראש הממשלה לא רוצה אותו הוא יכול לפטר אותו.

דב חנין: יש הבדל אחד - הממשלה צריכה את אישור הכנסת, ראש העיר לא צריך את אישור המועצה.

אופיר פינס-פז: לא אתה טועה.

דב חנין: לא, הממשלה לא בפיטורי שר.

דב חנין: הממשלה טעונה אמון הכנסת.

דב חנין: ולכן, ראש העיר לגמרי חופשי בפעולתו.

משה גפני: צריך לקבל החלטה, וממנה נגזרות כל ההחלטות האחרות - איך אנחנו מתייחסים לרשות המקומית?

משה גפני: האם מתייחסים כמו ממשלה שראש הממשלה נבחר על-ידי הכנסת?

אופיר פינס-פז: ממשלה וכנסת ביחד.

משה גפני: זהו בדיוק השאלה.

משה גפני: ראש העיר נבחר על-ידי הציבור בבחירה ישירה.

משה גפני: הסגנים וחברי המועצה נבחרים על-ידי הציבור על-פי המפתח המפלגתי.

אופיר פינס-פז: נכון.

משה גפני: לעשות שיוך כזה, לעשות עירוב בין הדברים האלה בלי שאנחנו ניקח החלטה עקרונית איך אנחנו מתייחסים לרשות המקומית - ההצעה הזאת היא הצעה לא טובה.

אופיר פינס-פז: שוקי פורר, בבקשה.

שוקי פורר: אני חושב שאסור לנו - ואמרתי את זה גם בישיבה הקודמת - להיתפס לכלל טעות, ולהשליך מנושא מבנה הממשלה והכנסת על מבנה העירייה.

שוקי פורר: זה לא אותו הדבר.

שוקי פורר: תראו את סעיף 65 שכבר עברנו עליו, וכבר אישרנו אותו.

שוקי פורר: הסעיף אומר: "ראש העירייה אחראי לכך שתפקידי העירייה ופעולותיה יבוצעו כראוי".

שוקי פורר: האחריות היא בידי ראש העירייה.

שוקי פורר: ברגע שאתה מעביר ומפצל את האחריות הזאת לעוד שלושה-ארבעה ראשים, זה לא עובד.

שוקי פורר: לכן אחת מהשתיים – או שנשאיר את המצב - - -

אופיר פינס-פז: האם אתה חייב למנות סגנים?

אופיר פינס-פז: האם אתה חייב להפקיד עליהם זכות?

אופיר פינס-פז: תמנה סגנים בלי תיק.

משה גפני: מה זה לא עובד?

משה גפני: איך אולמרט יכול לעבוד עם ציפי לבני ועם ברק?

אופיר פינס-פז: השד יודע איך.

משה גפני: זו מערכת פוליטית.

שוקי פורר: יש עליי אחריות, ואני מוכן לחלק את האחריות הזאת עם סגניי - אין שום בעיה.

שוקי פורר: האחריות נשארת אצלי, ולא יכול להיות שהאחריות שהעברתי למישהו, פתאום הוא ינצל אותה לדברים אחרים.

שוקי פורר: אחת משתיים- או שאני יכול לפטר אותו אם הוא לא ממלא את תפקידו.

אופיר פינס-פז: אתה יכול.

שוקי פורר: או שאני לא מאציל לו סמכויות.

משה גפני: בסדר גמור.

שוקי פורר: לכן, נשאיר את המצב הקיים.

אופיר פינס-פז: חברים, תשמעו את הצעת הסיכום שלי.

אופיר פינס-פז: אנחנו נשאיר בנוסח הסופי שתי אפשרויות, וכולנו נישן על זה.

אופיר פינס-פז: אפשרות אחת אומרת כך: ראש עיר יהיה רשאי - הוא לא חייב - למנות סגנים, להאציל אליהם סמכויות.

אופיר פינס-פז: אגב, הוא יהיה רשאי גם לא להאציל להם סמכויות.

אופיר פינס-פז: הוא לא חייב להאציל סמכויות.

אופיר פינס-פז: הוא יכול להאציל, הוא יכול ללכת עד הסוף, ולתת לסגן באמת להיות.

משה גפני: אבל, לא לעשות צחוק.

אופיר פינס-פז: לא לעשות צחוק.

אופיר פינס-פז: וכן, לנהל את העניין הזה עם זכות לפיטורין, והודעה מראש שלושים יום וכד'.

תומר רוזנר: האם במצב הראשון אצילת סמכויות זה באישור המועצה?

אופיר פינס-פז: לפי דעתי, כן.

אופיר פינס-פז: בלבטל אתה לא צריך אישור מועצה.

בני כשריאל: למה מבקר המדינה כותב ראש העיר חרג, ולא הסגן חרג?

אופיר פינס-פז: חיוב אישי יש גם על סגנים.

בני כשריאל: ראש העיר עומד בפני משפט, ראש העיר עומד בפני חיוב אישי.

בני כשריאל: אתה לא יכול שאני אאציל לך סמכויות, ואתה תכניס אותי לסד – אי אפשר כך.

אופיר פינס-פז: זה המצב הראשון.

אופיר פינס-פז: המצב ההפוך זה מצב שבו לא ניתן יהיה להאציל סמכויות.

אופיר פינס-פז: אבל, אז גם ניתן יהיה לפטר סגן רק באישור המועצה.

אופיר פינס-פז: אני אומר לכם כבר שנראה לי שהמצב הראשון הוא נכון יותר מהמצב השני.

אופיר פינס-פז: אבל, בואו נשאיר את שתי האפשרויות להצבעות.

דב חנין: שמעתי את ההצעות, ויש לי הצעה שלישית שהיא ורסיה.

דב חנין: אני מציע הצעה שתהיה מבוססת על שלושה עקרונות.

דב חנין: עיקרון ראשון כמו בוורסיה שאדוני היושב ראש הציע - ראש העיר רשאי למנות סגנים, ורשאי להאציל אליהם סמכויות.

דב חנין: עיקרון שני - ראש העיר רשאי להשעות סגן ראש עיר מתפקידו לפרק זמן.

דב חנין: אבל, בישיבה הסמוכה של מועצת העיר, הנושא מגיע למועצת העיר, ואז יש שתי אפשרויות.

דב חנין: אם ראש העיר עומד על דעתו, הוא יכול להביא את הנושא להצעה של המועצה להדיח את הסגן.

דב חנין: אם המועצה לא מאשרת את ההדחה, ראש העיר יכול להודיע שהוא שולל מהסגן את סמכויותיו.

אופיר פינס-פז: חבר הכנסת חנין, אתה מסבך את זה.

נאדיה חילו: הדברים אמורים להיות מאוד פשוטים.

נאדיה חילו: אם ראש עיר יש לו סמכות לתת לסגנו כולל מיני סמכויות ניהול, זה גם חייב להיות כך ששלילת הסמכות היא גם בידיו.

אופיר פינס-פז: חברים, תודה.

אופיר פינס-פז: אנחנו עוברים לנושא הבא.

יצחק אהרונוביץ': אני מבין שאין היום הצבעות.

אופיר פינס-פז: אין הצבעות.

יצחק אהרונוביץ': ההצעה השנייה אין לה רוב פה, היא למעשה לא קיימת.

יצחק אהרונוביץ': אין פה הצעה כזאת.

מאיר שטרית: איזה הצעה לא קיימת?

אופיר פינס-פז: שאתה לא נותן לו סמכות, אבל אתה מפטר אותו במועצה.

יצחק אהרונוביץ': אתה אומר - מקובל עליך.

יצחק אהרונוביץ': אבל, יש לך את הסמכות גם לפטר אותו - מצוין.

מאיר שטרית: זה מה שאני הצעתי מההתחלה.

יצחק אהרונוביץ': מקובל, אז בוא נלך.

אופיר פינס-פז: הדיון הסתיים.

אופיר פינס-פז: תומר, ההצעה המובילה תהיה שראש עיר יהיה רשאי למנות סגנים, לתת להם שכר, לתת להם סמכויות מלאות או לא, והוא יהיה גם מוסמך לפטר אותם.

אופיר פינס-פז: ההצעה השנייה שאנחנו נשאיר אותה כאופציה שנייה כי היא פחות נתמכת גם על-ידי כולם, זה שהוא לא יוכל לתת סמכויות לסגנים, ואז הוא גם לא יוכל לפטר אותם אלא באישור המועצה.

קריאה: מה עם השכר?

אופיר פינס-פז: לגבי שכר – מה שקבענו, מה שכתוב בהצעה.

מאיר דורון: לא חשבו על המ"מ ראש העיר שלי כעת בחו"ל, אם זה תהיה האצלת סמכויות למנכ"ל - - -

אופיר פינס-פז: אנחנו החלטנו שכשראש העיר שלך בחו"ל, הוא לא חייב שיהיה לו מ"מ.

אופיר פינס-פז: אנחנו עוברים לסעיף 70.

עידו בן יצחק: ( קורא את סעיף החלת הוראת ראש עירייה, סעיף 70(א)(ב).

עידו בן יצחק: ) אלו סעיפים שנוגעים לניגודי עניינים.

עידו בן יצחק: "סעיף התפטרות של ראש עירייה, סעיף 71(א): "ראש העירייה רשאי בהודעה בכתב לשר", אנחנו מציעים גם למועצה, "החתומה בידו להתפטר מכהונתו.

עידו בן יצחק: (ב) כהונתו כראש העירייה תיפסק בתום 48 שעות מהמועד שבו נמסרה ההודעה במשרדו של השר, אלא אם כן חזר בו מהתפטרותו, בהודעה בכתב לפני תום 48 השעות כאמור.

עידו בן יצחק: " את שלוש הסעיפים הקטנים הבאים אנחנו מציעים להעביר לחוק הבחירה הישירה.

אופיר פינס-פז: מה זה לחוק הבחירה הישירה?

נועה בן אריה: חוק בחירות רשות מקומית.

אופיר פינס-פז: חוק הבחירות.

עידו בן יצחק: ( קורא את סעיף 71(ג)(ד)(ה).) את שני הסעיפים הבאים העתקנו כלשונם מחוק הבחירה הישירה.

עידו בן יצחק: אם אנחנו מתעסקים כאן בחדילה מכהונה של ראש רשות, אז גם מקומם של סעיפים אלו צריך להיות כאן לדעתנו.

עידו בן יצחק: (קורא את סעיף העברה מכהונה מטעמי בריאות – סעיף 71(א)(ב)(ג).) ( קורא את סעיף העברה מכהונה מחמת התנהגות – סעיף 71ב(א)(ב)(ג).

עידו בן יצחק: ) סעיף 71ג הוא סעיף של חדילה מכהונת סגן, וגם הוא כיום מופיע בחוק הבחירה הישירה.

עידו בן יצחק: נשמטו ממנו סעיפים שהם לא רלוונטיים לאור התיקון בחוק העיריות.

עידו בן יצחק: ( קורא את סעיף חדילה מכהונת סגן סעיף 71ג(1)(2)(3).

עידו בן יצחק: ) אני מייד אסביר מה הבעיה בסעיף 72(א) השעיית ראש עירייה, אבל אני אקרא אותו קודם: "הוגש כתב אישום כנגד ראש עירייה בעבירה הדורשת מחשבה פלילית הקשורה בתפקידו כראש העירייה, או בתפקיד שמילא בגוף ציבורי אחר, או בעבירה שיש עימה קלון, רשאי בית המשפט אליו הוגש כתב האישום, לבקשת היועץ המשפטי לממשלה, להורות על השעית ראש העירייה מתפקידו, ולקבוע את תקופת ההשעיה.

עידו בן יצחק: "

אופיר פינס-פז: מה זה "מחשבה פלילית"?

אופיר פינס-פז: מה זה משטרת מחשבות?

תומר רוזנר: זה כינוי משפטי לכוונה פלילית.

עידו בן יצחק: ( קורא את סעיף 72(ב).

עידו בן יצחק: ) סעיף (ב1) הוא סעיף שאנחנו מציעים להוסיף: "הושעה ראש העירייה, תשולם לו במשך ששת חודשי ההשעיה הראשונים מחצית משכורתו הקובעת, וממועד זה ואילך תשלום לו משכורתו הקובעת המלאה.

עידו בן יצחק: ואולם, רשאי בית המשפט לפי בקשת היועץ המשפטי לממשלה, או ראש העירייה לפי העניין, להקטין או להפסיק את התשלום לתקופת ההשעיה, כולה או מקצתה, ובתקופה של ששת חודשי ההשעיה הראשונים - גם להגדיל את התשלום, הכול בתנאים שייראו לו.

עידו בן יצחק: לעניין סעיף קטן זה, "המשכורת הקובעת" - המשכורת שלפיה היתה משתלמת אותו זמן קצבתו של ראש עירייה מושעה אילו יצא לקצבה ביום השעייתו.

עידו בן יצחק: "

אופיר פינס-פז: איך זה מסתדר עם החוק שאישרנו אתמול?

אופיר פינס-פז: לא רציתם לכתוב סעיף כזה.

תומר רוזנר: לא, אמרנו שמשרד הפנים מתנגד לזה, וכאן הוא המקום לדון בזה.

עידו בן יצחק: (קורא את סעיף 72(ג).

עידו בן יצחק: ) סעיף (ד) הוא סעיף קטן שאנחנו מציעים למחוק, כי הוא מיותר לדעתנו – "הורה השר על חקירה או על בדיקה כאמור בסעיף 71(ג), יחולו הוראות סעיף 71(ד) ו-(ה).

עידו בן יצחק: " סעיף הצהרת הון - סעיף 72.

עידו בן יצחק: למעשה, יש היום חוק ראש הרשות המקומית וסגניו - הצהרת הון.

עידו בן יצחק: אנחנו חושבים שהעניין הזה גם קשור לכאן, ולכן לא נגענו בהסדר שקיים שם, אלא העברנו אותו לכאן.

עידו בן יצחק: ( קורא את סעיף הצהרת הון – סעיף 72(א)(1)(2)(ב)(ג)(ד)(ה)(ו).

עידו בן יצחק: )

אופיר פינס-פז: מה קורה עם מי שלא מגיש?

תומר רוזנר: המצב היום הוא שאין סנקציה.

אופיר פינס-פז: בשביל מה אתם פה?

אופיר פינס-פז: הרי דיברתי אתכם על זה שצריך סנקציה שלא מגיש.

תומר רוזנר: רמת הענישה הנדרשת זו החלטה שאתם צריכים לקבל.

אופיר פינס-פז: חשבנו שמשרד המשפטים קיים בשביל להציע לנו ענישה.

שרית דנה: למעשה, מה שהלשכה המשפטית מבקשת פה זה סעיפים מתוך חוק הרשויות המקומיות בחירת ראש רשות, ומתוכו חוק הצהרת הון.

שרית דנה: החקיקה הזאת היא חקיקה ישנה.

שרית דנה: לא בחנו אותה במסגרת הרפורמה של חוק העיריות, לא ישבנו עליה עם אף אחד.

שרית דנה: הנוסח שלה לא בהכרח מתאים.

שרית דנה: לדוגמה, לא ברור שהקונספט של השעיה מחמת התנהגות של ראש רשות על-ידי מועצה, הוא קונספט שמתאים להיום.

שרית דנה: יש הבדל מהותי בין להשאיר חוק ישן על כנו מתוך מחשבה שבשלב הבא משרד הפנים יתייחס אליו, ובין לחוקק אותו מחדש בנוסחו ב-2008.

אופיר פינס-פז: הטענה של הלשכה המשפטית של הוועדה היא שכשמחוקקים את הסעיפים האלה בחוק העיריות, אי אפשר להתעלם מהסעיפים האלה.

אופיר פינס-פז: האם את יכולה להתמודד עם הטענה הזאת?

שרית דנה: הרי הדבר הזה נשקל, ויש חוקים שהצענו לבטל, ויש חוקים כמו החוק הזה שהצענו להשאיר.

שרית דנה: החוק הזה עוסק בנושא איך משעים ראש רשות מחמת עילות שונות שאיננו מטופל בו, והוא לא בכדי לא מטופל פה.

שרית דנה: זה נושא מסובך שצריך לבחון אותו.

שרית דנה: אני לא בטוחה שאנחנו רוצים לחוקק שוב ב-2008 את אותם סעיפים שנחקקו לפני הרבה שנים בלי שאף אחד עבר על הנוסח שלהם.

אופיר פינס-פז: האם זו לא ההזדמנות לטפל בזה?

שרית דנה: אבל, בשביל לטפל בזה צריך לפתוח עבודה של חודשיים-שלושה.

שרית דנה: זה לא סעיפים שהוכנסו לפה.

דב חנין: בטח שזה סעיפים.

שרית דנה: לא, אדוני.

שרית דנה: אלה סעיפים שלא נכללו.

דב חנין: אז הם לא נכללו, כי לא עשיתם עבודת שיעורי בית כמו שצריך.

דב חנין: לא השלמתם אותם, תשלימו אתם ותחזירו את הכול לפה.

שרית דנה: בדיני השלטון המקומי יש בערך חמישים חיקוקים, ולא את כולם מוצע לבטל.

שרית דנה: אני גם לא מציעה לבטל את פקודת העיריות - אספקת מים.

שרית דנה: יש פה נושאים שבהם טיפלנו, את החקיקות האלה אנחנו רוצים לבטל.

שרית דנה: זה שגוי לחוקק את זה שוב הפעם.

אופיר פינס-פז: קודם כל, אני מכיר את ההערה הזאת.

אופיר פינס-פז: אני לא אהבתי אותה גם כשהייתי שר הפנים.

אופיר פינס-פז: הסכמתי לה, לא אהבתי אותה.

אופיר פינס-פז: אני מסכים להרבה דברים שאני לא אוהב.

אופיר פינס-פז: אבל, אני לא "מת" על זה.

אופיר פינס-פז: אם יש לכם הערות מהותיות - - -

יהודה זמרת: היום לא הופץ תזכיר, לא הועברו הערות.

יהודה זמרת: לחוקק את זה כרגע כמו שזה - - -

אופיר פינס-פז: מעבר להערה הפורמאלית שאני מבין אותה, ומכבד אותה, אני שואל את השאלה האם יש לכם הערות מהותיות לנוסח שאתם חושבים שצריך להוציא או לשקול וכדומה.

אופיר פינס-פז: כי אם יש הסכמה, אז מה ההבדל?

יהודה זמרת: מה המטרה של החקיקה הזאת?

יהודה זמרת: למה להכניס אותה פה אם אנחנו מעתיקים אותה?

יהודה זמרת: היא קיימת שם, היא תחול משם.

יהודה זמרת: אין פה שום הוספה.

אופיר פינס-פז: הטענה של הלשכה המשפטית היא שהיא צריכה להיות בחוק העיריות.

יהודה זמרת: בחוק העיריות אני יכול להכניס עוד חמישים חיקוקים שהם לא הכניסו.

יהודה זמרת: יש אין סוף הוראות.

אופיר פינס-פז: מה אתם מציעים לגבי הסנקציה על הצהרת הון שלא הוגשה?

שרית דנה: זה משהו שלא נבחן, זה לא נשקל לא בהיבט הפלילי, ולא ב- - -

אופיר פינס-פז: את זה אני רוצה לסכם היום.

שרית דנה: אז אנחנו לא יודעים לתת לך את התשובה, אין לנו עמדה משפטית.

אריה פרגו'ן: לגבי הסעיף שמדבר על כך שראש העירייה שחדל לכהן והוא הושעה מתפקידו - מה קורה בשנת בחירות?

אריה פרגו'ן: לפי החוק הקיים, לפי מה שמציגים לנו, תוך מאה עשרים יום מיום שחדל יש בחירות.

אריה פרגו'ן: מה קורה בשנת הבחירות - מאה עשרים יום וזה לחמש שנים, כולל?

אריה פרגו'ן: זה לא מצוין.

דב חנין: אני באמת מתפלא על ההערה של היועצים המשפטיים של משרד הפנים.

דב חנין: שרית, אני לא רציתי לומר שאתם לא עשיתם עבודה רבה לקראת הכנת החוק הזה.

דב חנין: אני משוכנע שעשיתם עבודה רבה.

דב חנין: אני גם מסכים איתך בהחלט שיש חיקוקים שלא צריכים להיכנס לכאן.

דב חנין: אבל, אני חושב שהסוגיה הזאת של העברה מכהונה מחמת התנהגות, היא חלק אינטגראלי מהשאלה של הסדרה איך מתפקד ראש עיר.

דב חנין: יכול להיות שעוד לא עשיתם על זה חשיבה, ואני לא בא אליכם בטענה.

יהודה זמרת: קיימת היום חקיקה.

שרית דנה: היא קיימת, אין בעיה.

דב חנין: חברים, אתם יועצים משפטיים.

דב חנין: אני גם משפטן כמוכם, אבל אני לא יועץ משפטי.

דב חנין: אתם כמוני לפחות אמורים להיות אמונים על שאלות של ארכיטקטורה של החקיקה.

דב חנין: המקום של זה הוא בוודאי כאן.

דב חנין: אם אתם רוצים לעשות חשיבה מחדש, ולבחון את זה, יש לכם הערות לגופו של עניין, רוצים ללמוד מהניסיון – בבקשה תעשו.

יהודה זמרת: זה לא נושא חדש, אנחנו בונים ומרכזים.

אופיר פינס-פז: יש פה סעיפים חדשים.

דב חנין: המקום של הדבר הזה הוא כאן.

דב חנין: אם אתם רוצים לבחון אותו, לבדוק אותו, לשקול אותו, תשקלו את מה שצריך.

דב חנין: אבל, המקום של זה הוא בוודאי כאן.

אופיר פינס-פז: חברים, אני רוצה להציע סנקציה לגבי הצהרת הון.

אופיר פינס-פז: מי שלא יגיש הצהרת הון ישלם 50,000 שקל קנס, וכל חודש נוסף שהוא יתמהמה עוד 10,000 שקל, מה אתם אומרים?

דב חנין: אדוני היושב ראש, רעיון יפה, רעיון מצוין.

נועה בן אריה: אני מציעה לשאול את עמדת משרד המשפטים.

דני וקנין: אנחנו בדיוק כמו השרים.

דני וקנין: מה שחל על שר, יחול עלינו.

דני וקנין: אם על השר יש 100,000 שקל, ולא הגיש הצהרת הון, כנ"ל ראשי ערים.

תומר רוזנר: לא, אבל אפשר לקנוס אותו בעבירות אתיות.

אופיר פינס-פז: אני אגיד לך למה אין סנקציה, כי אין תופעה ששרים וחברי כנסת לא מגישים הצהרות הון.

אופיר פינס-פז: אין דבר כזה, ולפי מיטב ידיעתי, הקבוצה ריקה.

אופיר פינס-פז: ראשי רשויות - הקבוצה היא מאוד מאוד מלאה.

קריאות: לא ייכנס לתפקידו עד שיצהיר.

אופיר פינס-פז: לא הבנתם.

אופיר פינס-פז: הוא ייכנס לתפקידו, אבל עד שהוא לא יגיש הצהרת הון, לא יקבל שכר.

אופיר פינס-פז: השכר שלו יוקפא.

אופיר פינס-פז: השכר שלו יושעה.

אופיר פינס-פז: הוא לא יקבל אותו, זה לא שהוא לא השתכר אותו.

מאיר שטרית: חברים, אני מציע לא ברותחין.

אופיר פינס-פז: אנחנו לא ברותחין בכלל.

מאיר שטרית: ראש עיר שנכנס לתפקידו לוקח לו כמה חודשים להכין הצהרת הון, כיוון שיש למשל ראש עיר שיש לו עסקים ומניות, וחשבונות בנק שלו, או של משפחתו.

מאיר שטרית: לכן, אני מציע לתת זמן של לפחות שישה חודשים מיום כניסתו לכהונה.

אסף דעבול: הוא צודק.

אופיר פינס-פז: שלושה חודשים.

דוד אזולאי: חצי שנה זה זמן סביר.

מאיר שטרית: זה זמן סביר.

אופיר פינס-פז: או, קיי שישה חודשים.

אופיר פינס-פז: קיבלתי את עמדתו של השר.

אופיר פינס-פז: אם השופט רואה אחרי שלושה חודשים שמישהו לא יגיש, הוא יכול להתרות בו.

אופיר פינס-פז: לא הגיש שישה חודשים - שוללים לו שכר.

אופיר פינס-פז: אדוני השר, זה מיותר.

אופיר פינס-פז: תשעים יום זה די והותר, במיוחד אם כתוב בחוק שישים יום.

אופיר פינס-פז: אפשר להחריב לתשעים יום.

אופיר פינס-פז: בשישה חודשים הוא כבר ישכח מהצהרת הון.

אופיר פינס-פז: אתה אומר לו שישה חודשים, והוא בכלל זורק את זה לצד.

אופיר פינס-פז: אני אומר לכם - תשעים יום, ואחרי תשעים אם הוא לא מגיש את הצהרת ההון הוא לא מקבל את השכר של החודש הרביעי.

אופיר פינס-פז: תשלבו את זה.

אופיר פינס-פז: לא קנס פלילי, לא מקבל שכר עד שהוא מגיש.

תומר רוזנר: קח בחשבון שיש פה שתי הצהרות הון.

תומר רוזנר: יש הצהרת הון שמוגשת בכניסה לכהונה, ויש הצהרת הון שמוגשת בתום הכהונה.

תומר רוזנר: כל הרעיון של הצהרת הון הוא שישוו את ההצהרה שמוגשת בהתחלה להצהרה שמוגשת בסוף, האם ישנו שוני.

אופיר פינס-פז: אני לא ידעתי שגם מגישים הצהרה אחת בסוף.

אופיר פינס-פז: לגבי ההצהרה שמוגשת בסוף, אם הוא לא יגיש אז זו צריכה להיות עבירה פלילית.

עדי אלדר: עבירה פלילית?

אופיר פינס-פז: עבירה פלילית.

אופיר פינס-פז: אם חס וחלילה עדי אלדר אחרי כל כך הרבה שנים בעיריית כרמיאל יסרב להגיש דוח הצהרת הון, אני לא אבין מה הדבר הזה, נכון?

עדי אלדר: אבל, לא פלילי.

עדי אלדר: תעכב לי את השכר.

אופיר פינס-פז: או,קיי, קיבלתי.

אופיר פינס-פז: נעכב גמלה.

אופיר פינס-פז: יש בעיה לעכב גמלה, נכון?

תומר רוזנר: ראשית, יש בעיה לעכב גמלה.

תומר רוזנר: שנית, ככל שאנחנו - - -

מרדכי שנבל: אחד הדברים החשובים של הצהרת הון הוא גם לדעת האם הוא לא ייכנס לאיזה ניגוד ענייני בתפקידו.

מאיר שטרית: אדוני, יש פרק שלם בחוק שאוסר על ראש עיר להיות בניגוד עניינים, בלי קשר להצהרת הון.

מאיר שטרית: אתה לא מצפה שיתנו את הצהרת ההון לחברי המועצה, ויפרסמו אותה בציבור.

מאיר שטרית: יש עליו כללים שאם יש ניגוד עניינים הוא חייב להודיע.

מאיר שטרית: ואם לא - אז זה פלילי.

אופיר פינס-פז: חברים, אני רוצה לסכם את הנושא הזה.

אופיר פינס-פז: לגבי הצהרת הון – שלושה חודשים מיום כניסתו.

אופיר פינס-פז: במידה ולא - יישלל ממנו שכר עד שהוא יגיש.

אופיר פינס-פז: לגבי הצהרת ההון בסיום תפקידו – אי אפשר לשלול את הפנסיה.

תומר רוזנר: כי זה פנסיה צוברת, איך אתה שולט בזה?

תומר רוזנר: זה קופת גמל.

תומר רוזנר: אתה לא יכול להגיד לקופת הגמל: אל תשלמי.

אופיר פינס-פז: אנחנו נקנוס אותו על כל חודש של עיכוב מעבר לשלושה חודשים מסיום תפקידו.

אופיר פינס-פז: הוא ייקנס בשיעור של 15,000 שקל כל חודש שהוא לא יגיש את הצהרת ההון.

שוקי פורר: אני מבקש רק תיקון אחד – שידרשו ממנו להגיש את הצהרת ההון.

שוקי פורר: אם אדם עוזב את התפקיד, לא בדיוק הראש שלו להגיש הצהרת הון.

אופיר פינס-פז: מאה אחוז.

אופיר פינס-פז: מי צריך לדרוש ממנו?

שוקי פורר: העירייה, מנכ"ל העירייה.

אופיר פינס-פז: היועץ המשפטי של העירייה.

תומר רוזנר: לגבי הסכום שאתה מציע 15,000 שקל אני אציע להכניס את סעיף - - -(א)(1) לחוק העונשין שהוא קובע – שזה יהיה צמוד.

אופיר פינס-פז: בסדר גמור.

בני כשריאל: מה קורה אם ראש העיר חולה?

אופיר פינס-פז: מאיפה אני יודע מה קורה?

בני כשריאל: אז תכתוב: למעט ימי מחלה.

אופיר פינס-פז: לא כותב.

אופיר פינס-פז: חולה - יגיש הצהרת הון.

עדי אלדר: סעיף 72(א): "הוגש כתב אישום כנגד ראש עירייה וכו'" – אנחנו פה מבקשים אותו דין כמו לחברי כנסת ולשרים.

עדי אלדר: אני לא חושב שצריך דין מיוחד לראשי ערים.

מאיר שטרית: לשרים לא כדאי לך.

מאיר שטרית: לשרים כתוב: הוגש כתב אישום, השר עוזב.

מאיר שטרית: האם אתה מציע את זה?

מאיר שטרית: בבקשה.

קריאות: אצל שרים זה יותר חמור.

עדי אלדר: איך זה עם חברי כנסת?

מאיר שטרית: לגבי חברי כנסת – הוגש כתב אישום, רשאית הכנסת להשעות אותו - ועדת כנסת.

שרית דנה: זה לא עולה על הדעת.

שרית דנה: אם זו עבירה שיש עימה קלון, זו סמכות לבית המשפט, מה הבעיה?

אופיר פינס-פז: כתוב: בעבירה שיש עימה קלון, לא בכל עבירה.

שרית דנה: אם קבע בית המשפט.

שרית דנה: זו החלטת בית המשפט.

אופיר פינס-פז: חברים, הניסוח הזה לא טוב, כי קלון כותבים בסוף המשפט ולא בתחילת המשפט, למשל.

שרית דנה: זה לא נכון.

אופיר פינס-פז: גברתי המשנה ליועץ המשפטי לממשלה, הניסוח הזה לא טוב.

שרית דנה: כל ניסוח אחר יחמיר את מצבם של ראשי הרשויות.

אופיר פינס-פז: העיקרון מקובל, את הניסוח תכתבו בצורה אחרת.

שרית דנה: כל ניסוח אחר ירחיב את מעגל הסמכות של בית המשפט.

אופיר פינס-פז: אינני יודע.

אופיר פינס-פז: כל כתב אישום שנוגע לתפקידיו ונוגע לעבירות - - -

שרית דנה: בלי סיוג של עבירה שיש עימה קלון, לרבות בעבירה של איכות סביבה.

שרית דנה: עבירת איכות סביבה איננה עבירה שיש עימה קלון.

שרית דנה: את הקלון ניתן לבדוק.

תומר רוזנר: למה את אומרת את זה?

תומר רוזנר: זיהום הים בשמן נקבע שזו עבירה שיש עימה קלון.

שרית דנה: ממש לא - - -

אופיר פינס-פז: חברים, כבר ניסחו את הסעיפים האלה בצורה יותר מדויקת בחקיקה אחרת.

אופיר פינס-פז: אני זוכר בוועדת חוקה במקומות אחרים היו כבר ניסוחים.

אופיר פינס-פז: נדמה לי שלשכת עורכי הדין הביאה ניסוח שאומץ בזמנו על-ידי הכנסת לאחרונה.

אופיר פינס-פז: הניסוח הזה לא מדויק.

אופיר פינס-פז: העיקרון מקובל, והעיקרון הוא שראש העיר מוגש נגדו כתב אישום בעבירות שאנחנו יודעים שבגדול אלו עבירות עם קלון, אבל אי אפשר להגדיר את זה כך - לדעתי, אפשר יהיה להשעות אותו.

אופיר פינס-פז: אגב, גם סגן.

אופיר פינס-פז: סגן צריך להיות באותו מעמד, כי זה תפקיד ביצועי – סגן בשכר.

מאיר שטרית: כשהיום מוגש כתב אישום נגד ראש עיר הוא יכול להמשיך לכהן בתפקידו עד קבלת פסק דין חלוט.

מאיר שטרית: גם כשהוא מורשע בבית משפט שלום, הוא יכול לערער בבית המשפט המחוזי, ואם יתנו רשות אז גם לעליון.

מאיר שטרית: עד שזה לא נגמר, הוא לא מושעה מתפקידו.

מאיר שטרית: יוצא מצב שראשי ערים שהורשעו בבית משפט בעבירה שיש עימה קלון, או אין עימה קלון - זה כבר לוויכוח - זה לא הופך להיות חלוט עד שהוא לא עובר את כל ההליכים.

מאיר שטרית: כל ראש עיר שיש לו את היכולת והאמצעים, מגן על עצמו לאורך כל הדרך.

מאיר שטרית: התוצאה היא שאתה מוצא לצערי ראשי ערים שמכהנים אחרי שהורשעו בבית משפט עוד תקופה ארוכה מאוד עד שהם יוצאים מזה.

תומר רוזנר: זה לא מטופל פה, זה מטופל בסעיף 52.

אופיר פינס-פז: אבל, עברנו אותו כבר.

אופיר פינס-פז: היינו בו כבר, אישרנו אותו.

תומר רוזנר: נכון.

תומר רוזנר: הסעיף מדבר על חבר מועצה, והוא חל ראש עיר.

תומר רוזנר: חבר מועצה - חל גם על ראש עיר - שהורשע בעבירה שיש עימה קלון, הוא מפסיק לכהן.

מאיר שטרית: הורשע, או שהוגש נגדו כתב אישום?

תומר רוזנר: הורשע.

מאיר שטרית: הורשע בפסק דין, אז הוא מפסיק לכהן.

תומר רוזנר: כן.

מאיר שטרית: והיה אם היה חלוט - חוזר.

דוד אזולאי: אתמול היה דיון בהצעת חוק פרטית בעניין הזה, ושם נאמר שזה חל רק על חבר מועצה.

דוד אזולאי: על סגן וראש עיר - זה לא חל.

דוד אזולאי: אני מגיש הסתייגות בעניין הזה, זה יחול אחר כך עליו.

דוד אזולאי: בינתיים, זה לא חל.

עידו בן יצחק: כתוב שזה חל על חבר מועצה, ומאחר שאמרנו שהוא חדל לכהן כחבר מועצה אז ראש עירייה שחדל לכהן כחבר מועצה הוא - - -

דוד אזולאי: אדוני היושב ראש, יש פה חידוש שלא היה עד היום, וזה נושא ההשעיה של ראש עיר בשכר.

דוד אזולאי: זה דבר שלא היה קיים עד היום – זה חידוש.

אופיר פינס-פז: זו הצעה.

דוד אזולאי: אני בעד ההצעה הזאת שאם משעים ראש מועצה, או ראש עיר, ואז הוא מקבל שכר בהתאם למדרג שנקבע פה.

אופיר פינס-פז: זה כמו בהשעיה של עובדי מדינה.

דוד אזולאי: אבל, אני רוצה להחיל את זה גם על הסגנים - שיהיה להם אותו הדין.

דוד אזולאי: כלומר, גם לסגנים וגם לראשי הרשויות.

דוד אזולאי: בחוק פה זה לא מופיע לגבי הסגנים.

אופיר פינס-פז: למה אתם נגד זה?

יהודה זמרת: השר שהוא לא חבר כנסת - חברי כנסת חוזרים להיות כמו חברי מועצה - הוא לא מקבל כסף.

יהודה זמרת: הוא לא מכהן בכהונה, ולכן אם הוא לא מכהן הוא לא מקבל כסף עבור זה.

יהודה זמרת: הוא לא עובד.

יהודה זמרת: צריך לזכור את כל מערך היחסים השונה בין נבחר שמכהן ובין עובד.

אופיר פינס-פז: אבל, עובד ציבור, עובד במשרד התחבורה שהשעו אותו - נציב המדינה השעה אותו - מה ההסדר כלפיו?

אופיר פינס-פז: זה ההסדר.

יהודה זמרת: הוא עובד, הוא לא מכהן.

יהודה זמרת: שר שאינו חבר כנסת שהושעה מתפקידו - - -

אופיר פינס-פז: למה אתה בורח ממה שאני שואל אותך?

יהודה זמרת: הוא לא עובד, ראש רשות הוא לא עובד.

אופיר פינס-פז: שמעתי, ועובד משרד התחבורה, או משרד הפנים שהשעו אותו הוא עובד?

יהודה זמרת: כן - יחסי עובד ומעביד.

יהודה זמרת: יש הבדל בין יחסי עובד מעביד לבין נבחר.

יהודה זמרת: זה מקנה זכויות אחרות.

אופיר פינס-פז: לא התקבלה דעתך.

אופיר פינס-פז: זה לא הגיוני, משאירים את זה כך.

יהודה זמרת: זה הגיוני כי הוא מכהן.

יהודה זמרת: ההליכים יימשכו ונשלם.

יהודה זמרת: הרשות תשלם חצי מיליון לשקל בשנה על מישהו שלא עובד.

שרית דנה: לא סביר לגמרי.

אופיר פינס-פז: אז נגביל את זה בזמן.

מאיר שטרית: יהודה, באיזה סעיף זה כתוב פה בחוק?

יהודה זמרת: סעיף 72(ב1) – הצעה הכנסת בכחול.

אופיר פינס-פז: סעיף 72(ב1): "הושעה ראש העירייה, תשולם לו במשך ששת חודשי ההשעיה הראשונים, מחצית משכורות הקובעת, וממועד זה ואילך תשולם לו משכורתו הקובעת המלאה.

אופיר פינס-פז: " תומר, לא, לא תשולם משכורתו המלאה.

מאיר שטרית: נכון, הוא לא עובד.

אופיר פינס-פז: תמשיך - כל הזמן תשולם לו חצי ממשכורתו הקובעת כל זמן ההשעיה.

שרית דנה: אלא אם קבע בית המשפט פחות.

שרית דנה: גם אם הוא במאסר תשולם לו חצי משכורתו?

תומר רוזנר: לא, אנחנו מדברים על השעיה שעוד בכתב אישום.

שרית דנה: למה, אם הוא במעצר עד תום ההליכים?

תומר רוזנר: את דיברת על מאסר.

שרית דנה: מעצר עד תום ההליכים.

תומר רוזנר: גם עובד שנמצא במעצר, מקבל חצי משכורת.

שרית דנה: האם זה באמת אותו הדבר?

שרית דנה: האם זה באמת מתקבל על הדעת שבמועצה מקומית מגדל הרשות תשלם חצי משכורת לראש עירייה שבכלא, ועוד משכורת מלאה למכהן?

אופיר פינס-פז: לא, לא מתקבל.

שרית דנה: הוא לא הורשע בשום דבר, הוא נבחר ציבור.

שרית דנה: יש עליו חובת זהירות מוגברת.

שרית דנה: יכול להיות שהמשטרה טעתה, אבל כבר הוגש כתב אישום.

שרית דנה: כתב אישום נגד ראש רשות עובר את אישורו של היועץ המשפטי לממשלה אישית.

שרית דנה: דהיינו, יש פה ערכאות ביקורת.

שרית דנה: המצב שבו הציבור משלם לנבחר ציבור שלו שלא מכהן תקופה ארוכה שכר, גם ברשות שתקציבה מדולדל, הוא פשוט לא מתקבל על הדעת.

אופיר פינס-פז: החלטנו.

אופיר פינס-פז: האם אתה חושב שלא החלטנו?

אופיר פינס-פז: בשביל זה ישבנו אתמול, והייתם צריכים לשבת איתי על הסעיפים האלה קצת יותר בפירוט, תומר.

אופיר פינס-פז: שישה חודשים יהיה לו חצי שכר – שלום על ישראל, תודה רבה.

אופיר פינס-פז: אם הוא יושב במעצר או בכלא, הוא לא יקבל שכר בימים האלה.

יהודה זמרת: לגבי סעיף 71 - היום ראש רשות מקומית מתפטר בהודעה לשר הפנים.

אופיר פינס-פז: מה איכפת לך שהוא יכתוב גם למועצה?

יהודה זמרת: פה אמרו למועצה, מי זה למועצה?

אופיר פינס-פז: נו, אז מה?

אופיר פינס-פז: האם מותר לחברי המועצה לקבל מכתב שראש העיר שלהם התפטר?

יהודה זמרת: מתי זה נכנס לתוקף?

יהודה זמרת: אני לא רוצה שאם הוא לא שלח אז זה כן נכנס לתוקף, או זה לא נכנס לתוקף.

יהודה זמרת: גם לא נכנס כינוס מועצה.

אופיר פינס-פז: לא, הוא שולח מכתב.

יהודה זמרת: עוד לא היה לנו מצב כזה.

יהודה זמרת: שולחים לשר, הוא מתפטר וההתפטרות נכנסה לתוקף.

יהודה זמרת: מעולם לא קרה - - -

אופיר פינס-פז: מה שצריך לקבוע זה המכתב לשר.

יהודה זמרת: בכל מקרה, לחברי מועצה ולא למועצה.

אופיר פינס-פז: ברור שזה לחברי המועצה.

אופיר פינס-פז: המועד הקובע זה מכתב לשר.

אופיר פינס-פז: אנחנו עוברים לפרק המנכ"לים.

עידו בן יצחק: "סעיף 94 – מנהל כללי לעירייה (א) ראש העירייה ימנה לעירייה מנהל כללי.

עידו בן יצחק: (ב) לא יתמנה אדם למנהל כללי לעירייה אלא אם כן מתקיימים בו כל אלה".

עידו בן יצחק: עכשיו יש פה שאלה האם קיים לגביו הליך מיוחד, או שלאור ההסדר החדש רואים בו נושא משרה כיתר נושאי המשרה?

עידו בן יצחק: אם כן, אז ההמשך: "ואישרה ועדת המינויים למנהל כללי כאמור בסעיף 95 שמתקיימים בו כל אלה".

עידו בן יצחק: – צריך להחליט אם זה יהיה או לא.

עידו בן יצחק: "(1) הוא בעל תואר אקדמי באחד מן המקצועות הבאים: כלכלה, מינהל עסקים", אנחנו מציעים להוריד משפטים, "...

עידו בן יצחק: תעשייה וניהול, חשבונאות או מינהל ציבורי, או שהוא רואה חשבון.

עידו בן יצחק: " ( קורא את סעיף 94(ב)(2)(א)(ב)(ג), ואת סעיף (ג).) צריכים לדון האם סעיפים קטנים (ד)ו-(ה) נשארים או לא.

עידו בן יצחק: "סעיף (ד) הוראות סעיף 104(א)(1) ו-(2) יחולו גם על מינוי המנהל הכללי לעירייה.

עידו בן יצחק: (ה) ראש העירייה ימסור הודעה למועצה על מינויו של המנהל הכללי בישיבה הראשונה שלאחר המינוי.

עידו בן יצחק: " סעיף 95 – שוב, תלוי האם מנהל הכללי הוא נושא משרה רגיל או לא.

עידו בן יצחק: אם הוא לא רגיל אז הסעיף אומר: "ואלה חברי ועדת המינויים למנהל הכללי לעירייה.

עידו בן יצחק: (1) ראש העירייה או סגן ראש עירייה שימנה ראש העירייה לעניין זה.

עידו בן יצחק: (2) שני חברי מועצה שיבחרו על ידה, אשר לפחות אחד מהם נציג סיעה שאינה מיוצגת בוועדת ההנהלה, ואם כל סיעות המיוצגות בוועדת ההנהלה, חבר המועצה שאינו חבר בוועדת ההנהלה.

עידו בן יצחק: (3) שני נציגים שימנה שר הפנים, אחד מהם יהיה יועץ משפטי של עיריית אחרת, והשני מנהל כללי של עירייה בעלת מספר תושבים דומה.

עידו בן יצחק: (4) בפרק זה, "עירייה בעלת מספר תושבים דומה" – לפי מספר התושבים כאמור בפסקאות (1) עד (3) בטבלה שבסעיף 49(א), ובעירייה שבה יותר מ-100,000 תושבים, כל עירייה אחרת שגם בה יותר מ-100,000 תושבים.

עידו בן יצחק: סעיפים 96 ו-97 – שוב, צריך להחליט לפי המתווה החדש שמציע השר.

עידו בן יצחק: "סעיף 96 – אחריות המנהל הכללי לעירייה – המנהל הכללי לעירייה יהיה אחראי כלפי ראש העירייה והמועצה לביצוע החלטותיהם, ולביצוע תפקיד העירייה במסגרת סמכויותיו ותפקידו.

עידו בן יצחק: " "סעיף 97 – תפקידי המנהל הכללי לעירייה – (א) המנהל הכללי לעירייה יהיה אחראי לניהול השוטף של ענייני העירייה במסגרת המדיניות, התוכניות והתקציבים המאושרים של העירייה, ובהתאם להנחיות ראש העירייה.

עידו בן יצחק: (ב) בכפוף להוראות כל דין יהיו למנהל הכללי כל הסמכויות הדרושות לניהול העירייה ועובדיה, ובכלל זה הסמכות לייצג את העירייה בכל תפקיד מתפקידיה, לחתום על כל הסכם או מסמך בשם העירייה, לקבל עובדים לעירייה, ולקבוע את שכרם בכפוף להוראות כל דין.

עידו בן יצחק: " "סעיף 98 – הזמנת חובה.

עידו בן יצחק: המנהל הכללי יוזמן לישיבות המועצה, ולישיבה של כל ועדה מוועדותיה, ותינתן לו הזדמנות להשמיע את דעתו בעל-פה או בכתב לפני קבלת כל החלטה של המועצה, או הוועדה.

עידו בן יצחק: " סעיף 99 - שוב, האם הסדר מיוחד או זהה?

עידו בן יצחק: "סעיף 99 – סיום כהונתו של המנהל הכללי – (א) ראש העירייה רשאי לסיים את כהונתו של המנהל הכללי, לאחר שנתן לו הזדמנות להעלות את טענותיו לפניו.

עידו בן יצחק: (ב) ראש העירייה יודיע על סיום כהונתו של המנהל הכללי למועצה, וכהונתו תיפסק 48 שעות ממועד מתן ההודעה למועצה, אלא אם כן חזר בו ראש העירייה קודם לכן מההחלטה להפסיק את כהונת המנהל הכללי.

עידו בן יצחק: "

נועה בן אריה: אדוני, הערה לסדר – אנחנו לא מבינים איפה הוורסיה המקורית שהיינו צריכים לדון בה היום, איפה נכנסים השינויים?

נועה בן אריה: אנחנו לא יודעים למה אנחנו בכלל מתייחסים.

נועה בן אריה: אנחנו לא מבינים כלום.

אריה פרג'ון: כתוב פה שהמנכ"ל יחתום על כל מסמך, אבל על מסמכים כספיים חותם הגזבר.

אופיר פינס-פז: רגע, אנחנו עכשיו רק ברמה של הטכניקה.

מאיר שטרית: השינוי המרכזי בחוק הזה הוא הגישה.

מאיר שטרית: על פי מה שכתוב פה בחוק ראש העיר ימנה מנכ"ל העירייה וכו', וזה מתחיל מזה שראש עירייה כאילו חייב למנות לו מנכ"ל.

מאיר שטרית: השינוי הראשון שהוסכם ביני ובין השלטון המקומי לגבי החוק הוא שראש העירייה רשאי למנות מנכ"ל לעירייה, הוא לא חייב.

מאיר שטרית: ראש העיר יכול לעבוד בלי מנכ"ל אם הוא לא רוצה – חבל על הכסף.

מאיר שטרית: ראש עיר שמנהל את העיר שלו לבד, לא צריך מנכ"ל.

מאיר שטרית: אני עבדתי 13 שנה, לא היה לא מנכ"ל ולא עוזרים, וניהלתי את זה לא רע.

מאיר שטרית: מינוי המנכ"ל הוא פררוגטיבה של ראש העיר, הוא לא חייב למנות מנכ"ל.

מאיר שטרית: לכן, כתבנו ראש העירייה רשאי.

אופיר פינס-פז: האם גם שר רשאי למנות מנכ"ל, לא חייב?

מאיר שטרית: אני לא יודע אם הוא חייב.

אופיר פינס-פז: אני ממש חלוק איתך בעניין הזה.

אופיר פינס-פז: אני חושב שחשוב מאוד שברשויות מקומיות יהיו מנכ"לים מקצועיים.

אופיר פינס-פז: ראש העיר הוא לא מנכ"ל, הוא ראש העיר.

מאיר שטרית: ראש העיר נושא באחריות.

מאיר שטרית: אם הוא חושב שהוא רוצה למנות מנכ"ל - שימנה.

מאיר שטרית: אתה נותן לו את שיקול הדעת שיחליט אם הוא רוצה או לא רוצה.

מאיר שטרית: אני לא מציע לחייב אותו.

מאיר שטרית: אין שום סיבה שבעירייה של 5,000 תושבים או 10,000 יהיו מנכ"לים.

מאיר שטרית: אין גם סיבה שבערים יותר גדולות יהיה מנכ"ל.

מאיר שטרית: יש מקומות שבהם המנכ"ל הוא מיותר לחלוטין, הוא מסתובב בין הרגליים של ראש העיר ולא עושה כלום.

מאיר שטרית: לכן עם כל הכבוד, לא חייבים למנות מנכ"ל.

מאיר שטרית: אני אומר לכם את זה כמי שמכיר את העניין, לא בא מההפטרה.

מאיר שטרית: אנחנו לא מונעים מאף ראש עיר למנות מנכ"ל אם הוא רוצה - הוא יכול למנות מנכ"ל.

מאיר שטרית: לכן אני אומר, ראש העיר רשאי למנות מנכ"ל, לא חייב.

אופיר פינס-פז: אתה רוצה לתקן את זה.

אופיר פינס-פז: ראש העיר רשאי למנות, ולא ימנה.

מאיר שטרית: אמת, זה הדבר שסוכם עליו.

מאיר שטרית: הדבר השני שעשיתי שינוי הוא שגם האצלת סמכויות לגבי המנכ"ל – ראש העיר יחליט אילו סמכויות הוא מאציל למנכ"ל.

מאיר שטרית: הוא לא חייב להאציל לו את כל הסמכויות.

אופיר פינס-פז: האצלת סמכויות למנכ"ל זה נושא.

אופיר פינס-פז: חברים, אני חוזר לנושא האצלת סמכויות.

אופיר פינס-פז: אני חושב שדבר אחד צריך למנוע בחוק, והוא לשחק עם האצלת סמכויות.

אופיר פינס-פז: אני לא מוכן שראש עירייה ישחק עם האצלת הסמכויות - אני נותן לך, מחר אני לוקח לך ונותן להוא.

אופיר פינס-פז: ראש עיר צריך להחליט האם הוא מאציל סמכויותיו למנכ"ל, או לסגנים, או חלק מהם בראשית הקדנציה.

אופיר פינס-פז: הוא מקבל החלטה: אני מאציל חלק מהסמכויות שלי בנושאים אלו, ואלו, ואלו למנכ"ל, בנושאים אלו, ואלו, ואלו לסגן הזה ולסגן הזה, וכל יתר הסמכויות נשארות אצלו.

אופיר פינס-פז: ואז רק כאשר קורה שינוי שצריך לנמק אותו, הוא יכול לשנות.

אופיר פינס-פז: אם קורה למשל שהוא הגיע למסקנה שהוא טעה כשהוא האציל סמכויות לסגן, אז הוא צריך לנמק את העניין הזה, ואז הוא יכול להחזיר את הסמכויות או להעביר סמכויות למנכ"ל.

אופיר פינס-פז: אני לא יודע איך לנסח את זה, אבל אני חושב שזה לא נכון - - -

מאיר שטרית: אתם שיניתם את המודו, כיוון שבדיון אצל מרכז השלטון המקומי הסיכום היה שהוא יכול גם להאציל סמכויות למנכ"ל או חלק מהן, ומה שהוא לא מאציל יישארו אצלו.

אופיר פינס-פז: כן, מקובל עליי.

אופיר פינס-פז: או לסגנים – לא משנה.

אופיר פינס-פז: אבל, זה אותו עיקרון.

מאיר שטרית: אבל, היום שיניתם את זה.

אופיר פינס-פז: אבל, זה אותו עיקרון.

אופיר פינס-פז: הדבר שאני רוצה לחשוב עליו ברמת החקיקה הוא שלא יהיה משחק בנושא האצלת סמכויות של לקחת, לתת, לתת, לקחת.

אופיר פינס-פז: הדבר הזה צריך להיקבע בתחילת הקדנציה.

אופיר פינס-פז: אם זה משתנה, לדעתי זה צריך להשתנות עם נימוקים בכתב שיסביר את השינוי.

מאיר שטרית: מאחר והמנכ"ל הוא משרת אמון, בדרך כלל לא קורה מצב ש- - -

אופיר פינס-פז: עכשיו השאלה השנייה היא, האם המנכ"ל נשאר משרת אמון?

מאיר שטרית: בהחלט, לא יעלה על הדעת שמנכ"ל לא יהיה משרת אמון.

מאיר שטרית: לא עולה על הדעת שמנכ"ל יעבוד עם ראש עיר שהוא לא רוצה אותו, ושהוא לא עובד לפי הראש שלו.

מאיר שטרית: לכן בדרך כלל קורה אחד מהשניים – או שראש העיר עובד עם מנכ"ל שהוא איתו בראש אחד וממלא אחרי מדיניות שלו כראש עיר, או שהוא מוצא את עצמו בחוץ, וזו דרך המלך.

מאיר שטרית: לכן, גם בדרך כלל הנטייה של ראשי ערים, וזה כל אחד באופן אישי - יש כאלה שרוצים לבד לעשות את העבודה, ולכן נותנים למנכ"ל סמכויות בתחומים מסוימים שהם לא רוצים להתעסק איתם, והם מטפלים ביתר.

מאיר שטרית: יש מקרים שבהם ראש העיר אומר: אני נותן למנכ"ל את כל הסמכויות, ואני רק מפקח מלמעלה – גם זה אפשרי.

אופיר פינס-פז: חברים, אני רוצה לאפשר קודם כל ברשות

אופיר פינס-פז: כם לאיגוד המנכ"לים להציג את עמדתו בנושאים האלה.

אופיר פינס-פז: אני רוצה לומר מה הם הנושאים המרכזיים.

אופיר פינס-פז: הנושא המרכזי זה עניין המנכ"ל – האם הוא משרת אמון, או שהוא בגדר נושאי משרה.

אופיר פינס-פז: שנית, האם צריך מנכ"ל או רשאי מנכ"ל.

מאיר שטרית: עוד הערה אחת לגבי מנכ"ל - אנחנו סיכמנו אז גם בדיון שמינוי מנכ"ל יהיה רק מ-50,000 ומעלה.

אופיר פינס-פז: אז שלישית, לגבי סדרי גודל וכד' – 50,000.

גידי פרישטיק: אני עו"ד גידי פרישטיק, ואני מייצג את ארגון המזכירים והמנכ"לים.

גידי פרישטיק: אני חושב שהנושא המרכזי הוא כמו שהשר אמר, האם מדובר במשרת אמון או לא.

גידי פרישטיק: אבל לפני כן כדי לנקות את השולחן, יש את אותו סעיף שקובע את הכשירויות.

גידי פרישטיק: לטעמנו, אנחנו חושבים שהנוסח הנוכחי – רצו להשמיט את הנושא של משפטים – עדיף דווקא להרחיב.

גידי פרישטיק: אנחנו חושבים שהמערכת תשיג מאגר ניהולי מצוין אם היא תוסיף בעלי תואר בלוגיסטיקה, בהנדסה, בתכנון אורבאני, במדעי הסביבה, ובחינוך.

גידי פרישטיק: אם יש להם את הניסיון הניהולי שנדרש לפי סעיף 94(ב) כל אלה יכולים להיות מאגר טוב.

גידי פרישטיק: אנחנו לא רואים סיבה לעצור את זה.

גידי פרישטיק: זה לא המיינסטרים שבגללו אנחנו כאן, אנחנו באמת חושבים שטובת המערכת לאפשר התמקצעות בנושאים שתחת מוטת השליטה של המנכ"ל.

אופיר פינס-פז: אני לא יודע מה זה לוגיסטיקה.

גידי פרישטיק: יש תואר.

יעקב מרגי: מה עם ניסיון מוכח?

גידי פרישטיק: זה דרישה נוספת.

גידי פרישטיק: יש את 94(ב), והרי צריך את שני הסעיפים יחדיו, אבל אני אומר כדי שזה לא יהיה מסננת אני ממליץ לנו שלא לפסול את אלה שיש להם בעלי תואר בלוגיסטיקה, הנדסה, תכנון אורבאני, מדעי הסביבה - - -

יעקב מרגי: ברגע שאתה מכניס בסעיף זה וזה, וזה וזה, אתה ממעט אחרים.

גידי פרישטיק: הרשימה כרגע סגורה.

אופיר פינס-פז: למה כתבת את (1)?

תומר רוזנר: אני לא כתבתי את הצעת החוק הזאת.

תומר רוזנר: מה שמשרד הפנים הציע זה כך – בתארים אקדמיים מסוימים יידרש פחות ניסיון – זה הכול.

תומר רוזנר: אם יש לך תואר אקדמי באומנות, ניסיון של שלוש שנים נוספות - זה כל ההבדל.

אופיר פינס-פז: או, קיי.

אופיר פינס-פז: בבקשה תמשיך.

גידי פרישטיק: הנושא העיקרי האם זוהי באמת משרת אמון, או שאנחנו רואים בו נושא משרה כיועץ משפטי, כגזבר וכו'.

גידי פרישטיק: אנחנו צריכים להחליט בין שתי דוקטרינות, בין הדוקטרינה האנגלית שמדברת על מנכ"ל שצומח מתוך השורות המקצועיות, והוא מקצוען שמעביר את השרביט ואת המקל מדור לדור של ראשי עיר, לבין הדוקטרינה האמריקאית בדומה לנשיאות שברגע שנשיא מתחלף - ואותו הדבר בקשר למושלים המקומיים - כל הצמרת שלו מתחלפת.

גידי פרישטיק: הניסיון הישראלי מוכיח כנראה שהדוקטרינה האנגלית אצלנו טובה יותר, זו עמדת האיגוד לפחות.

גידי פרישטיק: אם אנחנו מסתכלים על מה שקורה בממשלה, אנחנו לא חושבים שזה עושה טוב שכל פעם שמתחלף שר, מתחלף מנכ"ל.

גידי פרישטיק: אנחנו חושבים שזה גורם לחלחול של הדרג הפוליטי.

מאיר שטרית: האם עולה על דעתך ששר יכול לעבוד עם מנכ"ל שהוא לא רוצה, או שראש עיר יעבוד עם מנכ"ל שהוא לא רוצה?

גידי פרישטיק: אני אנסה מייד לעשות הפרדה.

מאיר שטרית: חברים, אני מבין את ה - union, אבל בעניין הזה אתם לא צודקים.

גידי פרישטיק: אדוני השר, יש עניין של union שעדיין לא הגענו אליו.

גידי פרישטיק: אבל, הרי גם היום אפשר לפטר מנכ"ל, ומנכ"ל מפוטר.

גידי פרישטיק: ישנם לא מעט מנכ"לים מפוטרים.

גידי פרישטיק: המנגנון הוא מנגנון שמצריך אינסטנציה נוספת חוץ מראש העיר.

גידי פרישטיק: מה שכרגע יש בהצעת החוק זה פתח לשחיתות נוראית.

גידי פרישטיק: אני אתן את מצב הקיצון כדי לסבר את האוזן.

גידי פרישטיק: אם ראש העיר חפץ להקצות קרקע, חפץ להכניס משרה של מקורב, חפץ להגדיל תקציב, הדבר היחידי שהוא צריך לעשות זה להגיד למנכ"ל: עשה כך וכך, גם אם זה חוקי, וגם אם לא חוקי.

גידי פרישטיק: מהן האפשרויות שעומדות באותו שלב בפני המנכ"ל?

גידי פרישטיק: אחד משתיים: או להתפטר ולהיות מפוטר - - -

מאיר שטרית: לפי מה שאתה אומר גם נושאי משרה אם כן עושים את עצמם אפס.

מאיר שטרית: הרי יש נושאי משרה בוועדת ההקצאות פרט למנכ"ל, יש גזבר, יש יועץ משפטי, האם גם הם מלחכי פנכה?

גידי פרישטיק: לא, אבל אדוני כדי לפטר אותם אתה צריך רוב במועצה.

מאיר שטרית: אתה אומר שכל מה שצריך ראש העיר לעשות הוא להגיד למנכ"ל לעשות כך וכך, וזהו.

מאיר שטרית: מצד שני, אתה אומר שאם הוא היה נושא משרה הוא לא היה עושה.

מאיר שטרית: המנכ"ל בתוך ועדת הקצאת הקרקעות הוא היחידי מתוך אלה שאינם נושאי משרה, ועדיין יש רוב נגד המנכ"ל אם ההקצאה היא לא כדין.

גידי פרישטיק: מאחר ובאותו פה אתה אומר שכל הסמכויות של ראש העיר יואצלו אליו – מרכז כובד גדול יכול לעבור אליו כרצונו – ואז מה הוא יעשה?

גידי פרישטיק: הוא יאציל את הסמכויות למנכ"ל שיעשה את העבודה השחורה, בכל הכבוד.

גידי פרישטיק: ואם אותו אחד לא מביא את הסחורה, מה המנגנון שצפוי לפי החוק?

גידי פרישטיק: פיטורין תוך 48 שעות, שימוע בפני אותו ראש העיר.

גידי פרישטיק: אדוני, זה אבסורד מוחלט.

מאיר שטרית: אין פה שום שימוע.

מאיר שטרית: הוא יגיד לו: שלום, הביתה.

מאיר שטרית: חברים שלא תהיינה אי הבנות, מנכ"ל הוא איש אמון של ראש העיר.

מאיר שטרית: לא עולה על דעתי בכלל שראש עיר יכול לעבוד עם מנכ"ל שהוא לא איש אמון שלו.

גידי פרישטיק: אני מסכים עם אדוני שהוא צריך לעבוד איתו בתקשורת מצוינת.

גידי פרישטיק: אני לא רוצה להעלות על דעתנו שההצעה הזאת תתקבל, כי היא חסרת תקדים גם במסכת דיני העבודה, וגם במערכת השלטון המקומי.

גידי פרישטיק: אין כזאת חיה עד היום.

גידי פרישטיק: אנחנו מציעים הצעה מאוד מאוד קיצונית שאפשר לפטר תוך 48 שעות בלי שום אינסטנציה נוספת, בלי אפילו מועצה שתיתן לו באלאנס, בלי זכות שימוע.

גידי פרישטיק: אדוני, זה חסר תקדים.

מאיר שטרית: יש את זה בממשלה.

מאיר שטרית: כל שר בממשלה יכול לפטר מנכ"ל בכל רגע נתון.

מאיר שטרית: לא 48 שעות, ב-5 דקות.

גידי פרישטיק: האם זה מה שעושה לנו טוב?

גידי פרישטיק: האם זו הדוגמה שלנו?

מאיר שטרית: כן, זו דוגמה מצוינת.

גידי פרישטיק: עם כל הכבוד, אנחנו רואים מה קורה בשטח, ואנחנו מדברים פה בשם 200 רשויות, חלקן קטנות, חלקן חמולתיות, חלקן ממגזרים - - -

מאיר שטרית: עד 50,000 לא צריך מנכ"ל.

יעקב מרגי: אדוני המכובד והמלומד, אני מכיר הרבה ראשי רשויות שהביסו את היריב הפוליטי שלהם, ועלו לשלטון.

יעקב מרגי: בשעה שהם ידעו שיש שם מנכ"ל מוכשר, הם השאירו אותו ואימצו אותו.

יעקב מרגי: אל תפחד, אם אתה טוב ייקחו אותך.

יעקב מרגי: ויש מנכ"לים - אור יהודה לדוגמא.

גידי פרישטיק: מי החליט אם הוא טוב או לא?

מאיר שטרית: ראש העיר.

יעקב מרגי: ראש העיר יחליט.

גידי פרישטיק: אדוני, זו הבעיה.

עדי אלדר: אני רוצה להעלות נושא אחר לגמרי.

עדי אלדר: היו דברים מעולם כאשר מנכ"לים בסוף כהונה של קדנציה התמודדו בבחירות מול ראש העיר.

עדי אלדר: אני חושב שזה לא תקין, לא ראוי, וצריכה להיות בחוק תקופת צינון.

עדי אלדר: אני לא אומר שהם לא רשאים.

עדי אלדר: חייבת להיות תקופת צינון.

מאיר שטרית: עדי, החוק הזה מתקן את זה.

שרית דנה: אבל, זה כתוב.

אופיר פינס-פז: קלענו לדעת גדולים, זה מופיע בהמשך.

גידי פרישטיק: אדוני היושב ראש, השאלה היא האם אנחנו לא רוצים להכניס באלאנס כלשהו?

מאיר שטרית: לא צריך באלאנס.

מאיר שטרית: מנכ"ל - משרת אמון.

אופיר פינס-פז: חברים, תכתבו פתקים, אחרת לא תדברו.

אופיר פינס-פז: ראש מועצת קריית טבעון, בבקשה.

אלון נבות: בחלק מהמקומות ניסיון של עובד תברואה של שבע שנים, יכול להפוך אותו להיות בעל כישורי מנכ"ל.

אלון נבות: צריך שיהיה כתוב ניסיון ניהולי.

אופיר פינס-פז: זה נכון, צריך לכתוב ניסיון ניהולי.

אופיר פינס-פז: תומר, הניסיון צריך להיות ניהולי.

אלון נבות: שנית, אין ספק שהתפקיד הזה הוא משרת אמון.

אלון נבות: אני לא מכיר שום מפעל יצרני במדינת ישראל ששם מכתיבים ליושב-ראש מי יהיה המנכ"ל.

אלון נבות: היושב ראש בוחר מנכ"ל, המנכ"ל הוא זה שצריך להביא לידי ביטוי את חזון היושב ראש.

אלון נבות: ולכן, זו משרת אמון, והיא לא יכולה להיראות אחרת.

אלון נבות: דיברת על נושא הסמכויות, ואני חייב לפתח את הנושא הזה.

אלון נבות: סמכויות מטבע הדברים ברשות מקומית הן משהו שמשתנה.

אלון נבות: אני אתן שתי דוגמאות.

אופיר פינס-פז: אני מצטער, תיתן בהזדמנות אחרת.

אופיר פינס-פז: האם יש לך משהו לומר בנושא המנכ"לים?

אלון נבות: יש לי מה לומר בנושא המנכ"ל, אבל זה בנושא הסמכות.

אלון נבות: קורה שלפתע פתאום יש תביעה משפטית מאוד כבדה.

אלון נבות: ראש הרשות מחליט שאם קודם הוא הפקיד בידי המנכ"ל את נושא הייעוץ המשפטי, הוא לא עושה את זה יותר.

אלון נבות: עכשיו בגלל התביעה הזאת הוא רוצה לקחת את העניין לידיו.

אלון נבות: שנית, יש בחירות, ובתקופה של בחירות ראש הרשות עסוק יותר בבחירות, ופחות בניהול השוטף של המועצה.

אלון נבות: יבוא אז חבר המליאה ויגיד: זה לא בהתאם לחוק, כן כתבת מכתב, לא כתבת מכתב?

אלון נבות: המנכ"ל כן מוסמך להחליט, המנכ"ל לא מוסמך להחליט?

אלון נבות: איזה מן דבר זה?

אופיר פינס-פז: תודה.

אופיר פינס-פז: מנכ"ל עיריית אור יהודה, בבקשה.

יעקב מרגי: מה עם החשמל בבית הספר באור יהודה?

יובל אמיר: אנחנו לא מיוצגים בארגון המזכירים והמנכ"לים שדיבר כאן.

יובל אמיר: בעיקר מנכ"לי הרשויות מיוצגים בפורום המנכ"לים.

יובל אמיר: הפורום הזה כבר קיבל החלטה שהוא רואה בהחלט את המנכ"ל כתפקיד אמון של ראש הרשות.

יובל אמיר: אין לנו שום טענה כנגד זה שראש הרשות יכול בהתראה של 48 שעות לפטר את המנכ"ל.

יובל אמיר: אנחנו רואים את המנכ"ל ואת העוצמה שלו מול ראש הרשות, ולכן אין לנו שום בעיה.

יובל אמיר: לגבי הניסיון כפי שהוא מוצג - לדעתי, הדרישות הן ארוכות מידיי.

יובל אמיר: אני מכיר כבר תשע שנים את המנכ"לים ברשויות, הם לא היו היום מכהנים בתפקידם אם זה הניסיון הנדרש.

יובל אמיר: הרבה מהמנכ"לים הם גם אנשי צבא לשעבר, ופה לא מוזכר הניסיון הצבאי או הפיקודי כאחד הקריטריונים.

אופיר פינס-פז: ניהולי - גם אפשר להיות מנהל בצבא.

אופיר פינס-פז: מפקד של בסיס הוא תפקיד ניהולי.

אריה בר: לגבי נושא ההשכלה – צריך לעשות את זה יותר רחב.

אריה בר: זה לא הגיוני שנשים מספר מקצועות של לימוד.

אופיר פינס-פז: קיבלנו את זה.

אופיר פינס-פז: תומר, הוספנו: הנדסה, תכנון אורבאני, מינהל חינוך - אנשים שעסקו בניהול של חינוך, לא מישהו שהיה מורה בבית ספר עם כל הכבוד לזה, או אפילו לא מנהל בית ספר.

קריאה: מדע המדינה זה מקצוע רלוונטי?

אופיר פינס-פז: לא לזה .

אופיר פינס-פז: הוא יכול להיות עם B.A וידע במדע המדינה, אבל הוא צריך ניסיון ניהולי כפי שאתה ביקשת.

אופיר פינס-פז: חברי המנכ"לים, אני לא רואה בקרב חברי הכנסת תמיכה בעמדה שלכם שתפקיד המנכ"ל יהיה תפקיד נושא משרה, אלא אם כן תתקנו אותי אם אני טועה.

אופיר פינס-פז: אנשים חושבים שהמנכ"ל צריך להיות איש אמון של ראש העיר, וזו העמדה.

משה גפני: לא, זו לא העמדה לגבי נושא המנכ"ל.

משה גפני: אם אנחנו הולכים כמו בישיבה הקודמת - וגם פה אמרת את זה, וגם השר אמר את זה - אם אנחנו מדברים על כמו מנכ"ל משרד ממשלתי, אז בבקשה.

משה גפני: אני לא מדבר על המנכ"לים הקיימים כי יש הרבה מאוד מנכ"לים קיימים, ואתה לא יכול פתאום באמצעות חוק להרע את התנאים שלהם.

אופיר פינס-פז: זה נכון, החוק לא יהיה רטרואקטיבי.

יהודה זמרת: יש הוראת מעבר.

גידי פרישטיק: היא לא מכסה אותנו.

אופיר פינס-פז: אנחנו נדאג שהיא תכסה אתכם, גם את המנכ"לים.

אופיר פינס-פז: תומר, הוראת השעה שתכסה גם את המנכ"לים.

משה גפני: יפה.

משה גפני: שנית, אני מבקש להעיר לגבי החוק עצמו.

משה גפני: אם אנחנו הולכים לפי המתכונת של משרדי הממשלה אז זה צריך להיות כמו משרדי הממשלה.

משה גפני: במשרדי הממשלה שר ממנה מנכ"ל שהוא איש אמון שלו.

אופיר פינס-פז: אגב, הוא לא ממנה כל אדם מהרחוב.

אופיר פינס-פז: יש ועדה, הוא מביא שמות לוועדת הולנדר.

משה גפני: המציאות הזאת שבה השר ממנה מנכ"ל הוא איש אמון שלו, הוא כמובן צריך לעבור את הוועדה הרלוונטית.

משה גפני: הוא יכול גם לפטר אותו.

משה גפני: אבל, מאותו רגע שהאיש מתמנה להיות המנכ"ל הוא זה שחותם על המסמכים במשרד.

משה גפני: למעשה, השר מנהל רק את המדיניות.

משה גפני: בתפקידים הביצועיים המנכ"ל הוא בעל הבית.

אופיר פינס-פז: מי סיפר לך את זה?

משה גפני: אני אומר.

אופיר פינס-פז: הלוואי שאתה צודק.

אופיר פינס-פז: כל יום היו מביאים לי ערמות עד התקרה לחתום במשרד הפנים וזה אחרי שהאצלתי כל סמכויותיו.

משה גפני: במשרדי הממשלה, השר אינו חותם על הוראות ביצוע.

משה גפני: הוא חותם על צווים, הוא חותם ועל דברים שהם מדיניים.

משה גפני: יושב פה מנכ"ל משרד מכובד מאוד, השר יכול להורות למנכ"ל: זאת המדינות שלי.

משה גפני: אבל, את הוראות הביצוע, את כל הדברים האחרים, יש בידי המנכ"ל ולא בידי השר.

משה גפני: על פי החוק הזה שמציעים פה לגבי מנכ"ל עירייה - נותנים לו רק את החיסרון של המנכ"ל הממשלתי.

משה גפני: דהיינו, אומרים שראש העיר יכול לפטר אותו בכל עת.

אופיר פינס-פז: זה החיסרון.

משה גפני: זה החיסרון.

משה גפני: לא נותנים לו את המעלה.

אופיר פינס-פז: מה המעלה?

משה גפני: שרק הוא נותן את הוראות הביצוע, לא ראש העיר - כמו השר.

אריה בר: בנושאים שהוא קיבל את הסמכות.

אופיר פינס-פז: כששר נכנס לתפקידו, באיזשהו שלב מגיע אליו היועץ המשפטי של המשרד והוא אומר לו: אני רוצה להציע לך להאציל את הסמכויות שלך בתחומים האלה, האלה והאלה למנכ"ל המשרד, למנהל המחוז, למנהל מינהל האוכלוסין.

אופיר פינס-פז: אתה מעביר ומאציל, אחרת אתה צריך למשל להיות הפקיד האחרון במינהל האוכלוסין אם אתה רוצה להיות, כי החוק קובע שהשר קובע כל דבר במינהל אוכלוסין.

אופיר פינס-פז: זה אותו הדבר, יכול לבוא ראש העיר ולהאציל את סמכויותיו למנכ"ל.

משה גפני: אני לא רוצה לגזול את זמנם.

משה גפני: אני שואל, האם הממשלה תסכים שאותן סמכויות הקבועות בחוק למנכ"ל משרד ממשלתי שאפשר לפטר אותו בכל עת - - -

תומר רוזנר: אין סמכויות.

אופיר פינס-פז: התשובה היא כן.

משה גפני: אתה לא ממשלה, אתה אופוזיציה בכלל.

משה גפני: האם הממשלה תסכים שאותן סמכויות יינתנו גם למנכ"ל עירייה?

אופיר פינס-פז: תגידו לו כן, תגידו לו אין סמכויות.

קריאה: יש.

אופיר פינס-פז: התשובה - כן.

משה גפני: מזל שיש יועצים משפטיים.

משה גפני: זה בסדר, אני שואל האם אתם מסכימים?

מאיר שטרית: מה שראש העיר יחליט.

משה גפני: לא, אנחנו מדברים על חקיקה ראשית.

משה גפני: אם אתם נותנים סמכות לראש העיר לפטר את המנכ"ל כמו מנכ"ל משרד ממשלתי, אותן סמכויות שיש למנכ"ל משרד ממשלתי יהיו למנכ"ל העירייה.

מאיר שטרית: מה אתה משווה בכלל?

אופיר פינס-פז: שרית דנה, בבקשה.

שרית דנה: השר העלה שלוש סוגיות נפרדות, ואני חושבת שצריך להתייחס אליהן בנפרד.

שרית דנה: שאלה אחת היא חובת מינוי המנכ"ל.

שרית דנה: אכן, בהצעה כמו שהיא פה יש חובת מינוי מנכ"ל.

שרית דנה: אני חושבת שלא נכון לוותר על זה.

שרית דנה: גם רשות מקומית קטנה צריכה גורם ניהולי שהאוריינטציה שלו היא ניהולית נטו, בין אם יש לו סמכויות, ובין אם אין לו סמכויות – ואני תיכף אומר על זה מילה.

שרית דנה: לכן לטעמי, זו תפיסה לא נכונה של ניהול השלטון המקומי לומר שיש רשות מקומית שלא יהיה לה מנכ"ל.

שרית דנה: חשוב שלדרג הביצועי יהיה ראש, והראש של הדרג הביצועי הזה יהיה פקיד.

שרית דנה: הפקיד הזה צריך להיות הגורם המתווך בין שאר פקידות ובין ראש העירייה.

שרית דנה: לא נכון לייצר לא מערכת יחסים ישירה, ולא ממשק יום יומי בין ראש העירייה לבין אחרון העובדים בעירייה.

שרית דנה: העניין השני הוא לעניין הסמכויות.

משה גפני: לא הבנתי רק את המשפט - - -

אופיר פינס-פז: אני מבקש מכם לא להיכנס לזה, כי לכל אחד יש את הדעה שלו.

אופיר פינס-פז: זה לא מעניין.

משה גפני: האם אתה מתחיל לזלזל ביועצים משפטיים?

אופיר פינס-פז: אני לא מזלזל.

אופיר פינס-פז: זו לא חוות דעת משפטית, זו חוות דעת מקצועית מהעיניים שלה, בניסיון שהיא רכשה במשרד הפנים.

שרית דנה: זה בעיקר עמדת ממשלת ישראל שאישרה את נוסח החוק כפי שהוא.

מאיר שטרית: עם כל הכבוד, זו לא עמדת ממשלת ישראל.

מאיר שטרית: אני קובע את עמדת ממשלת ישראל, לא את.

מאיר שטרית: את המדיניות אני קובע בתחום משרד הפנים, לא את, ולא מישהו אחר.

שרית דנה: לא, סליחה אדוני.

שרית דנה: יש פה הצעת חוק שאושרה על-ידי ועדת השרים.

מאיר שטרית: עם כל הכבוד לך, שמעתי אותך.

מאיר שטרית: זוהי מדיניות שלי, לא את קובעת את המדיניות.

מאיר שטרית: את יכולה להגיד את דעתך, אני לא מקבל אותה.

שרית דנה: אדוני, מי שקובע את המדיניות בחקיקה - - -

מאיר שטרית: לא את - אני.

שרית דנה: נכון, הממשלה.

מאיר שטרית: אני מייצג את הממשלה לעניין הזה, לא את.

שרית דנה: לא, אדוני – מצטערת.

מאיר שטרית: עם כל הכבוד לך, לא היית רשאית לומר את זה בכלל.

מאיר שטרית: לך אין זכות דיבור פה בעניין הזה בכלל.

מאיר שטרית: זה עניין של מדיניות, אין לה זכות דיבור.

שרית דנה: אדוני, זה לא יעזור שתצעק עליי, אני אסיים את דבריי.

מאיר שטרית: אני לא צועק עלייך, אני אומר את דעתי חד וחלק.

מאיר שטרית: אני לא מקבל את דעתך.

שרית דנה: כשר משפטים לשעבר אתה בוודאי יודע שמי שמאשר הצעות חוק בממשלת ישראל זו ועדת השרים לחקיקה.

מאיר שטרית: עם כל הכבוד, את הוויכוח הזה ניהלנו, ואין לך זכות דיבור בעניין הזה.

שרית דנה: אני ממש לא מסכימה.

שרית דנה: אבל, אני אמשיך את דבריי.

מאיר שטרית: אל תסכימי, את יכולה להגיד מה שאת רוצה.

שרית דנה: זה אכן אני עושה כפי שאתה רואה.

מאיר שטרית: תעשי, אין לי בעיה.

מאיר שטרית: אני לא מונע ממך.

שרית דנה: העניין השני הוא לעניין אצילת סמכות - יש סמכויות שניתן להתווכח עליהן האם ראוי או לא ראוי שיואצלו סטטוטורית למנכ"ל כן או לא.

שרית דנה: יש סמכויות שלא ראוי להפקיד בידי ראש העירייה בסדר עניינים תקין.

שרית דנה: להערתו של חבר הכנסת גפני, יש אכן סמכויות שאינן של השר ולא יכולות להיות אף פעם.

שרית דנה: לדוגמה, הסמכות לחתום על מסמכי תשלום לפי חוק נכסי המדינה, איננה נתונה ולא יכולה להיות נתונה לשר.

שרית דנה: הסמכות לפטר עובד, הסמכות - - -

תומר רוזנר: הסמכות לפטר עובד נתונה לשר - סעיף 15 לדבר המלך במועצתו.

תומר רוזנר: עובד הוא לא נכס.

שרית דנה: אני מצטערת, לפי חוק נכסי המדינה על מנת שפלוני יוסמך לחתום על מסמך תשלום בשם ממשלת ישראל, הוא זקוק להסמכה.

שרית דנה: ההסמכה הזאת לא ניתנה, ומעולם לא תינתן לשר.

שרית דנה: היא ניתנה לעובד ציבור, ולא בכדי.

שרית דנה: ולכן, יש להקפיד.

שרית דנה: בוודאי כך בוועדת מכרזים, בוודאי כך בהחלטה על פיטורי עובדים ועוד ועוד.

שרית דנה: ולכן בכל מקרה, גם אם תפיסת השר ביחס סמכויות המנכ"ל מצומצמת יותר מהתפיסה הקיימת היום בחוק, יש לשמר גרעין של סמכויות שלא יהיה נתון בידי ראש העירייה.

שרית דנה: אחת מהן זה ועדת המכרזים, השנייה היא באמת ועדת הפיטורין שכבר מזה ארבע שנים מורכבת מהפקידות, וכך הלאה.

שרית דנה: ולכן, ביטול מוחלט של קיומו של איזשהו נושא משרה קוראים לו מנכ"ל, קוראים לו מזכיר - אגב, תמיד היה, אף פעם לא היה מצב שאין, כי עברנו ממשטר של חובת מינוי מזכיר, למשטר של חובת מינוי מנכ"ל, אף פעם לא היתה עירייה שאין בה חובה למנות מישהו - הוא גורם נזק של ממש, ואני מבקשת- - -

אריה בר: אני מתפלא על העניין, כי בסופו של דבר אם אני לוקח את הרשויות הגדולות לעומת הרשויות הקטנות, אז ברשויות הגדולות כמו תל-אביב, ראש העיר הוא לא יושב מול האזרח, לא מחכים לו בפרוזדור כי לא יכולים להיכנס אליו.

אריה בר: ראש עיר ביישוב קטן הוא הכול.

אריה בר: לכן, גם כאן כאשר אנחנו מדברים על ראש מועצה קטנה - ברגע זה, עד לתיקון החוק - שיהיה ראש עיר ביישוב קטן, יש גזבר.

אריה בר: וגם היום הגזבר עושה גם את הפעולות המנהליות.

אריה בר: המשמעות של עניין תוספת מנכ"ל ברשות קטנה, היא שראש המועצה יכול להיות שר החוץ ורק לטייל.

אופיר פינס-פז: אני רוצה להציע שעד 50,000 איש ראש העירייה יהיה רשאי למנות מנכ"ל.

אופיר פינס-פז: מעל 50,000 איש, יהיה חייב למנות.

מאיר שטרית: עם כל הכבוד, אני לא מסכים לזה.

מאיר שטרית: זה עניין של מדיניות, זה עניין עקרוני בחוק הזה, ואני לא אסכים לשינוי הזה.

מאיר שטרית: יש סיכום שלי עם המרכז לשלטון המקומי בעניין הזה.

מאיר שטרית: הסמכות היא של ראש העיר, עם כל הכבוד ליועצים המשפטיים למיניהם.

מאיר שטרית: הם לא מבינים כלום בניהול עיריות, ואף אחד לא יכול להגיד מוסר על איך לנהל עירייה ואיך לא לנהל עירייה.

מאיר שטרית: אתם עוד צריכים עשרים שנים לפני שתגידו.

מאיר שטרית: לכן אדוני אני אומר לך, אני לא מסכים לשינוי הזה.

מאיר שטרית: השינוי צריך להיות שראש העיר רשאי למנות מנכ"ל.

אופיר פינס-פז: בכל העיריות?

מאיר שטרית: לא, מעל 50,000 - מקובל עליי.

מאיר שטרית: מעל 50,000 ראש העיר רשאי למנות מנכ"ל.

מאיר שטרית: אני מניח שבערים הגדולות, רוב העיריות גם היום בדיעבד ממנים מנכ"לים, ולכן אנחנו לא משנים את המהות.

מאיר שטרית: וכן, רשאי להאציל לו את סמכויותיו.

משה גפני: אדוני היושב ראש, היה עוד סעיף לגבי תואר אקדמי.

משה גפני: אני אעלה את זה אחר כך.

אופיר פינס-פז: נטשה מאגף התקציבים, בבקשה.

נטשה אפשטיין: הצעת החוק הזאת עברה דיונים רבים בתוך הממשלה, ואושרה בוועדת שרים לחקיקה כמו שהיא.

נטשה אפשטיין: נושא של המנכ"ל הוא נושא - - -

אופיר פינס-פז: אנחנו לא יושבים בממשלה, הוא לא מחייב אותי.

מאיר שטרית: גברתי עם כל הכבוד, את לא רשאית לומר את זה פה.

מאיר שטרית: אם יש לך טענות תבואי אליי.

נטשה אפשטיין: אני חושבת שאני רשאית כי זה הנוסח שעבר בוועדת שרים.

מאיר שטרית: את לא רשאית, כי אני קובע את המדיניות בתחום משרד הפנים, לא את.

נטשה אפשטיין: זה בסדר, אנחנו במחלוקת.

מאיר שטרית: אם את במחלוקת אז אל תגידי את זה פה.

מאיר שטרית: תבואי לוועדת שרים לחקיקה ותגידי את זה.

מאיר שטרית: אני רוצה לשמוע אותך שם.

שרית דנה: היינו שם.

מאיר שטרית: לא היית שם, לא איתי.

שרית דנה: אתה לא היית שר הפנים באותה עת.

שרית דנה: היה מישהו אחר.

מאיר שטרית: נכון, בדיוק - זהו השינוי.

מאיר שטרית: תכניסי את זה פנימה.

שרית דנה: אדוני, אתה צריך לחזור לוועדת השרים לחקיקה.

מאיר שטרית: אני אומר לך, לא יהיה חוק אם לא יהיה לפי מה שאני רוצה.

שרית דנה: שלא יהיה חוק.

מאיר שטרית: אז אל תבלבלי לי את המוח, מה הסיפור?

מאיר שטרית: את הוויכוח הזה ניהלנו, ראש הממשלה קיבל את עמדתי.

שרית דנה: ממש לא שמעתי.

מאיר שטרית: תסלחי לי, את לא יודעת, ראש הממשלה קיבל את עמדתי.

מאיר שטרית: אחרי דיונים עם שר האוצר ואיתך, ראש הממשלה קיבל את עמדתי באופן מוחלט.

מאיר שטרית: אין לך זכות לערער על זה.

שרית דנה: איפה זה בא לידי ביטוי?

אופיר פינס-פז: אז תביאו את זה לוועדת שרים לחקיקה.

מאיר שטרית: מאה אחוז, אני אביא את זה.

מאיר שטרית: בינתיים, אני קובע את המדיניות.

נטשה אפשטיין: בבסיס החוק הזה היתה ראייה שמצד אחד הולכים לקראת יתר עצמאות לרשויות מקומיות.

נטשה אפשטיין: מצד שני, מחזקים את הדרגים המקצועיים.

נטשה אפשטיין: אני בהחלט מסכימה עם גישת משרד המשפטים שחייבים להשאיר ליבה של עיסוקים בידי הגורם המקצועי שהוא המנכ"ל, כמו שזה היום במשרדי ממשלה שזה על הוראות תשלום, ועל ועדות מכרזים ודברים כאלו.

מאיר שטרית: תסלחי לי, הוראת תשלום זה גזבר לא מנכ"ל.

קריאה: לא נכון, צריך שתי חתימות.

מאיר שטרית: מי שמנהל את התשלומים זה גזבר.

מאיר שטרית: את לא מבינה כלום בעיריות, ואל תעירי הערות שאת לא מבינה בהן.

נטשה אפשטיין: החוק הזה הוצע בשביל לשמר את עניין חיזוק הדרגים המקצועיים בעיריות.

נטשה אפשטיין: ולכן, בעיניי גם חשוב שבכל עירייה יהיה מנכ"ל שהוא איש מקצועי.

מאיר שטרית: עם כל הכבוד, אין לך שום מושג על מה את מדברת.

מאיר שטרית: זו חוצפה.

מאיר שטרית: אסור לך לפעול נגד המדיניות שלי.

נטשה אפשטיין: אני מייצגת את משרד האוצר.

מאיר שטרית: שיהיה לך ברור - את מדיניות משרד הפנים אני קובע, לא את ולא שום יועץ משפטי, או שום פקיד אחר.

נטשה אפשטיין: אני לא מסכימה, אבל אנחנו - - -

מאיר שטרית: בסדר, אל תסכימי.

מאיר שטרית: שמענו שאת לא מסכימה, גמרנו.

מאיר שטרית: את זה שמענו עשר פעמים, ואני לא מסכים - מה לעשות?

מאיר שטרית: מי קובע פה, אתם או אני?

מאיר שטרית: מי נבחר לנהל את משרד הפנים את או אני?

מאיר שטרית: אני לא את.

מאיר שטרית: לא זכותך להגיד.

מאיר שטרית: תנהלי את משרד האוצר, לא את משרד הפנים – זה לא עניינך.

מאיר שטרית: אחרת גם אני אתחיל להתערב בחקיקה באוצר.

מאיר שטרית: את רוצה שאני אתחיל להתערב?

מאיר שטרית: בבקשה, נתחיל להתערב.

דוד אזולאי: היות ויש פה ויכוח מהותי בין השר לבין הפקידות של משרד המשפטים ומשרד האוצר, תביאו את זה לוועדת שרים לענייני חקיקה ושם יחליטו.

דוד אזולאי: מה הבעיה?

דוד אזולאי: למה פה?

מאיר שטרית: מאה אחוז.

אופיר פינס-פז: ראש עיריית רהט, בבקשה.

טלאל אלקרנוי: אני מנהל עיר של מעל 50,000 תושבים, אין לי מנכ"ל.

אופיר פינס-פז: בשביל זה זה נראה כך.

טלאל אלקרנוי: הייתי רוצה שיהיה לי מנכ"ל על מנת שיעזור לי, אבל אין לי את החצי מיליון שקל שאני צריך לבזבז.

אופיר פינס-פז: אני אעזור לך בהתנדבות.

טלאל אלקרנוי: אני צריך לתת אותם לעניים, למובטלים ולאנשים שזקוקים לזה.

אופיר פינס-פז: אבל, יש לך את פייסל.

טלאל אלקרנוי: יש לי סגן, אין לי בעיה.

טלאל אלקרנוי: אבל, אם אתה מחייב אותי למנות עוד מנכ"ל אז חצי מיליון שקל האלה לא ילכו למובטלים ולעניים.

טלאל אלקרנוי: לכן, אל תחייב.

טלאל אלקרנוי: יהיה רשאי, אבל בלי לחייב.

אופיר פינס-פז: כמה תושבים יש ברהט?

טלאל אלקרנוי: מעל 52,000 תושבים, אז אל תחייב אותי על חצי מיליון שקל.

טלאל אלקרנוי: תגיד שאני רשאי, אבל אני לא חייב כמו שאומר כבוד השר - רשאי, אבל לא חייב.

אופיר פינס-פז: או,קיי - הבנתי.

אופיר פינס-פז: טלאל, תודה.

אופיר פינס-פז: חברת הכנסת חילו, בבקשה.

טלאל אלקרנוי: אני רוצה להביא את הצד השני של המטבע.

טלאל אלקרנוי: אם אנחנו מדברים על מנכ"ל ועל מספרים, אנחנו יודעים מה המספרים במגזר הערבי.

טלאל אלקרנוי: אני ערה לזה שיש מצוקה כלכלית מאוד מאוד קשה.

טלאל אלקרנוי: אבל, אנחנו גם יודעים איך ראשי רשויות ומה הן התכונות.

טלאל אלקרנוי: אני לא רוצה לזלזל, אבל לא כולם גורמים מקצועיים, לא לכולם יש את הכלים.

טלאל אלקרנוי: אבל, אולי אני יכולה להיות שקטה שאותו ראש עיר או ראש חמולה נבחר גם משיקולים מקצועיים – והרבה פעמים זה לא.

טלאל אלקרנוי: השאלה היא, מה האפשרויות שלו, או מה התכונות שהוא גם ינהל את העיר?

טלאל אלקרנוי: יש בעיה כי זה מוריד כמעט את כל המנכ"לים.

אופיר פינס-פז: מה את מציעה?

נאדיה חילו: לתת להם את האפשרות ולא לשלול על הסף את המינוי – לא בהגבלה של 50,000.

נאדיה חילו: אני מציעה יותר נמוך.

אופיר פינס-פז: אני הצעתי שעד 50,000 לא תהיה חובה למנות מנכ"ל.

אופיר פינס-פז: מעל 50,000 תהיה חובה למנות מנכ"ל.

אופיר פינס-פז: שר הפנים יש לו עמדה אחרת,

קריאה: גם לנו.

אופיר פינס-פז: ולכם גם יש עמדה אחרת - זה בסדר גמור.

אופיר פינס-פז: אנחנו נכריע בין העמדות.

גידי פרישטיק: אנחנו מבינים שהכיוון הוא באמת הכיוון של משרת אמון.

אופיר פינס-פז: כן, יש על זה הסכמה שזה משרת אמון.

גידי פרישטיק: אני פונה פה גם לשר – אני בכל זאת חושב שכבר בהנחה שאנחנו הולכים בדרך הזאת, צריך איזה שסתום ביטחון, איזה באלאנס, שבאותה סיטואציה קיצונית שאני ניסיתי לצייר שיכול להיות שביום מהימים נגיע אליה, ובמסגרתה ראש עיר יפטר מטעמים זרים את המנכ"ל שלו, אז שתהיה לו זכות טיעון ושימוע בפני גורם כלשהו.

גידי פרישטיק: אדוני השר, הבאלאנס הזה הוא הכרחי.

מאיר שטרית: אם אתה מנכ"ל וראש העיר נותן לך הוראה לעשות הוראה בלתי חוקית, אתה יכול להתלונן עליו.

מאיר שטרית: אתה יכול לפנות, ואני מבטיח לך שאנחנו נתערב.

מאיר שטרית: אף מנכ"ל הוא לא אילם ולא חירש.

מאיר שטרית: המנכ"ל יכול להתלונן ולפנות למשרד הפנים, ואנחנו מגיבים.

גידי פרישטיק: אדוני השר, גם אז לך לא תהיה סמכות כשצריך, כי לפי החוק הפיטורין ייכנסו לתוקף.

מאיר שטרית: אני לא רוצה להיכנס לפיטורין, אני יכול למנוע ממנו לעשות את המעשה.

גידי פרישטיק: אפשר שימוע בפני מי שאתה תתקבע – זוהי גם אפשרות.

גידי פרישטיק: אדוני, זה קיצוני מאוד.

אופיר פינס-פז: ראש עיריית בית שמש, בבקשה.

דני וקנין: תחושה מוזרה לי.

דני וקנין: צריכים להתגונן מפני ראשי הערים.

דני וקנין: ראש עיר שלא מבין את צורכי התושבים שהוא משרת, לא ייבחר כי יש לו בעיה קשה להיבחר.

דני וקנין: לכן, אני לא רואה במילה רשאי פה איזושהי פגיעה מעשית בפועל בעבודה עצמה.

דני וקנין: אני לא מכיר כמעט עיר בישראל שדומה לחברתה, לכל אחת יש הניואנסים שלה.

דני וקנין: כפי שפרצופיהם של בני אדם שונים, כך הדברים שונים.

דני וקנין: אי אפשר גם לקבוע נוסחאות אחידות.

דני וקנין: אני ראיתי עיר של 52,000 נפש שלא צריך מנכ"ל.

אופיר פינס-פז: מי אמר שלא צריך?

טלאל אלקרנוי: אני אמרתי שלא צריך.

אופיר פינס-פז: אני חושב ההיפך ממך, אני חושב שברהט צריך מנכ"ל, מה אתה אומר על זה?

אופיר פינס-פז: זו באמת שאלה של מדיניות, ולי יש מחשבה אחרת.

אופיר פינס-פז: אני חושב שעירייה זה ארגון בסדרי גודל ועם כושר ביצוע שצריך מנכ"ל.

דני וקנין: וישנן ערים עם 40,000 נפש הזקוקות לשני מנכ"לים חרוצים.

אופיר פינס-פז: אמרתי שעד 50,000 לא חייב.

דני וקנין: במילים אחרות, אי אפשר כאן לקבוע דברים אחרים.

דני וקנין: במסגרת השונות משתדלים כן למצוא איזשהו באלאנס.

דני וקנין: ולכן, הייתי מבקש ממך - ההצעה כאן שאומרת ראש העיר רשאי, היא לא משנה את המהות.

דני וקנין: היא רק נותנת את המעמד שחוק הבחירה הישירה רצה לתת לראשי הרשויות בשנת 75.

דני וקנין: הוא רצה לתת לו גם סמכות, גם אחריות - עכשיו תנהל את הדברים.

אופיר פינס-פז: האם אתה מינית מנכ"ל?

דני וקנין: בוודאי שמיניתי.

דני וקנין: אבל, שלוש שנים לא מיניתי.

דני וקנין: אני מונה 91,000 נפש, ואני אומר לך שעבדתי שלוש שנים בלי מנכ"ל.

אופיר פינס-פז: בשנים הראשונות שלך כשהיית 30,000.

דני וקנין: לא, אני מדבר עכשיו.

דני וקנין: מיניתי לפני שנה וחצי מנכ"ל.

דני וקנין: במילים אחרות, הדברים האלו לא מוסיפים ולא משנים.

דני וקנין: זה בסך הכול רק להחזיר את המעמד לאותו ראש רשות: אדוני, תנהל את הדברים.

דני וקנין: אם אתה לא בסדר אז יעיפו אותך.

אופיר פינס-פז: מר רשף חן, בבקשה.

1048: תמיד היה מזכיר.

1048: היום למזכיר קוראים מנכ"ל, ועכשיו יש כוונה להגדיר סמכויות.

1048: החוק הזה בשורה של ועדות ותפקידים מגדיר את המנכ"ל כסמכות סטטוטורית.

1048: אם יהיה מצב שבו לא ימונה מנכ"ל, חסר בן אדם שימלא את התפקיד הזה.

אופיר פינס-פז: בוודאי.

1048: זו בעיה שצריך להתייחס אליה ולחשוב עליה.

אופיר פינס-פז: אריה, אנחנו כותבים פה דברים למנכ"ל עם סמכויות שמעולם לא היו, וסטטוטוריקה.

אופיר פינס-פז: אי אפשר להגיד: עכשיו אולי את זה לא יהיה.

אופיר פינס-פז: אז, אל תכתבו כלום.

אופיר פינס-פז: תכתבו: לא צריך מנכ"ל.

אופיר פינס-פז: בוא נבטל את כל הסעיף, לא אקדמיה, לא מה התפקידים שלו, לא שהוא אחראי על צוות העובדים.

אופיר פינס-פז: אז בוא נכתוב שאין מנכ"ל בעירייה, וזה הכול.

אופיר פינס-פז: ירצה – ימנה מישהו.

דוד אזולאי: צריך מנכ"ל, לא צריך סגנים.

אופיר פינס-פז: אחרי שהסגנים הלכו מהישיבה הוא אומר שלא צריכים סגנים.

אופיר פינס-פז: הנה יש פה ארבעה סגנים, והם ידווחו לכולם שאמרת שלא צריך סגנים.

1048: הרעיון שאני רואה בחוק הזה, אני חושב שהוא נכון.

1048: הוא בא ואומר: המנכ"ל הוא זרועו הארוכה של ראש העיר, הוא משרת אמון.

1048: אגב, זה תיקון שהוכנס בחוק שאני עשיתי.

אופיר פינס-פז: נכון, יש פה רציונל מסוים.

1048: יחד איתו יושבים בוועדה הזאת שחוזרת על עצמה בוואריאציות שונות גורמים שהם מינוי בריטי.

1048: הם לא סתם מינוי בריטי, הם גם מוגנים עם רוב של שני שליש וועדה וכו', שזה היועץ המשפטי והגזבר.

1048: על-ידי זה יוצרים איזון של ראש העיר באמצעות נציגו, והגורמים האלה שהם גורמי בקרה.

1048: זה לב ליבו של החוק הזה.

1048: ואם שומטים פה את המנכ"ל אז - - -

אופיר פינס-פז: אני בכל זאת אשאיר שתי אפשרויות.

אופיר פינס-פז: אפשרות אחת היא שראש העיר רשאי יהיה למנות מנכ"ל שזו ההצעה של שר הפנים כרגע, ואני מציע שנחשוב על הדברים.

אופיר פינס-פז: ההצעה שאני מציע שאני מקווה שאני אצליח לשכנע בזה את שר הפנים היא שראש העיר יהיה רשאי למנות מנכ"ל ביישובים של עד 50,000, ומעל 50,000 הוא יהיה חייב למנות מנכ"ל.

אופיר פינס-פז: אגב, בעיר של 50,000 אם הוא לא ימנה מנכ"ל הוא יצטרך להחליט מה הוא עושה.

אופיר פינס-פז: אין לו מזכיר, אין לו כלום.

אופיר פינס-פז: הדבר הזה לא פשוט.

אופיר פינס-פז: הצעתי, לא חייב להיות 50,000.

אופיר פינס-פז: אפשר להחליט מספר אחר.

משה גפני: יש פה ממש לקונה, כי אם אתה אומר רשאי - ואני לא מתווכח עכשיו על העניין הזה - במקום שראש העיר לא ימנה - - -

אופיר פינס-פז: נכון, הוא יצטרך לעשות דברים אחרים.

משה גפני: אבל, אין בחוק את המילה מזכיר.

אופיר פינס-פז: נכון.

אופיר פינס-פז: צריך להיות כתוב במפורש שאם ראש הרשות יחליט שהוא לא ממנה מנכ"ל הוא יצטרך על אחד מבעלי משרות.

קריאה: לא, אי אפשר.

משה גפני: אופיר, יש פה טעות מבחינת החקיקה עם כל הכבוד.

מאיר שטרית: אני רוצה להסביר את עצמי.

מאיר שטרית: כשאתה אומר רשאי - ראש עיר יכול למנות מנכ"ל אם הוא חושב שהוא רוצה להעביר את סמכויות הניהול לידי מנכ"ל.

מאיר שטרית: אתה מדבר על עיר של 50,000?

אופיר פינס-פז: סתם, זה שרירותי.

מאיר שטרית: בעיר עד 50,000 ראש העיר יכול לנהל בעצמו, הוא לא צריך מנכ"ל.

מאיר שטרית: הוא לא צריך שמישהו יסתובב לו בין הרגליים.

אופיר פינס-פז: זה לא שמישהו מסתובב בין הרגליים.

משה גפני: אתה אמרת רשאי, אני מדבר על מצב שבו ראש העיר לא מינה מנכ"ל.

משה גפני: על פי החוק הקיים יש תפקידים בחוק למזכיר העיר.

משה גפני: אם אתה עושה את זה חקיקה ראשית, אין פה את המילה מזכיר, ראש העיר לא מינה מנכ"ל, והמשמעות של העניין היא שלא יהיה מי שיכנס את ישיבות המועצה.

משה גפני: זה לא ראש העיר, לא כתבת את זה בחוק.

משה גפני: זה תפקידי המזכיר על פי החוק הזה.

אופיר פינס-פז: דווקא זה לא מדויק.

אופיר פינס-פז: חבר הכנסת חנין, רצית הצעה לסדר.

דב חנין: כן, הצעה לסדר.

דב חנין: אדוני היושב ראש, הוויכוח שהיה כאן בין נציגים של משרדי ממשלה לבין שר הפנים, הוא ויכוח מאוד מהותי.

דב חנין: הוא לא ויכוח טכני, הוא ויכוח שנוגע לגרעין של החוק הזה בסופו של דבר.

דב חנין: ההצעה לסדר שלי היא שממשלת ישראל תחליט מה היא רוצה מהחוק הזה קודם, ושתביא לנו עמדה מגובשת של ממשלת ישראל, ואז נוכל להמשיך לדון בחוק.

מאיר שטרית: עם כל הכבוד, זאת העמדה.

מאיר שטרית: זה שפקיד אומר לך א' ופקיד אומר לך כך זה לא מחייב.

אופיר פינס-פז: תודה על ההצעה לסדר.

אופיר פינס-פז: בבקשה, הערות משפטיות.

אופיר פינס-פז: חברים, הערות משפטיות ואנחנו מתחילים להתכנס.

אופיר פינס-פז: בסעיף 94 יהיו שני נוסחים: ראש עירייה רשאי למנות מנהל כללי, ונוסח שאומר ראש עירייה יהיה רשאי למנות מנהל כללי ברשויות שהן עד 50,000 איש, ומעל הוא יהיה חייב למנות מנהל כללי.

אופיר פינס-פז: לגבי התארים אנחנו הוספנו: הנדסה, תכנון אורבאני, מינהל חינוך.

גידי פרישטיק: במקום תכנון אורבאני שיהיה אדריכלים.

אופיר פינס-פז: כתבתי הנדסה.

דב חנין: אדוני היושב ראש, משפטים נמצא שם?

אופיר פינס-פז: חברים, אני רוצה שתביעו – גם יכול עכשיו מישהו שלמד מדעי האופנה להיות מנכ"ל, גם אם הוא לא ברשימה.

אופיר פינס-פז: אבל, הוא יצטרך להוכיח ניסיון ניהולי מוכח בתחומים.

אופיר פינס-פז: יש עוד הרבה בעלי מקצועות שהם לא רשומים, וזה לא אומר שהם לא יוכלו להיות מנכ"לים.

דב חנין: אדוני היושב ראש, האם משפטים מופיע?

אופיר פינס-פז: כן.

דב חנין: מופיע, בסדר.

תומר רוזנר: הערה לסעיף 94 – כדי ליצור את מדרג ההתערבות הנכון של משרד הפנים אני מציע הצעה שלישית לגבי הנושא של חייב או רשאי, והיא הצעה שדומה למצב המשפטי שקיים היום – שלשר תהיה סמכות לדרוש מראש העיר למנות מנכ"ל במקרים שהוא חושב שזה ראוי.

אופיר פינס-פז: איך השר ידע?

תומר רוזנר: אם הוא רואה שהעירייה לא מתפקדת.

אופיר פינס-פז: אז הוא ימנה חשב מלווה.

אופיר פינס-פז: אני לא יודע איך משרד הפנים יודע להגיד ברמת הניהול.

אופיר פינס-פז: טוב, נשקול את זה.

תומר רוזנר: זו לא היתה הערה משפטית.

תומר רוזנר: הערות משפטיות - בסעיף 95 יש בעיה עם הוועדה שבודקת את המינוי של המנכ"ל.

תומר רוזנר: למעשה, ראש העיר בודק את המינוי של עצמו, וזה קצת בעייתי.

אופיר פינס-פז: זו ועדת מינויים לא ועדת בדיקה, ויש לך הערה לגבי הרכב ועדת המינויים.

תומר רוזנר: כן.

תומר רוזנר: ועדת המינויים אמורה לבדוק את המועמד שמציע ראש העירייה אם הוא עומד בתנאי הסף וכו'.

תומר רוזנר: זה לא סביר שראש העירייה יבדוק את המינוי של עצמו.

אופיר פינס-פז: מי עומד בראש הוועדה?

תומר רוזנר: ראש העירייה.

אופיר פינס-פז: זו הבעיה.

אופיר פינס-פז: ראש העירייה לא יוכל לעמוד בראש ועדת המינויים.

שרית דנה: אז סגן של ראש העירייה.

אופיר פינס-פז: לא, בראש ועדת המינויים יעמוד נציג מנכ"ל משרד הפנים.

יהודה זמרת: זה לא ועדת מכרזים.

יהודה זמרת: קבענו תנאי כשירות, הם צריכים לבדוק אותם.

יהודה זמרת: אם רוצים שראש העירייה לא יהיה שם בעצמו, אחד הסגנים שלו.

אופיר פינס-פז: בוודאי שהוא לא צריך להיות שם.

אופיר פינס-פז: קודם כל, ראש העיר לא יהיה בוועדת מינוי המנכ"ל כי הוא מציע את המנכ"ל.

אופיר פינס-פז: ראש העיר לא יהיה במקום שבו צריך לאשר לו את מה שהוא מביא.

משה גפני: אבל, הם מציעים למנות את הסגן שיעמוד בראש הוועדה - אותו סגן שראש העיר יכול לפטר.

אופיר פינס-פז: עזוב, אל תתחכם.

משה גפני: אני מתחכם?

משה גפני: זו ההצעה.

מאיר שטרית: יש לי הערה לעניין הוועדה.

מאיר שטרית: בסעיף (3) כתוב: שני נציגים שימנה שר הפנים, אחד מהם יהיה היועץ המשפטי של העירייה, והשני הוא מנהל כללי של עירייה בעלת מספר תושבים דומה.

מאיר שטרית: במצב הזה אתה קובע ספציפית יועץ משפטי של עירייה.

אופיר פינס-פז: לא, אני מציע שלא.

אופיר פינס-פז: את זה החבר'ה קבעו פה.

אופיר פינס-פז: אני מציע שלא.

אופיר פינס-פז: קודם כל, שר הפנים - בסדר, נגיד שר הפנים.

אופיר פינס-פז: אני חושב שמנכ"ל משרד הפנים, או משהו – אבל, לא משנה.

אופיר פינס-פז: משרד הפנים ימנה.

מאיר שטרית: שר הפנים.

אופיר פינס-פז: בבקשה, שר הפנים.

מאיר שטרית: הוא מאציל סמכויות למנכ"ל.

אופיר פינס-פז: כן, אני לא התעסקתי בדברים האלה.

אופיר פינס-פז: ימנה שני נציגים.

אופיר פינס-פז: אבל, אני מסכים איתך.

אופיר פינס-פז: אני בהחלט חושב שדווקא אחד מהשניים צריך להיות נציג המשרד ממש, לא נציג רשות אחרת.

מאיר שטרית: נכון.

אופיר פינס-פז: יש לכם עומס עבודה גדול, ואני מבין.

אופיר פינס-פז: אני אומר לכם – אני רוצה להיות משוכנע שהמנכ"ל שראש העיר מביא, וראש העיר מביא בלבד, יהיה מקצועי.

אופיר פינס-פז: ראש העיר יביא את האיש, האיש של ראש העיר ייבחר.

אופיר פינס-פז: אבל, האיש הנכון של ראש העיר ייבחר - זה הכול.

אופיר פינס-פז: כמו בממשלה, אני מביא את המועמד, יש ועדת הולנדר.

אופיר פינס-פז: הם יכולים להגיד: אדוני, תביא מועמד אחר.

אופיר פינס-פז: ראש עיר לא יכול להיות ראש הוועדה של המינויים.

שרית דנה: ביחס לנציגי שר הפנים – יש לנו היום מצב משפטי כזה שבו בוועדות מכרזים רגילות במועצות מקומיות, משרד הפנים ממנה את אחד מעובדיו לשבת.

שרית דנה: ואילו, בוועדות מכרזים ליועצים משפטיים, משרד הפנים ממנה יועצים משפטיים אחרים.

שרית דנה: ניסיון החיים מראה שיועצים משפטיים של רשויות מקומיות אחרות טובים בהרבה, בכירים בהרבה, מנוסים בהרבה, ועושים יותר טוב את העבודה.

שרית דנה: יש להניח שמשרד הפנים מסוגל לשלוח לוועדות האלה עובדים זוטרים באופן יחסי.

שרית דנה: לעומת זאת, אם השר ממנה נושא משרה ברשות אחרת, זה הרבה יותר מוצלח.

שרית דנה: זה פשוט עובד הרבה יותר טוב.

אופיר פינס-פז: אני לא משוכנע מדברייך.

אופיר פינס-פז: חברים, הסעיף הזה סגור, ותשמע טוב מה אני מציע.

אופיר פינס-פז: ראש העיר לא ישב בוועדה.

מאיר שטרית: והממונה על המחוז צריך לשבת בוועדה.

אופיר פינס-פז: ובראש הוועדה יעמוד ממונה המחוז של משרד הפנים, תודה.

משה גפני: אדוני היושב ראש, אני בעד הסיכום.

משה גפני: רק שתדע שכדי לסכם את זה באמת סופית צריך להצביע פעם.

משה גפני: ( אחרי כן יק ) נושא חדש

תומר רוזנר: סעיף 97 מגדיר את סמכויות המנכ"ל.

תומר רוזנר: הסעיף הזה מנוסח היום בגרסה שהציגו משרדי הממשלה ולא בגרסת השר.

אופיר פינס-פז: סעיף 97(ב) "בכפוף להוראות כל דין יהיו למנהל הכללי כל הסמכויות הדרושות לניהול העירייה ועובדיה, ובכלל זה הסמכות לייצג את העירייה בכל תפקיד מתפקידיה, לחתום על כל הסכם או מסמך בשם העירייה, לקבל עובדים לעירייה - - - ".

אופיר פינס-פז: חברים, פה ההזדמנות לעשות סדר.

אופיר פינס-פז: העיקרון יהיה שהסמכויות אצל ראש העיר, אבל אני חושב שזו הזדמנות, אדוני השר, במקומות שכולנו מסכימים עליהם, טכניקה ארגונית, שנכתוב באופן מפורש שהמנכ"ל יעשה – במקום שיש מנכ"ל, כמובן.

יהודה זמרת: יש לנו הצעת נוסח שהעברנו, לכן זה גם סומן.

יהודה זמרת: ההצעה שלנו היא כזאת: בכפוף להוראות כל דין יהיו למנהל הכללי כל הסמכויות הנדרשות לביצוע תפקידו, שהוקנו לו על פי חוק זה".

יהודה זמרת: אם זה ועדת מכהנים או ועדת פיטורים או מה שיוקנה לו ברמה הזאת, כאחת הסמכויות שהואצלו לו על ידי ראש העירייה.

יהודה זמרת: כלומר, או מה שייקבע במפורש בחוק, כמו ועדת פיטורים ונושאים טכניים, או סמכויות שהואצלו לו על ידי ראש העירייה.

תומר רוזנר: זה לא מה שהשר רוצה.

אופיר פינס-פז: אתה עכשיו היועץ של השר?

אופיר פינס-פז: אתה רוצה לשתות מים?

אופיר פינס-פז: אז תצא.

אופיר פינס-פז: אתה מתערב בענייני משרד הפנים?

אופיר פינס-פז: זה לא עניינך, בכל הכבוד.

יהודה זמרת: לדוגמה, יש ועדת פיטורים.

יהודה זמרת: פעם זה היה נבחרים, החליטו להעביר את זה.

יהודה זמרת: היום זו ועדה מקצועית, וראש העיר לא יושב בה.

מאיר שטרית: זה יישאר.

יהודה זמרת: נעבור לאורך החוק על כל הסעיפים, איפה שיוחלט לשנות ולהחזיר לראש העיר – נבטל; איפה שיוחלט להשאיר למנכ"ל – המנכ"ל יישאר.

מאיר שטרית: מקובל עליי.

אופיר פינס-פז: בסדר, מקובל.

אופיר פינס-פז: מקובל עליך, תומר שזה מקובל על השר?

אופיר פינס-פז: אני שמח מאוד.

אופיר פינס-פז: תודה.

תומר רוזנר: הערה אחרונה לגבי סעיף 99.

תומר רוזנר: הסעיף הזה מנוגד להוראות חוק הודעה מוקדמת לפיטורים, שמחייב מתן הודעה מוקדמת של 30 יום מראש.

שרית דנה: החוק לגבי הודעה מוקדמת אומר כמה זמן משלמים לו שכר.

תומר רוזנר: לא, הוא אומר שצריך לתת הודעה מוקדמת, בלי קשר לתשלום שכר.

יהודה זמרת: מנכ"ל משרד ממשלתי לא מקבל הודעה מוקדמת - - -

אופיר פינס-פז: אז זה לא בסדר.

אופיר פינס-פז: אני מבקש לתקן את החוק גם לגבי מנכ"לים ממשלתיים.

יהודה זמרת: 30 יום הוא יישאר במערכת?

יהודה זמרת: שכר הוא מקבל.

אופיר פינס-פז: על זה מדובר.

אופיר פינס-פז: יש בקשה של איגוד המנהלים.

אופיר פינס-פז: הם מציעים שאחרי השימוע אצל ראש העיר - - -

מאיר שטרית: אין שימוע.

אופיר פינס-פז: ראש העיר יקרא לו לטעון את טענותיו, כך כתוב בחוק: "לאחר שנתן לו הזדמנות להעלות את טענותיו לפניו".

גידי פרישטיק: הוא זה שמפטר אותו, זכות טיעון זה כשמפטר - - -

אופיר פינס-פז: אל תתחכם אתי, אני אומר לך שכתוב ואתה אומר לי שלא?

אופיר פינס-פז: אתה אומר עכשיו שאתה מבקש שאם הוא לא הצליח לשכנע את ראש הרשות הוא יוכל ללכת לשר הפנים.

נועה בן אריה: זה נוגד את העניין.

קריאות: זו משרת אמון.

אופיר פינס-פז: כולם מתנגדים?

קריאות: כן.

אופיר פינס-פז: חברי הכנסת?

אופיר פינס-פז: תודה, זה לא עובר.

אופיר פינס-פז: אתה יכול לבקש מאחד מחברי הכנסת להגיש הסתייגות בבוא הזמן.

משה גפני: אתה רוצה הסתייגות, עוד לא הייתה הצבעה על מה שאמרת.

אופיר פינס-פז: בבקשה, נושאי משרה.

עידו בן יצחק: מאחר שהוחלט הוא כן משרת אמון, בכל מקום שכתוב "מנהל כללי" – להתעלם מזה.

עידו בן יצחק: סעיף 100, חובת מינוי נושאי משרה.

עידו בן יצחק: (א) "ראש העירייה ימנה לעירייה גזבר, יועץ משפטי, מהנדס ומבקר (בחוק זה – נושאי משרה).

עידו בן יצחק: (ב) מינוי נושא משרה טעון החלטת המועצה".

עידו בן יצחק: אנחנו מציעים שזה יהיה ברוב חבריה.

עידו בן יצחק: (ג) לא ימנה ראש העירייה נושא משרה אלא אם כן נבחר בדרך של מכרז בידי ועדת מכרזים לנושאי משרה על פי חוק זה.

עידו בן יצחק: אנחנו מציעים לשנות מעט את סעיף קטן (ד).

עידו בן יצחק: "נושא משרה יועסק בעירייה במשרה מלאה, אלא אם כן קבע השר אחרת לגבי סוגי עיריות, בהתחשב, בין היתר, במספר התושבים והיישובים ובהיקף התקציב".

עידו בן יצחק: סעיף 100א אנחנו מציעים להוסיף: "נושא משרה הוא עובד העירייה, ויחולו עליו הוראות כל דין החלות על עובדי העירייה, ככל שלא נקבעו אחרת בפרק זה.

עידו בן יצחק: 101 – ועדת מכרזים לנושאי משרה.

עידו בן יצחק: (א) "בכל עירייה תוקם ועדת מכרזים לנושאי משרה, וזה הרכבה: (1) המנהל הכללי והוא יהיה היושב ראש; (2) שני נושאי אותה משרה בעיריות אחרות בעלות מספר תושבים דומה, ושאינן גובלות באותה עירייה, או עובדי מדינה בתפקידים דומים שהמנהל הכללי לעירייה ימנה מתוך רשימה שיפרסם השר".

עידו בן יצחק: אנחנו מציעים להוסיף שהוועדה תוקם בסמוך לאחר תחילת כהונתו של המנהל הכללי.

עידו בן יצחק: בסעיף (ג) אין צורך.

יהודה זמרת: אם כולם מכהנים 15 שנה ואף אחד לא רוצה להחליף אותם, למה להקים ועדה - - -

אופיר פינס-פז: סעיף (ב) נמחק.

אופיר פינס-פז: הוא מיותר.

עידו בן יצחק: סעיף 102 – סדרי עבודתה של ועדת המכרזים לנושאי משרה.

עידו בן יצחק: "(א) ועדת המכרזים לנושאי משרה תפעל על פי כללים שקבע השר, ועל פי סדרי עבודה שנקבעו על ידה בהתאם לכללים האמורים, ורשאית היא לקבוע הליך של מיון מוקדם למועמדים".

עידו בן יצחק: אנחנו מציעים להוסיף שהשר יקבע כללים בדבר דרכי המכרז ופרטיו.

שרית דנה: אתה חוזר על מה שכתוב בסעיף (א), שם כתוב: "על פי כללים שקבע השר".

שרית דנה: למה צריך לכתוב את זה שוב?

אופיר פינס-פז: אני מבקש לא להעיר הערות עכשיו ולתת לו לסיים את נוסח ההקראה.

עידו בן יצחק: "(ב) המיון המוקדם ייעשה על פי כללים שקבע – אנחנו מציעים: השר – ובידי מי שנקבע על ידיו לשם כך ורשאית היא לקבוע שהמיון ייעשה בידי בעל מקצוע שאינו מקרב עובדי העירייה.

עידו בן יצחק: (ג) הורתה הוועדה על מיון מוקדם, תקבע את מספר המועמדים שיוזמנו להופיע לפניה לאחר שעברו בהצלחה המרבית את המיון המוקדם, ובלבד שלא יפחת – אנחנו מציעים משמונה – ככל שהיו כאלה".

יהודה זמרת: אם היו.

עידו בן יצחק: אם לא היו, אז אין.

עידו בן יצחק: אנחנו מציעים להוסיף סעיף (ד).

עידו בן יצחק: "ועדת המכרזים לנושאי משרה תנהל פרוטוקול שבו יירשמו החלטותיה ותמצית דיוניה.

עידו בן יצחק: סעיף 103 – אישור המועצה.

עידו בן יצחק: (א) החליטה ועדת המכרזים לנושאי משרה לבחור באדם לנושא משרה, תובא החלטתה לאישור המועצה".

עידו בן יצחק: (א1) – אנחנו מציעים להוסיף.

עידו בן יצחק: "לא אישרה המועצה את מינויו של האדם שהציעה ועדת המכרזים, יצוינו הטעמים לכך בפרוטוקול ישיבת המועצה, וועדת המכרזים לנושאי משרה תהיה רשאית להציעה אדם אחר שנמצא כשיר לשמש בתפקיד על פי המכרז, או לערוך מכרז חדש.

עידו בן יצחק: (ב) יושב ראש ועדת המכרזים לנושאי משרה יגיש למועצה את פרוטוקול ועדת המכרזים; המועצה רשאית לבקש פרטים או מסמכים נוספים אשר הוגשו לוועדת המכרזים אשר דרושים לה לצורך קבלת ההחלטה.

עידו בן יצחק: (ג) מועמד אשר הופיע בפני הוועדה ולא נבחר לתפקיד, רשאי לבקש מהוועדה להסיר את שמו מהפרוטוקול שיוגש למועצה.

עידו בן יצחק: (ד) ביקש המועמד כאמור תערוך הוועדה פרוטוקול שבו יצוינו מספר המועמדים שהופיעו לפניה אך לא יצוין בו שמו של אותו מועמד".

קריאה: זה אם מישהו רוצה לשמור בסודיות את העובדה שהוא הגיש מועמדות לתפקיד מסוים.

אופיר פינס-פז: זה צריך להיות בחוק?

אופיר פינס-פז: מה זה, אנחנו השתגענו?

עידו בן יצחק: "(ה) יושב ראש ועדת המכרזים לנושאי משרה יגיש את הפרוטוקול למועצה, ולא יוגשו לה פרטים או מסמכים בקשר לאותו מועמד.

עידו בן יצחק: 104 – פסלות לכהונה כנושא משרה.

עידו בן יצחק: (א) לא יכהן אדם כנושא משרה בעירייה אם נתקיים בו אחד מאלה:" – אנחנו מציעים להוסיף: " (1) הוא אינו תושב ישראל".

משה גפני: נושא משרה מתמנה לכל חייו?

אופיר פינס-פז: כן, כמו רב ביישוב.

עידו בן יצחק: הקטע הזה נמחק כי הוא אינו מתאים להגדרה של קלון בסעיף ההגדרות: "הוא עבר עבירה שיש עמה קלון וטרם חלפו חמש שנים מיום שנגזר דינו, או אם נגזר עליו מאסר בפועל, מיום שסיים לרצות את עונשו, לפי המאוחר; (2) הוא הוכרז כפושט רגל וטרם הופטר; (3) הוא כיהן כחבר מועצה או כראש עירייה" – אנחנו מציעים: "בעירייה הגובלת באותה עירייה" – "וטרם חלפו שנתיים מיום שחדל לכהן או מיום שנסתיימה תקופת הכהונה של המועצה שבה כיהן, לפי המאוחר, ואם כיהן בתפקיד כאמור באותה עירייה, טרם חלפו חמש שנים מיום שחדל לכהן או מיום שנסתיימה תקופת הכהונה של המועצה כאמור.

עידו בן יצחק: (ב) בלי לגרוע מהאמור בסעיף קטן (א) לא יכהן אדם כנושא משרה בעירייה אם היה מועמד בבחירות לראשות אותה עירייה או למועצת אותה עירייה ולא נסתיימה תקופת כהונתה.

עידו בן יצחק: (ג) חוות דעת בדבר עבירה כאמור בסעיף קטן (א)(1) תינתן בידי היועץ המשפטי לעירייה ולגבי מינוי יועץ משפטי, בידי היועץ המשפטי של משרד הפנים.

עידו בן יצחק: 105 – פיטורי נושאי משרה.

עידו בן יצחק: (א) נושא משרה לא יפוטר אלא על פי הצעת ראש העירייה ובאישור המועצה ברוב של שני שלישים מחבריה, ולאחר שניתנה לו הזדמנות להעלות את טענותיו לפני המועצה.

עידו בן יצחק: (ב) החליטה המועצה לפטר נושא משרה וסבר נושא המשרה כי ההחלטה לפטרו מבוססת על טעמים שאינם ענייניים, רשאי הוא לפנות לוועדה לבחינת פיטורי נושא משרה בבקשה לבחון את החלטת המועצה; נוכחה הוועדה, לאחר שנתנה הזדמנות לראש העירייה ולנושא המשרה להעלות את טענותיהם, שהחלטת המועצה אינה נובעת משיקולים ענייניים, או שאינה מוצדקת רשאית היא לבטלה.

עידו בן יצחק: (ג) החלטת מועצה על פיטורי נושא משרה תיכנס לתוקפה בתום 14 ימים מיום שנתקבלה, ואולם אם פנה נושא המשרה לוועדה לבחינת פיטורי נושא משרה בתוך תקופה זו תיכנס ההחלטה לתוקפה בתום 45 יום מיום הפניה, אלא אם כן אישרה הוועדה לבחינת פיטורי נושא משרה את הפיטורים לפני המועד האמור.

עידו בן יצחק: (ד) הוועדה לבחינת פיטורי נושא משרה רשאית מיוזמתה היא, לבקשת השר או על פי בקשה מנומקת בכתב של ראש העירייה או של המועצה ברוב חבריה, לבדוק האם פעל נושא המשרה שלא בהתאם להוראות חוק זה או להוראות כל דין או שלא מילא את תפקידו כנושא משרה כראוי, ולאחר שנתנה לנושא המשרה הזדמנות להשמיע את טענותיו, להמליץ בפני מועצת העירייה לפטרו; המליצה הוועדה לפטר נושא משרה, יכנס יושב ראש המועצה ישיבת מועצה לעניין זה בתוך 14 ימים מיום קבלת ההמלצה כאמור.

עידו בן יצחק: (ה) החלטת המועצה לפטר נושא משרה לפי סעיף קטן (ד) תתקבל ברוב של חברי המועצה הנוכחים באותה ישיבה; לא החליטה המועצה על פיטורי נושא המשרה רשאי השר להורות על פיטוריו, לאחר ששקל את החלטת המועצה.

עידו בן יצחק: (ו) וזה הרכב הוועדה לבחינת פיטורי נושא משרה: (1) נציג מבין העובדים הבכירים במשרד הפנים שימנה השר והוא יהיה היושב ראש; (2) נושא משרה בעירייה אחרת, המכהן באותה משרה שבה מכהן מי שעניינו נדון בפני הוועדה שימנה נציג השר; (3) אחד מאלה לפי העניין: (א) לעניין גזבר העירייה – נציג שר האוצר מקרב עובדי משרדו; (ב) לעניין יועץ משפטי ומבקר – נציג שר המשפטים מקרב עובדי משרדו; (ג) לעניין מהנדס העירייה – מנהל מינהל התכנון במשרד הפנים או נציגו מקרב עובדי המשרד.

עידו בן יצחק: (ז) לעניין זה, "פיטורין" – לרבות אי הארכת חוזה העסקתו של נושא המשרה.

עידו בן יצחק: סעיף 106 – מילוי מקום נושא משרה.

עידו בן יצחק: (א) מנהל כללי ונושא משרה ימנה אחד מעובדי העירייה הכפופים לו להיות ממלא מקומו בעת העדרו.

עידו בן יצחק: (ב) ממלא מקום כאמור בסעיף קטן (א) לא ימלא את מקומו של המנהל הכללי או של נושא המשרה לתקופה רצופה העולה על 45 ימים, או לתקופה של חופשת לידה על פי חוק, לפי העניין".

עידו בן יצחק: אנחנו מציעים להוסיף: "(ב1) לא ימלא אדם את מקומות של נושא משרה לפי סעיף קטן (א) אלא אם כן – (1) לעניין ממלא מקום גזבר העירייה – מתקיים בו תנאי כאמור בסעיף 110(1); (2) לעניין ממלא מקום היועץ המשפטי לעירייה – הוא עורך דין; (3) לעניין ממלא מקום מהנדס העירייה – הוא מהנדס רשוי או אדריכל רשוי.

עידו בן יצחק: (ג) מנהל כללי וכן נושא משרה רשאי למנות עובד עירייה הכפוף לו להיות ממלא מקומו בכל ועדה שהוא חבר בה על פי חוק זה, ולייצגו בכל ישיבה של המועצה או של ועדה מוועדותיה, בהתאם לכללים שקבע השר, ואולם לא יהיה בכך כדי לגרוע מאחריותו.

עידו בן יצחק: (ד) (1) מנהל כללי או נושא משרה הצפוי להעדר מתפקידו לתקופה העולה על התקופה הנקובה בסעיף קטן (א) ושאינה עולה על שנה, תמנה המועצה, על פי הצעת ראש העירייה, עובד עירייה למלא בפועל את התפקיד בתקופת היעדרותו (בחוק זה – מנהל כללי בפועל או נושא משרה בפועל).

עידו בן יצחק: (2) לא ימלא מנהל כללי בפועל או נושא משרה בפועל את התפקיד במשך תקופה רצופה העולה על שנה אחת.

עידו בן יצחק: (3) על מינוי מנהל כללי בפועל או נושא משרה בפועל כאמור בפסקה (1) לא יחולו הוראות סעיפים 97(ב) ו-100(ג) לפי העניין ואולם לא יתמנה אדם למנהל כללי או לנושא משרה בפועל אלא אם כן נתקיימו בו תנאי הכשירות לאותה משרה".

עידו בן יצחק: אנחנו מציעים: "והוא אינו פסול לכהן בה, על פי חוק זה".

עידו בן יצחק: סעיף 107 – מינוי נושא משרה חדש.

עידו בן יצחק: (א) חדל מנהל כללי או נושא משרה למלא דרך קבע את תפקידו, בין אם מחמת שסיים את כהונתו ובין מטעם אחר, תפעל העירייה ללא דיחוי למינוי מנהל כללי או נושא משרה חדש; אין בהוראה זו כדי למנוע מהמועצה לפעול לאיתור מנהל כללי או נושא משרה חדש עוד בטרם סיים את כהונתו, ובכפוף לכל דין.

עידו בן יצחק: (ב) עד למינוי מנהל כללי או נושא משרה כאמור בסעיף קטן (א) ימלא את התפקיד, לתקופה שאינה עולה על ארבעה חודשים, מי שנתמנה על פי סעיף 106(ד).

עידו בן יצחק: (ג) לא מינתה העירייה מנהל כללי או נושא משרה בתוך ארבעה חודשים מיום שהמנהל הכללי או שנושא המשרה חדל למלא את תפקידו יפרסם השר מכרז למילוי המשרה וימנה ועדת מכרזים מקרב עובדי המדינה;" אנחנו מציעים פה איזה שינוי: "אם נבע המינוי כאמור ממעשה או מחדל של המועצה, לא תהיה עוד החלטתה של ועדת מכרזים שמונתה בידי השר לבחור אדם לנושא משרה טעונה את אישור המועצה.

עידו בן יצחק: (ד) פרסמה העירייה מכרז למילוי המשרה ולא השלימה את הליך המינוי במועד האמור בסעיף קטן (ג), רשאי השר להמשיך את ההליכים למינוי המנהל הכללי או נושא המשרה מן השלב שאליו הגיעו ובלבד שהרכב ועדת המכרזים ואופן מינוי נושא משרה יהיו כאמור בסעיף קטן (ג).

עידו בן יצחק: סעיף 108 – עיסוק נוסף של נושא משרה.

עידו בן יצחק: (א) מנהל כללי ונושא משרה בעירייה המועסק במשרה מלאה לא יעסוק בכל עסק או בכל עיסוק נוסף למעט עיסוק כאמור בהתנדבות וללא תמורה.

עידו בן יצחק: (ב) מנהל כללי ונושא משרה המועסק במשרה מלאה לא יעסקו בכל עסק או בכל עיסוק נוסף אף בהתנדבות וללא תמורה אם התקיים בו אחד מאלה: (1) העסק או העיסוק פוגע בכבוד העירייה או במעמדו או בקיום חובותיו כמנהל כללי או כנושא משרה או שהוא כרוך בהקדשת זמן ניכר; (2) העסק או העיסוק עלול להעמיד אותו במצב של ניגוד עניינים בין תפקידיו בעירייה ובין העיסוק הנוסף; (3) העסק או העיסוק הוא בעבור גוף או במסגרת גוף שהמנהל הכללי או שנושא המשרה או קרובו הם בעלי עניין בו.

עידו בן יצחק: לעניין זה "קרוב" – כהגדרתו בסעיף 55(ג).

עידו בן יצחק: (ג) על אף האמור בסעיף קטן (א) רשאים מנהל כללי ונושא משרה לעסוק בעבודה אקדמית ובמתן הרצאות" – אנחנו מציעים לעשות את זה לפי כללים שקבע השר ולא לעגן את זה בחוק - "בהיקף שלא יעלה על 10 שעות חודשיות ובלבד שהתמורה לא תעלה על עשרים וחמישה אחוז משכרו החודשי בעירייה; לפי כללים שקבע השר; עיסוק כאמור של נושא משרה טעון אישור המנהל הכללי ועיסוק כאמור של מנהל כללי טעון אישור ראש העירייה.

עידו בן יצחק: (ד) לעניין זה "תמורה" – כמשמעותה בסעיף 67(ד).

עידו בן יצחק: (ה) לא יראו בכהונה כנציג עירייה בחברה עירונית כעיסוק נוסף לעניין סעיף זה.

עידו בן יצחק: " (ו) אנחנו מציעים להוסיף: "נושא משרה המועסק במשרה חלקית רשאי לעסוק בעסק או בעיסוק נוסף, בהיקף ובשר מרביים שקבע השר, ובכפוף לסעיף קטן (ב).

עידו בן יצחק: סעיף 109 – הגבלת הכהונה.

עידו בן יצחק: מנהל כללי של עירייה או נושא משרה שכיהן בה 12 חודשים לפחות, לא יהיה מועמד בבחירות למועצת אותה עירייה או לראשות העירייה שייערכו לפני חלוף שנתיים מסיום כהונתו".

אופיר פינס-פז: תודה.

אופיר פינס-פז: יש לי שתי הערות מקדימות.

אופיר פינס-פז: חסרים לי פה שני דברים יסודיים; תפקיד נושאי משרה בחוק החדש צריך ליצור חלק מהאיזונים שצריכים להיווצר כתוצאה מיציאת משרד הפנים מהתמונה, באותן רשויות שבהן הוא יוצא ממנה.

אופיר פינס-פז: זה חלק מרציונאל החוק.

אופיר פינס-פז: החוק צריך להבטיח איזונים ראויים בתוך העירייה, חלק באמצעות המועצה וחלק באמצעות נושאי המשרה.

אופיר פינס-פז: אל"ף, אני רוצה שנבהיר בחוק שחלה על נושאי המשרה סוג של אחריות עודפת.

אופיר פינס-פז: תומר, אני לא זוכר בדיוק מה הצעתי אתמול - - -

תומר רוזנר: אחריות פלילית או חיוב אישי מוגבר.

אופיר פינס-פז: הם לא עובדי עירייה רגילים, יש עליהם אחריות עודפת לעומת עובדי עירייה רגילים וסמכויות עודפות לעומת עובדי עירייה רגילים, והם צריכים להיות באיזשהו מקום שומרי הסף, באיזונים הפנימיים הקיימים.

אופיר פינס-פז: אף אחד מאתנו לא עושה מה שהוא רוצה, בשום מקום.

מאיר שטרית: יש להם סמכויות ואחריות.

אופיר פינס-פז: בדיוק.

אופיר פינס-פז: דבר שני, אני רוצה שתהיה כתובה באיזשהו מקום הגדרת תפקיד.

שרית דנה: יש את זה אחר כך.

אופיר פינס-פז: זה מאוד חשוב.

אופיר פינס-פז: עכשיו אני רוצה לשמוע את ההערות של חברת הכנסת חילו, ואחר כך נשמע את הגברת מרית דנון.

נאדיה חילו: תודה, אני פשוט צריכה לצאת, יש לי עוד ישיבה לנהל.

נאדיה חילו: בשנת 2000 חוקקה הכנסת את חוק היועצות למעמד האישה.

נאדיה חילו: בימים אלה אנחנו מקדמים חקיקה נוספת לתיקון אותו חוק, יחד עם הרשות לקידום מעמד האישה ועם היועצות.

נאדיה חילו: אבל בהצעה הזאת, אין מכרז למשרה הזו.

נאדיה חילו: אדרבא, אם בחקיקה נגדיר את המשרה הזאת במכרז ובתקציב, וזה גם מה שאני רציתי כשהגשתי את התיקון - - -

אופיר פינס-פז: אנחנו מאוד בעד.

אופיר פינס-פז: אני מבין שבהצעת חוק מעמד האישה התפקיד הזה מוגדר כנושא משרה.

נאדיה חילו: לא, זה מבטל לנו.

נאדיה חילו: הבעיה היא שאם התיקון הזה מתקבל הלך החוק הישן, וכל מה שעושים עם החקיקה החדשה והתיקון - - -

אופיר פינס-פז: למה?

אופיר פינס-פז: תסבירי לי.

אופיר פינס-פז: למה אתם אמורים להיות נושאי משרה?

נאדיה חילו: החוק הבסיסי משנת 2000 הטיל על ראש הרשות למנות יועצת למעמד האישה מבין עובדות העירייה, לא כתפקיד נוסף, לא כמכרז נוסף, כי הייתה בזמנו התנגדות של האוצר.

נאדיה חילו: רצינו תקן נוסף על פי מכרז ולא הצלחנו, כי הייתה התנגדות.

נאדיה חילו: אם הצעת החוק הזו מתקבלת היא מבטלת את החוק.

אופיר פינס-פז: למה?

תומר רוזנר: בסעיף 353 - - -

אופיר פינס-פז: בסעיף 353?

אופיר פינס-פז: למה אתם מביאים את זה עכשיו?

אופיר פינס-פז: אני בסעיף 98.

תומר רוזנר: הפרק הזה עוסק בתפקידים סטטוטוריים, אבל זה לא תפקיד סטטוטורי.

מרית דנון: שלנו כן.

אופיר פינס-פז: אנחנו צריכים להפריד.

אופיר פינס-פז: אני רוצה לקבוע: התפקיד של יועצת ראש העיר לנושא מעמד האישה יישאר תפקיד סטטוטורי, נקודה.

אופיר פינס-פז: לא יפגע בשום פנים ואופן.

אופיר פינס-פז: נצטרך להגדיר את זה בחקיקה, אבל נפריד את זה ממי שצריך לנהל את העיר.

אופיר פינס-פז: יש בעלי תפקידים שצריכים לנהל את העיר ויש בעלי תפקידים סטטוטוריים, שהם יישארו אבל הם לא מנהלים את העירייה.

אופיר פינס-פז: יש להם תפקיד בעירייה.

אופיר פינס-פז: נפריד בין זה לזה.

אופיר פינס-פז: אני מבטיח לכן שלא תהיה שום חקיקה שתצא תחת ידה של הוועדה שתבטל, חס וחלילה, את התפקיד הזה.

אופיר פינס-פז: זה ברור.

נאדיה חילו: תודה רבה.

מרית דנון: תודה רבה, אנחנו מודים לך.

אופיר פינס-פז: אני רוצה שיהיה ברור, מנהל מחלקת חינוך יישאר תפקיד סטטוטורי.

אופיר פינס-פז: הוא לא יבוטל ולא ישונה.

אופיר פינס-פז: פנתה אליי גם שרת החינוך, שביקשה על זה דיון נפרד.

אופיר פינס-פז: הסכמתי לדיון נפרד, אבל יכול להיות שהוא מיותר כי אין על זה ויכוח.

אופיר פינס-פז: חברים, צריכים להפריד.

אופיר פינס-פז: יש נושאי משרה שמבחינתנו צריכים להיות האנשים המרכזיים שמנהלים את העיר.

אופיר פינס-פז: יש עוד בעלי תפקידים סטטוטוריים, שאנחנו בהחלט לא הולכים לפגוע בהם: יועצת ראש העיר למעמד האישה, מנהל מחלקת חינוך - - -

קריאות: וטרינר.

מאיר שטרית: בחוק זה לא מופיע.

אופיר פינס-פז: אם יש על זה ויכוח, הבטחתי ליולי תמיר שנדון בזה בישיבה שהיא תבוא אליה.

אופיר פינס-פז: הערות לסעיפים שקראנו, בבקשה, מר קלדרון.

מאיר שטרית: יש לי כמה הערות קודם.

מאיר שטרית: קודם כול, ביחס לפגישה בעניין הזה עם השלטון המקומי ולמה שסיכמנו לגבי הסעיפים הללו.

מאיר שטרית: אל"ף, נושא תפקיד סטטוטורי חשוב בעיניי, ואני חושב שצריך לתת לו סמכויות וצריך לתת לו אחריות.

מאיר שטרית: מה שמוצע פה הוא נכון, לא יכול להיות שכאשר יש כשל, היחיד שמשלם את המחיר זה ראש העיר או המועצה, שמפזרים אותה ושולחים אותה הביתה, כאשר הפקידים נשארים שלמים, יבשים, לא נופלת עליהם טיפת מים.

מאיר שטרית: אז אם נותנים להם סמכויות, זה חייב לבוא עם אחריות, שיידעו שיש לזה משמעות.

מאיר שטרית: לכן, למנכ"ל תהיה גם אחריות.

מאיר שטרית: אם ראש העיר יגיד לו: תעשה משהו לא חוקי, הוא יסרב, כי אם יעשה משהו לא חוקי ייכנס לכלא, ישלם מחיר אישי.

מאיר שטרית: יש למנכ"ל הגנה, ואם ראש העיר רוצה להתפרע, אז הוא ייתן את הדין.

מאיר שטרית: לכן, יש פה עניין של איזונים.

קריאה: זה כבר מאוחר.

מאיר שטרית: אל תעבוד עם ראש עיר שרוצה שתעשה עבירות פליליות, נורא פשוט.

מאיר שטרית: מנכ"ל טוב ימצא עבודה בכל מקום.

גידי פרישטיק: אדוני, הכי פשוט שיבואו אליך.

מאיר שטרית: לא אתחיל לטפל בעובדים בעיריות, יש מקום להתעסק עם עובדים?

אופיר פינס-פז: נכניס לחוק שכל מנכ"ל שראש עיר יפטר אותו יעבוד במשרד הפנים.

מאיר שטרית: דבר שני, כאשר עושים תפקיד סטטוטורי, יש לו הגנה מאוד רחבה.

מאיר שטרית: בשביל לפטר עובד סטטוטורי צריך שני שליש של חברי מועצה.

מאיר שטרית: ברוב המועצות זה מצב כמעט בלתי אפשרי.

מאיר שטרית: אני רוצה שתבינו את הצד של העירייה ושל ראש העיר.

מאיר שטרית: למשל, לראש עיר נתון יש מהנדס שמחבל בעבודת העיר.

מאיר שטרית: הוא חושב שהעירייה טועה לגמרי, הוא לא מסכים עם מה שהם אומרים, התכנון הוא לא טוב, הוא רוצה להפוך את התכנון ב-180 מעלות.

מאיר שטרית: מהנדס שמחליט ללכת נגד העירייה מבחינת מדיניות בניית העיר, ומחבל בכל דבר.

מאיר שטרית: אם לראש העיר אין רוב מוצק של קואליציה הוא לא יכול להוציא אותו.

מאיר שטרית: הוא יהיה במצב שיישאר מהנדס שיחבל בכל היכולת של ראש העיר לפתח את העיר.

מאיר שטרית: כך גם גזבר או יועץ משפטי או כל עובד סטטוטורי אחר.

מאיר שטרית: שני שליש הוא רף מאוד גבוה, שמחייב הסכמה מאוד רחבה, לא רק של קואליציה אלא גם של חלק מהאופוזיציה.

מאיר שטרית: אני לא שולל את ההגנה הזאת, אני חושב שזה נכון שתהיה הגנה גבוהה, אבל מצד שני, אני חושב שאם מועצת העיר כבר מחליטה ברוב של שני שליש לפטר מישהו, אני לא רוצה שום ועדת ערר ושום ועדה במשרד הפנים, שידונו בערר של האיש.

מאיר שטרית: אין ערר, אם שני שליש מחברי המועצה שולחים מישהו הביתה – שלום.

מאיר שטרית: צריך לבטל את כל הסעיף שמדבר על זה שהוא יכול לפנות לוועדה ששר הפנים ימנה וכל הסעיף הזה.

מאיר שטרית: אני חושב שזה מיותר.

מאיר שטרית: לא צריך הגנה מוגזמת.

מאיר שטרית: שני שליש מחברי מועצת העיר – זה מצב שלא קיים ברוב העיריות, אבל אם כבר שני שליש החליטו, הוא עוד יכול לפנות למשרד הפנים ולערער על ההחלטה?

מאיר שטרית: זה לא נורמלי.

גדעון סער: צודק.

מאיר שטרית: משרד הפנים יתחיל לדון בכל טענה, יערוך שימועים, בתי משפט?

מאיר שטרית: ההגנה הקיימת היום בחוק מספקת, לא צריך את שלב הערעור ואני מציע לבטל אותו.

יעקב מרגי: תודה.

יעקב מרגי: מר קלדרון, בבקשה.

שלמה קלדרון: כבוד השר, כבוד היושב ראש, כבוד חברי הכנסת, אני רוצה לדבר מאספקט נושא משרה שהוא מבקר פנימי של רשות מקומית.

מאיר שטרית: סליחה, יש לי עוד הערה אחת.

מאיר שטרית: יש סעיף שאומר שההגנה חלה גם כשמסתיים חוזה עובד עירייה.

מאיר שטרית: אני לא מבין למה אחרי זה יש זכות למישהו לערער.

מאיר שטרית: אם אדם חותם על חוזה שמסיים את העבודה אחרי ארבע שנים, לא חייבים לחדש את החוזה.

מאיר שטרית: לא צריך את ההגנה של שני שליש מחברי המועצה.

מאיר שטרית: צריך לשנות גם את זה.

שלמה קלדרון: דרך אגב, לגבי המבקר זה שלושה רבעים מחברי המועצה.

מאיר שטרית: למבקר יש עדיפות יותר גבוהה.

שלמה קלדרון: לא אוהבים ביקורת, זה דבר ידוע.

שלמה קלדרון: אבל המחוקקים רצו ביקורת, וחוקקו חוק פקודת העיריות, חוק הביקורת הפנימית, חוק החברות וכו'.

שלמה קלדרון: יש הרבה חוקים: כלב השמירה, שומר הסף, כל מיני שמות כאלה.

שלמה קלדרון: אבל מצד שני, מחלישים את המבקר.

שלמה קלדרון: מצד אחד רוצים, אבל מצד שני מחלישים.

שלמה קלדרון: אני אומר את זה כבר בפתיח הדברים בעניין מינוי נושא משרה.

שלמה קלדרון: אנחנו צריכים לדון ולהחליט – וזה לא רק פה, כי הביקורת מאוימת בכל הסקטורים.

שלמה קלדרון: קחו את החברות הציבוריות – אין שם ביקורת בכלל, זה קישוט ארגוני, ויש עוד ועוד סקטורים כאלה.

שלמה קלדרון: אז או שרוצים ביקורת או שלא רוצים ביקורת.

שלמה קלדרון: אם לא רוצים ביקורת – צריך לבטל אותה.

שלמה קלדרון: אמר שר הפנים שכדאי לשלוח סיירות.

שלמה קלדרון: זה לא כל כך טוב; נלך לסין, נראה משטר טוטליטרי, שהשלטון שולח את הצבא שלו לבדוק בכל מקום, וזה בדיוק העניין של סיירות.

יעקב מרגי: תמקד את ההצעה שלך.

שלמה קלדרון: כבוד השר, אני יודע שאתה אדם שיודע לנתח וגשת לעניינים, ואתה רוצה את הביקורת, אתה לא רוצה אותה כקישוט ארגוני, אתה רוצה שהמבקרים ברשויות המקומיות יעשו מלאכתם נאמנה.

שלמה קלדרון: צריך לחזק את המבקר הפנימי.

שלמה קלדרון: לאורך כל הסעיפים האלה אנחנו רואים את הדבר ההפוך.

שלמה קלדרון: בסך הכול, הייתי רוצה שמה שכתוב בפקודת העיריות יעבור as is לחוק העיריות, תחת כותרת המבקר הפנימי, כמו המבקר הפנימי בחוק החברות.

שלמה קלדרון: כל מה שהיה הוא שיהיה, וזה טוב ממה שיש פה.

שלמה קלדרון: למשל, מינוי מבקר פנימי.

שלמה קלדרון: לא הייתי רוצה לראות את המבקר הפנימי ברמה של יתר נושאי המשרה, כי כולם מבוקרים על ידיו.

שלמה קלדרון: בג"ץ אלוני נגד מבקרת עיריית ירושלים קבע מפורשות שעבודת הביקורת הפנימית היא פעולה מען שיפוטית, וכל אדם עומד תחת שבט ביקורתו של המבקר.

אופיר פינס-פז: אז מה אתה מציע?

שלמה קלדרון: שנבין את הייחודיות.

אופיר פינס-פז: הבנו, כיבדנו, כל הכבוד, אנחנו מצדיעים ומשתחווים.

אופיר פינס-פז: עכשיו מה?

שלמה קלדרון: אני לא מבקש להשתחוות.

שלמה קלדרון: אני מבקש לייחד את כל מה שכרוך במינוי, בסמכויות ובכל השאר משאר חמישה נושאי המשרה האחרים, ולדבר על סעיף סעיף.

שלמה קלדרון: הנה הסעיף הראשון, כבוד היועץ המשפטי, בבקשה.

מרדכי שנבל: אמשיך את הדברים.

מרדכי שנבל: בהתייחסות לסעיפים שהוקראו פה, אומר במה, לדעתנו, יש פגיעה במבקר הפנימי.

מרדכי שנבל: נתחיל מהנושא של מינוי מבקר פנימי.

אופיר פינס-פז: סליחה שאני קוטע אותך.

אופיר פינס-פז: יש אחר כך פרקים שדנים בנושאי המשרה אחד-אחד?

תומר רוזנר: כן, אבל הפרק הזה חלים על כולם.

אופיר פינס-פז: חברים, אחסוך לכם את הדיון כרגע.

אופיר פינס-פז: בישיבה הבאה, כשנדון בפרק של המבקר תדברו.

אופיר פינס-פז: גם אני רוצה מבקר חזק, אבל הוא נשאר במסגרת נושאי המשרה.

אופיר פינס-פז: תודה.

אופיר פינס-פז: לגבי המינוי, המבקר ימונה באותה שיטה כמו יועץ משפטי, כמו גזבר וכמו מהנדס עירייה.

אופיר פינס-פז: יש הערות נוספות?

אופיר פינס-פז: בבקשה.

יעקב אגמון: סעיף 100 מדבר על חובת המועצה למנות את בעלי התפקידים.

יעקב אגמון: אין פתרון לבעיה שאני מעלה עכשיו.

יעקב אגמון: קורה שאחרי מכרז מביא ראש העיר את בקשתו למנות גזבר, נעשה מכרז כדין והמועצה איננה ממנה.

יעקב אגמון: זאת לקונה שמתרחשת בעיקר במועצות שראש העיר - - -

אופיר פינס-פז: מה זאת אומרת, לא ממנה?

יעקב אגמון: לא מאשרת.

יעקב אגמון: אני שואל שאלה.

יעקב אגמון: אני לא רוצה לכפור בהצעה שהמועצה היא זאת שתמנה את נושאי התפקידים, אבל אחרי מכרז, מה יכול להיות שיקול הדעת שהמועצה לא תמנה?

מאיר שטרית: מה זאת אומרת מה יכול להיות שיקול הדעת?

מאיר שטרית: כל חברי המועצה חושבים שהמינוי לא טוב, שהאדם שנבחר יעשה מה שהוא רוצה ולא יטפל בעיר.

יעקב אגמון: אני אומר כמוך.

יעקב אגמון: ועדת המכרזים, שחלק מחברי המועצה חברים בה, קבעה את מי שקבעה.

אופיר פינס-פז: בקיצור, אתה מציע שזה לא יחזור למועצה.

יעקב אגמון: אני חושב שצריך להיות מנגנון.

יעקב אגמון: אחרי ועדת המכרזים - - -

אופיר פינס-פז: גם בממשלה, ממנים מנכ"ל למשרד.

אופיר פינס-פז: ועדת הולנדר מחליטה, וזה מגיע לאישור הממשלה.

אופיר פינס-פז: אפשר להצביע נגד.

יעקב אגמון: אילולא זה קורה לא היינו מעלים את זה.

יעקב אגמון: הממשלה איננה ממנה על-ידי מכרז.

יעקב אגמון: אני חושב שצריך מנגנון, שאחרי ועדת המכרזים יהיה הליך פורמלי בלבד.

אופיר פינס-פז: תודה, תהיה לזה התייחסות.

אופיר פינס-פז: מר שוקי פורר, בבקשה.

שוקי פורר: אני רוצה להתייחס לפיטורי עובדים סטטוטוריים.

שוקי פורר: אדוני השר, נדמה לי שלא הבנתי אותך נכון, כי אני קורא את מה שאמרת במסמך שמוסכם בין משרד הפנים למרכז השלטון המקומי.

שוקי פורר: אני רוצה להימנע ממצב שבו ראש העיר תקוע עם עובד סטטוטורי, שהוא לא יכול להיפטר ממנו בגלל שרירות לב של מועצה.

אופיר פינס-פז: תגדיר שרירות לב.

שוקי פורר: עושים כל מה שנגד ראש העיר, לא חשובה טובת היישוב.

שוקי פורר: ראש העיר אומר "כן", הם אומרים "לא".

שוקי פורר: זה קיים בהרבה מאוד מקומות.

שוקי פורר: חייבים להבטיח שיהיה באפר, והבאפר הזה הוא הוועדה הזאת.

שוקי פורר: במקרה הזה, אני תומך בוועדה של משרד הפנים.

שוקי פורר: מדוע?

שוקי פורר: אם ראש העיר לא הצליח להשיג שני שלישים במועצה, צריך להשאיר באפר שבו הוא יכול לפנות לוועדה - - -

מאיר שטרית: אם אתה מצליח לפטר אותו, הוא יכול לפנות לוועדה.

שוקי פורר: אתייחס גם לזה.

שוקי פורר: אני חושב שאנחנו מדברים על אנשים באיכות גבוהה מאוד.

שוקי פורר: העובדים הסטטוטוריים ממין היועץ המשפטי, הגזבר, המהנדס, הם אנשים בכירים ביותר, לעתים יותר בכירים מראש העיר.

שוקי פורר: צריך לאפשר להם גם זכות שימוע, בכתב או בעל-פה, שעוד מישהו ישמע אותם.

שוקי פורר: כי קיימות מועצות קטנות, שבהן קיימת שרירות לב של מועצה וגם של ראש מועצה.

שוקי פורר: אני חושב שצריך גם להגן עליהם.

שוקי פורר: לכן, לוועדה הזאת יש חשיבות גדולה.

אופיר פינס-פז: תודה.

אופיר פינס-פז: בבקשה, אדוני.

פול ויטל: אני רוצה להתייחס להערה של נציג המבקרים על נושא הסמכות והאחריות, אחריות המבקר.

פול ויטל: אני לא מסכים עם דבריו, כי למהנדס הוועדה ומהנדס הרשות המקומית יש תפקידי הביקורת שהם מבצעים בכל תחומי האכיפה, עם כל הנושא של סמכויות שוטר מעל הפקחים.

פול ויטל: אם משרד הפנים – שהוא מעלינו – רוצה שנפעיל את המרות שלנו על כל העיר כדי להשליט סדר, כפי שנעשה עכשיו ברפורמה של חוק התכנון והבניה, צריך לתת את הכוח למהנדס.

פול ויטל: אני מסכים שלא כל המהנדסים - כמו כל אדם – הם טובים.

פול ויטל: יש מהנדסים יותר טובים ופחות טובים, עם יותר כריזמה או פחות כריזמה, אבל לא צריך בגלל זה להפחית מסמכויות המהנדס.

פול ויטל: כמובן, שאותו דבר חל על הקולגות האחרים שלנו.

פול ויטל: כך שאני לא מסכים שתחום הביקורת של המבקר יותר מיוחד מביקורת המהנדס על כל המערכות הפיזיות שקיימות בעיר, החל מהתכנון האורבני וכלה באכיפה בשטח והביצוע.

פול ויטל: אני מסכים עם ראש עיריית רחובות, מר שוקי פורר.

פול ויטל: הרוב של שני שליש מחברי המועצה מאוד חשוב, אבל נושא הוועדה הוא דו-כיווני.

אופיר פינס-פז: תודה.

אופיר פינס-פז: יושב ראש איגוד מבקרי הפנים, בבקשה.

אריק משיח: בחוק החברות השכילו להפריד את המבקר, שמוגדר על-ידי החוק, ולא שמו אותו בפוזיציה של נושא משרה.

אריק משיח: יש לזה סיבה.

אריק משיח: מבקר, גם ברשות מקומית, הוא לא סמכות ייצוג, אני מבקש בחינה משפטית לעניין, מה לגבי האחריות של המבקר.

אופיר פינס-פז: בשביל מה אתה רוצה להפריד?

אריק משיח: נגיע לפרק הביקורת.

אופיר פינס-פז: אז בינתיים לא נפריד, עד שנגיע לפרק הביקורת.

אופיר פינס-פז: בבקשה, אדוני.

אמיר בר טוב: אנחנו חושבים שהחקיקה הקיימת היום עם הוועדה היא פתרון נכון לשני מצבים.

אמיר בר טוב: במצב שיש פיטורים של בעל תפקיד, גזבר למשל, שהם לא ענייניים.

אמיר בר טוב: לצערי הרב, לפני 2004 היו לנו הרבה מאוד מקרים - כפר מנדא, עוספייה, חבל מודיעין - בהם נעשו ניסיונות לפטר, כאשר הגזבר שמר על הקופה הציבורית נגד ראש הרשות שרצה לחרוג מהתקציב.

אמיר בר טוב: נהפוך הוא, דווקא הגזבר במקרים האלה היה צריך הגנה של ועדה.

אמיר בר טוב: לראש הרשות היה רוב מוחלט במועצה, ובלי הוועדה הזאת הוא היה כבר נמצא בחוץ.

אמיר בר טוב: אלה מקרים שבהם ראשי מועצה גמרו בתביעות פליליות שהתקיימו.

אמיר בר טוב: החקיקה עזרה.

אמיר בר טוב: מצד השני, גם מצב שבו יש בעל תפקיד שלא מתפקד והמועצה לא תומכת, הוועדה מאפשרת החלטה כדי לתקן את המצב.

אמיר בר טוב: לכן, צריך להשאיר את הוועדה כמות שהיא.

אופיר פינס-פז: תודה.

אופיר פינס-פז: יושב ראש איגוד עורכי הדין ברשויות המקומיות, בבקשה.

נילי ארז: רציתי להפנות את תשומת ליבכם לכך שגם נושאי משרה לא חומקים מאחריות.

נילי ארז: בפרק של חוק העיריות שמדבר על הנושא של אחריות אישית נמצאים גם נושאי משרה, כמו כל היתר.

אופיר פינס-פז: אני יודע.

אופיר פינס-פז: אני שואל את עצמי איך תביאו לידי ביטוי את מה שאנחנו רוצים, שתעמדו מול ראש עיר.

אופיר פינס-פז: יש ראשי עיר, שחלק מהם מאוד נחושים.

אופיר פינס-פז: איך את עומדת מולם?

נילי ארז: אדוני, אני באה מנתניה.

נילי ארז: על תפקידיו, סמכויותיו ובעיקר חובותיו של יועץ משפטי ברשות המקומית, על זה לא אכביר במילים, גם כל אחד קיבל מאתנו מכתב במייל בשבוע שעבר.

נילי ארז: רציתי לדבר על מהות החוק החדש.

אופיר פינס-פז: על כל עובד חלות החובות על פי כל דין.

אופיר פינס-פז: לצערנו הרב, קורה שמנהל מחלקת התברואה, חס וחלילה, קיבל שוחד.

אופיר פינס-פז: אז הוא מועמד לדין, וכדומה.

אופיר פינס-פז: אני רוצה שכשיועץ משפטי או מבקר או גזבר או מהנדס יעברו עבירה, החומרה תהיה יותר מאשר על עובד עירייה רגיל.

אופיר פינס-פז: אני לא יודע איך לנסח את זה.

נילי ארז: לכן, לדעתי, כאשר החומרה הזאת נבחנת על-ידי ועדה שהיא חוץ עירונית, מחוץ לחברי המועצה, לטוב ולרע, גם מהכיוון שמדבר עליו ראש עיריית רחובות - - -

אופיר פינס-פז: את בעד הוועדה.

נילי ארז: אני בהחלט בעד הוועדה.

דני וקנין: אני רוצה לומר משהו, בניגוד לדברי חבריי כאן.

דני וקנין: ההצעה של השר היא פרקטית, היא מסייעת לקדם תהליכים ולהוביל עיר.

דני וקנין: שכחנו את המטרה, בשביל מה אני ראש עיר.

אופיר פינס-פז: אולי אתה שכחתי, אנחנו לא שכחנו.

דני וקנין: אני שומע איך למזער את הנזק, איך אפשר לקשור פה ולקשור שם.

אופיר פינס-פז: איזונים.

דני וקנין: הכל סמנטיקה.

דני וקנין: אחד אומר איזונים, ואחד אומר משקולות.

דני וקנין: אני רוצה לראות אותך, כראש עיר, כשהגזבר שלך פועל נגדך.

אופיר פינס-פז: מה זה פועל נגדך?

אופיר פינס-פז: זה קורה לנו יום-יום.

אופיר פינס-פז: יש לנו חשבים במשרדים, יש לנו יועצים משפטיים.

אופיר פינס-פז: זה קורה לנו יום-יום, שעה-שעה.

אופיר פינס-פז: זה חלק מהחיים.

דני וקנין: זה בדיוק מה שאמרתי.

דני וקנין: התפיסה הבסיסית היא איך כולם ילמדו את ראש העיר להיות הגון וישר.

דני וקנין: אני חולק על זה.

דני וקנין: התפיסה שלי, אדוני היקר, היא שאף אחד לא יכול לגנוב ולא להיתפס.

דני וקנין: במילים אחרות, בסופו של דבר אני מסכים עם שר הפנים: להביא אישור שלושה רבעים מחברי מועצת העיר.

דני וקנין: כל ראש עיר יודע איזו הגנה זו.

דני וקנין: לא צריך יותר.

אופיר פינס-פז: תודה.

שלמה קלדרון: לנו יש ניסיון שההגנה הזאת לא שווה.

אופיר פינס-פז: אפשר לגמור את זה או שיש לכם הערות נוספות?

אופיר פינס-פז: בבקשה, אדוני.

22811: קודם כול, אני תומך ומברך על ההצעה שמשרת המנכ"ל היא משרת אמון.

אופיר פינס-פז: אנחנו כבר לא שם.

22811: אני רוצה לחזור לזה, לא היה לי זמן לדבר על זה.

22811: אני בלי מנכ"ל כבר ארבע שנים, בלי סגנים.

22811: יש לי מזכיר, שירשתי אותו, שנמצא בתפקיד כבר 30 שנה, שלא יודע לעבוד.

22811: אני לא מצליח לפטר אותו מצד אחד, ומצד שני משרד הפנים לא מאשר לי מינוי מנכ"ל.

אופיר פינס-פז: למה?

22811: לא יודע.

22811: אומרים שהמזכיר הוא המנכ"ל, והבן-אדם 30 שנה לא יודע לעבוד.

22811: זו בעיה שצריך לדון בה.

אופיר פינס-פז: תודה רבה.

אריה בר: יהיה עוד עובד סטטוטורי שלא מתאים.

אריה בר: נמנה עוד אחד.

22811: זו בעיה של בית משפט, לא בעיה של החברים.

אופיר פינס-פז: חברים, זו בעיה פנימית שלכם כרגע.

אופיר פינס-פז: אי-אפשר להעלות בוועדת הפנים כל נושא פרטני.

דני וקנין: זו דוגמה מהחיים.

דני וקנין: תפקידו של החוק הזה לשרת את התושבים.

אופיר פינס-פז: אתה לא מכיר את המציאות בשג'ור, אל תיכנס לזה.

אופיר פינס-פז: תאמין לי שאני מכיר יותר ממך.

אופיר פינס-פז: בבקשה, אדוני.

אשר כהנא: יש לנו מספר הערות לנושא משרת מהנדס העיר, אבל נבקש להעיר את זה כשנגיע לפרק המתאים.

אשר כהנא: לעניין שנדון כאן, אנחנו רוצים לתמוך במהנדסי הערים ובגזברים.

אשר כהנא: גם אנחנו סבורים שהוועדה הזאת חשובה, יש לה תפקיד באיזון הזה שבין האחריות שיש לנושא המשרה מול העירייה, ראש העיר והמועצה.

אופיר פינס-פז: תודה.

אופיר פינס-פז: יש הערות לסעיף 100?

אופיר פינס-פז: אין.

אופיר פינס-פז: לסעיף 101?

אופיר פינס-פז: בבקשה.

יהודה זמרת: אנחנו מנסים להגן על הנוסח שהממשלה הגישה.

יהודה זמרת: קודם כול, המנהל הכללי, זה חוזר למשרת האמון, זה לא שייך לפה.

יהודה זמרת: יש אבחנה בין יועצים משפטיים ונושאי משרה אחרים לבין מנכ"ל.

יהודה זמרת: מנכ"ל הוא מינוי של ראש עיר.

תומר רוזנר: אמרתי את זה בהתחלה.

אופיר פינס-פז: זה ברור שכל הנושא של המנכ"ל ישתנה כתוצאה - - -

יהודה זמרת: המנכ"ל – כן, אבל כתוב שראש העירייה ימנה את היועץ המשפטי.

יהודה זמרת: מי שממנה אותו זו המועצה.

אופיר פינס-פז: איפה זה כתוב?

נועה בן אריה: בהצעת הוועדה.

יהודה זמרת: סעיף 100 מהסוף להתחלה.

יהודה זמרת: סעיף 100א.

יהודה זמרת: המועצה ממנה.

תומר רוזנר: מי חותם על כתב המינוי?

תומר רוזנר: כל חברי המועצה חותמים על כתב המינוי?

תומר רוזנר: המועצה מאשרת מינוי, היא לא ממנה.

תומר רוזנר: האחריות שלו היא מול המועצה.

נועה בן אריה: סעיף 100 מדבר על האישור הפורמלי.

נועה בן אריה: התהליך, כפי שהוא מוצע בהצעת החוק, הוא מהסוף להתחלה.

נועה בן אריה: האישור של המועצה, המועצה ממנה, זה אחרי התהליך.

נועה בן אריה: אף אחד לא מתעלם מתהליך המינוי.

אופיר פינס-פז: זה לא נכון.

אופיר פינס-פז: ראש העיר ממנה מנכ"ל, ראש העיר לא ממנה נושא משרה, כי זה במכרז.

אופיר פינס-פז: לא הוא מציע את המועמדים למכרז, אז הוא לא ממנה.

אופיר פינס-פז: זה לא תפקיד אמון.

מאיר שטרית: ברגע שהמועצה אישרה, המינוי נכנס לתוקף.

יהודה זמרת: אפשר לומר: לעירייה יהיה, בלי להגיד מי ממנה אותו.

אופיר פינס-פז: ההערה התקבלה.

יהודה זמרת: לעירייה ימונה.

יהודה זמרת: סעיף הבא, מינוי נושא משרה טעון החלטת מועצה.

יהודה זמרת: פה כתבו "ברוב חבריה".

יהודה זמרת: למה צריך ברוב חבריה?

יהודה זמרת: רוב חבריה זה לא רוב נוכחים, זה רוב מיוחס.

יהודה זמרת: הוא כבר עבר ועדת מכרזים, המטרה של אישור המועצה היא מעין בקרה מנהלית ברמה - - -

אופיר פינס-פז: התקבל.

נועה בן אריה: אותו דבר (ג), ההערה לגביו היא כמו ב- (א).

אופיר פינס-פז: ברור.

יהודה זמרת: לגבי סעיף 101(ב), אני מבין שכבר הוסכם להוריד אותו.

יהודה זמרת: לא חייבים להקים ועדה אם אין צורך בה.

אופיר פינס-פז: את זה הורדתי כבר.

יהודה זמרת: סעיף 102, השר יקבע כללים.

יהודה זמרת: יש פה סמכות כללית לשר להסדיר את כל נושא עבודת הוועדה, לא צריך עוד פעם להסדיר את זה ב-(א1).

אופיר פינס-פז: זה נוסח, זה לא מעניין אותי.

שרית דנה: זה לא רק עניין של נוסח, כי השר בוודאי לא קובע את פרטי המכרז הספציפי.

שרית דנה: זה מה שמציעים פה.

אופיר פינס-פז: אתם, כל המשפטנים, אשמים בזה.

אופיר פינס-פז: במשך 20 שנה, 30 שנה, 60 שנה קבעתם שהשר קובע את צבע שרוכי הנעליים.

אופיר פינס-פז: שיגעתם את כולנו.

אופיר פינס-פז: עכשיו אתם אומרים לי לא צריך לקבוע?

אופיר פינס-פז: אתם משגעים את השרים.

אופיר פינס-פז: בעניין הזה האחריות כולה עליכם.

אופיר פינס-פז: דרך אגב, אצלי בוועדה אני משנה את זה.

שרית דנה: אף פעם לא.

תומר רוזנר: אני רוצה להפנות את גברת דנה לסעיף 140 להצעת החוק, שמדבר על מכרזים של עובדים יותר זוטרים, ושם נקבע שהשר יקבע את דרכי המכרז ופרטיו.

שרית דנה: לא, לא צריך את זה.

אופיר פינס-פז: אז גם שם נמחק את זה.

תומר רוזנר: אולי כדאי שמשרד המשפטים יביע עמדה אחידה.

שרית דנה: אפשר לשאול ונאמר לך למה הכוונה, ואם טעינו נמחק, אבל לא נכון לחזור על טעות.

נועה בן אריה: דרך אגב, בסעיף 140 נכתב ששם ייקבעו הכללים משום ששם הכללים צריכים להיות הרבה יותר ספציפיים, גם לפטור ממכרז וגם לגבי הדרוג והדרגה, ואלו משרות לא צריכות להיות לפי הדירוג דרגה.

נועה בן אריה: לכן שם היה צורך בנוסח יותר ספציפי מאשר פה.

אופיר פינס-פז: נגיע לזה.

יהודה זמרת: סעיף 102(ג).

יהודה זמרת: קבענו בחוק שהוועדה צריכה להביא לפחות חמישה מועמדים.

יהודה זמרת: צריך לזכור שבמיוחד ברשויות שמונה זה הרבה.

יהודה זמרת: חמישה זו דרישת סף.

יהודה זמרת: אם היא רוצה היא יכולה להביא יותר, אבל לדרוש ממנה להביא שמונה אומר שכל המיון המוקדם לא ייצא ממנו כלום.

יהודה זמרת: כמה ייגשו?

יהודה זמרת: עשרה?

יהודה זמרת: אז אחרי כל העבודה, מבחנים, השקעה של כסף - - -

תומר רוזנר: הנושא הזה נדון על-ידי מבקר המדינה ונציבות שירות המדינה בכובד ראש בשנת 2000, בעקבות רפורמה גדולה שנעשתה בשירות המדינה.

תומר רוזנר: אם יש פחות משמונה, כמובן שמביאים כמה שיש.

תומר רוזנר: אם יש שלושה יביאו שלושה.

תומר רוזנר: אם יש יותר משמונה מועמדים צריך להביא שמונה, אם יש פחות משמונה מביאים את מי שיש.

תומר רוזנר: לא ממציאים משהו שאין.

מאיר שטרית: נגיד שיש עשרה מועמדים.

מאיר שטרית: מה תפקידה של ועדת המיון?

מאיר שטרית: לבדוק את העשרה האלה, להגיד שמתוכם נראים לה שלושה.

מאיר שטרית: אחרת עבודת המיון מיותרת לחלוטין.

מאיר שטרית: אם צריכים לראיין שמונה מתוך העשרה, כל ועדת המיון לא שווה כלום.

תומר רוזנר: אסביר.

תומר רוזנר: המצב שאתם מדברים עליו, של חמישה מועמדים, היה קיים בשירות המדינה מזה עשרות שנים.

תומר רוזנר: מבקר המדינה העיר שלהביא חמישה מועמדים לוועדת מכרזים זה פוגע בעקרון השוויון וההגינות.

קריאה: באמת, ושמונה זה לא פוגע.

תומר רוזנר: אני מצטט את מבקר המדינה.

תומר רוזנר: לכן התקבלה החלטת ממשלה להגדיל את המספר מחמישה לשמונה.

אופיר פינס-פז: גמרנו, החלטת ממשלה.

יהודה זמרת: החוק הזה אושר על-ידי הממשלה עם חמישה.

אופיר פינס-פז: אל תתחכם.

שרית דנה: אבל זה ככה.

שרית דנה: הממשלה קבעה על עצמה, לא על מישהו אחר.

תומר רוזנר: זה לא מהותי.

אופיר פינס-פז: או שעושים ועדת מכרזים או שלא עושים, זה נכון.

יהודה זמרת: זה לא מהותי.

אופיר פינס-פז: עזבו את זה, זה שטויות.

יהודה זמרת: מוצע להוסיף את סעיף 103(א1).

יהודה זמרת: ההמשך של הסעיף אומר שוועדת המכרזים לנושי משרה תהיה רשאית להציע אדם אחר שנמצא כשיר לשמש בתפקיד על פי המכרז.

יהודה זמרת: ברגע שאנחנו כותבים שהיא תהיה רשאית אז עוד פעם אנחנו אומרים: אל תעשו מכרז חדש, תיכנסו להליך חדש.

אופיר פינס-פז: אז מה אתה מציע?

יהודה זמרת: לבטל את הסיפא, הוועדה תחליט אם היא רוצה מכרז או לא רוצה מכרז במקום אחר.

יהודה זמרת: לעצור אחרי המילה "פרוטוקול".

יהודה זמרת: נכתוב שהוועדה רשאית להציע אדם אחר, כללית.

יהודה זמרת: פה כתוב שוועדת המכרזים רשאית להציע אדם אחר, מאותו רגע היא תקבל עתירה למה היא לא משתמשת בסמכותה.

יהודה זמרת: כל ההליך שבו היא אומרת שהיא לא רוצה יתגלגל שוב.

יהודה זמרת: לא צריך.

תומר רוזנר: נמחק את זה.

שרית דנה: בסעיף 104(3) זו הוראה ממש שגויה.

שרית דנה: יש פה פסקות כהונה לנושא משרה למי שהיה חבר מועצה או ראש עירייה ברשות אחרת לתקופה.

שרית דנה: ההצעה של רשות גובלת היא לא רלוונטית.

שרית דנה: אנחנו לא בעניין ניגוד עניינים, אנחנו בעניין הפוליטיזציה של השירות הציבורי.

שרית דנה: אנחנו רוצים לייצר אבחנה שבמסגרתה העובדים הסטטוטוריים הם אנשים, שגם אם היו פעילים בחיים הפוליטיים, יש ניתוק.

שרית דנה: זה ברור למה זה חשוב.

שרית דנה: אסרנו עליהם להתמודד אחר כך.

אופיר פינס-פז: אז על מה את מדברת?

שרית דנה: היועצים המשפטים של הוועדה הציעו להוסיף "עירייה גובלת", אין לזה שום תכלית.

שרית דנה: האיסור צריך להיות על קיומה של זיקה ולא על גובל.

תומר רוזנר: ראשית, אנחנו מדברים על חופש העיסוק.

תומר רוזנר: אנחנו לא חושבים שמי שכיהן כחבר מועצה בעיריית אילת והוא מומחה כלכלי מצוין לא יכול להתמנות כגזבר במועצת קריית שמונה.

אופיר פינס-פז: מי אמר שהוא לא יכול?

תומר רוזנר: זה מה שהם מציעים, ששנתיים הוא לא יוכל.

שרית דנה: לתקופה, 18 חודש.

אופיר פינס-פז: מה ההיגיון?

אופיר פינס-פז: אם הוא גר באילת הוא לא יכול לכהן בקריית שמונה?

שרית דנה: ההיגיון הוא יצירת אבחנה ברורה בין החיים הפוליטיים לבין עובדי ציבור.

שרית דנה: ביקשו ראשי הרשויות, ובצדק, שמי שכיהן כמנכ"ל או כנושא משרה לא יוכל להתמודד מיד בסמוך לאחר מכן.

שרית דנה: זה נכון גם בהיבט ההפוך, מתוך רצון לייצר מצב שבו עובדי הציבור אינם אנשים - - -

אופיר פינס-פז: אומר לך השר שטרית באותה עיר.

שרית דנה: אני חושבת שזו טעות.

שרית דנה: אגב, זה לא נכון שזה באותה עיר.

שרית דנה: הרעיון הוא לא לייצר קרש קפיצה לעובדי רשויות בהתמודדות.

שרית דנה: אם אתה רוצה שזה יהיה שומר הסף, צריך לייצר - - -

אופיר פינס-פז: הייתי עד עכשיו סגן ראש העיר בעפולה.

אופיר פינס-פז: התפנתה משרה של - - -

שרית דנה: זה לא חל על מנכ"ל, זה חל רק על שומרי סף.

אופיר פינס-פז: אז הייתי סגן בעפולה, עכשיו אני רוצה להיות גזבר בתל אביב.

שרית דנה: אנחנו רוצים לומר שצריך לייצר ניתוק ותקופת צינון, צריך לייצר מצב שבו יש גם אמון של הציבור בנושאי המשרה, שאלה אנשים שאין להם זיקה פוליטית.

שרית דנה: זה הטעם שבגללו אנחנו אוסרים על עובדי המדינה להיות חברים בגוף בוחר, להיות בעלי זיקה פוליטית.

שרית דנה: אנחנו לא אוסרים את זה על עובדי רשויות מקומיות.

תומר רוזנר: אדם שכיהן כחבר מועצה - - -

אופיר פינס-פז: תודה, לא שכנעתם.

אופיר פינס-פז: זה יישאר ברשות עצמה וברשות הגובלת.

תומר רוזנר: ברשות עצמה מדובר על חמש שנים, ברשות הגובלת שנתיים.

נועה בן אריה: ברשות הגובלת היה סיכום עם השר על 18 חודש.

מאיר שטרית: בסוגיה הזו לא טיפלתי.

יהודה זמרת: סעיף 106, אמרנו שלתקופה של 45 יום, כל אחד מנושאי המשרה רשאי למנות לו ממלא מקום מבין העובדים הכפופים לו.

יהודה זמרת: הוועדה ביקשה להוסיף ליד ממלא מקום גזבר שהוא צריך תנאי כשירות.

יהודה זמרת: במיוחד במועצות קטנות, לא תמיד זה מתקיים.

יהודה זמרת: יש לגזבר את הכפופים לו, מדובר על 45 יום, לא צריך לקבוע את התנאים האלה, כי לא תמיד יש תנאי כשירות.

אופיר פינס-פז: למה?

אופיר פינס-פז: צריך מינימום.

יהודה זמרת: כי לא תמיד יש.

יהודה זמרת: במועצה מאוד קטנה יש עובדת חשבות, אבל אין לה תואר אקדמי.

יהודה זמרת: אבל היא עובדת והוא סומך עליה.

אופיר פינס-פז: נאמר שלא כל תנאי הכשירות.

אופיר פינס-פז: אבל משהו אלמנטרי, מינימום?

אופיר פינס-פז: יועץ משפטי מחליף צריך להיות עורך דין?

אופיר פינס-פז: יופי.

אופיר פינס-פז: גזבר צריך להבין בכסף?

רני פינצ'י: מנהלת חשבונות, שהיא בוגרת הנהלת חשבונות, אין לה תואר אקדמי.

רני פינצ'י: היא לא עומדת בתנאי הסף האלה.

רני פינצ'י: זה רק 45 יום.

שרית דנה: זה רק ל-45 יום, מעבר לזה יש חובת כשירות.

אופיר פינס-פז: או חופשת לידה.

שרית דנה: בסדר, 45 יום ועד חופשת לידה.

שרית דנה: אתה צודק.

שרית דנה: הפרופוזיציה הזו מייצרת מצבים, בטח ברשויות קטנות, שבהם אין מי שימנו.

שרית דנה: לא יהיה ממלא מקום גזבר.

יהודה זמרת: מעבר ל-45 יום כבר צריך תנאי כשירות, זה עולם אחר.

יהודה זמרת: אז אפשר להביא מישהו מבחוץ ולעשות את כל תנאי הכשירות.

יהודה זמרת: אבל כשיש מנהלת חשבונות וגזבר במועצה קטנה, איפה נמצא?

אופיר פינס-פז: תודה.

אופיר פינס-פז: בבקשה, מר אלדר.

עדי אלדר: כתוב המנהל הכללי ימנה אחד מעובדי העירייה.

עדי אלדר: ראש העיר צריך למנות.

עדי אלדר: עם כל הכבוד, לא המנכ"ל יקבע מי ימלא את מקומו ולא הגזבר יקבע מי ימלא את מקומו.

עדי אלדר: מה קורה לכם?

עדי אלדר: אתם הולכים לעשות עיריות נפרדות?

יהודה זמרת: אבל האחריות היא של - - -

עדי אלדר: סליחה, ראש העיר הוא הסמכות בעירייה, הגיע הזמן שתבינו את זה.

עדי אלדר: הוא יקבע מי מחליף את מי.

עדי אלדר: צריך לשנות את זה.

עדי אלדר: לא צריך ממלא מקום קבוע, רק במידה שמישהו נעדר לתקופה ארוכה, בכל התפקידים, גם נושאי המשרה וגם המנכ"ל.

עדי אלדר: גם לא יעלה על הדעת שאם מהנדס יוצא, שלא נמנה מישהו עם תואר מהנדס במקומו.

עדי אלדר: הוא הרי חותם על תוכניות בניה.

עדי אלדר: צריך להיות עם כישורים של חתימה, רבותיי.

עדי אלדר: במקרה של נושאי משרה, צריך למצוא ממלא מקום בעל כישורים שתואמים את המשרה.

שרית דנה: ואם אין, לא יחתמו על שיקים?

יהודה זמרת: לגבי מנכ"ל, בהחלט ראש עיר ממנה.

יהודה זמרת: אם הוא רוצה להסמיך מישהו, זה יהיה רק באישורו של ראש העיר.

יהודה זמרת: מנכ"ל הוא משרת אמון, וזה מצדיק את זה.

יהודה זמרת: לגבי נושאי המשרה, כתוב בחוק שגם אם מישהו שהם מינו עשה טעות, כל האחריות נופלת עליהם.

יהודה זמרת: זה חלק מהעצמאות שאנחנו רוצים להבטיח להם ומשיקול דעתם.

יהודה זמרת: גזבר יגיד שממנים מישהו שהוא לא איש אמונו, והוא ייקח עליו את מלוא האחריות אבל לא הוא ימנה אותו.

יהודה זמרת: זה לא הולך.

אופיר פינס-פז: אני מציע לדלג על זה.

אופיר פינס-פז: מנכ"ל יהיה מינוי של ראש העיר, ונושא משרה ראש העיר, בהסכמת האיש שצריך לצאת.

אופיר פינס-פז: יש תנאי כשירות אלמנטריים.

מאיר שטרית: במשרה של מהנדס למשל, אי-אפשר אחרת.

אופיר פינס-פז: סיכמנו שבמשרה של מהנדס ויועץ משפטי צריך כשירות.

אופיר פינס-פז: תודה.

שרית דנה: לא.

אופיר פינס-פז: מה לא?

אופיר פינס-פז: צריך מהנדס לוועדה המקומית, מה השטויות האלה.

שרית דנה: נניח שבמחלקת מהנדס העיר אין אדריכל או מהנדס רשוי, אבל יש טכנאי.

תומר רוזנר: אז הוא לא יכול להיות מהנדס העיר.

שרית דנה: זה אומר שלתקופה של 45 ימים, אם האיש מאושפז, אי-אפשר להוציא התרי בניה בעיר.

שרית דנה: זה לא מתקבל על הדעת.

תומר רוזנר: בוודאי שאי-אפשר.

שרית דנה: אותו דבר גזבר.

שרית דנה: התנאי לגזבר הוא שיהיה בעל תואר אקדמי או ניסיון, זאת אומרת שאם האיש נופל למשכב, 45 ימים אין שיקים בעירייה, אין משכורות?

שרית דנה: זה לא מתקבל על הדעת.

אופיר פינס-פז: אם את יוצאת לחופשת לידה - - -

יהודה זמרת: לחופשת לידה אפשר להביא מישהו מבחוץ לשלושה חודשים.

תומר רוזנר: אז תביא גם ל-45 יום.

מאיר שטרית: כאשר מדובר במהנדס, שזו אחריות סטטוטורית לחתימה על תוכניות בניה, כולל חישובים, צריך מהנדס לחתום על התוכניות ועל אישורי הבניה.

מאיר שטרית: אם אין אדם מקומי במועצה, היא תיקח יועץ חיצוני.

מאיר שטרית: לגבי גזבר זה פחות חמור.

מאיר שטרית: צריך לאפשר מנהל חשבונות, גם אם אין לו תואר אקדמי.

מאיר שטרית: אני חושב שזה הגיוני ונכון.

חני גולדשטיין: אני מציעה שהגזבר הוא זה שימנה.

חני גולדשטיין: אם זה בשיתוף עם ראש העיר – זה מצוין.

אופיר פינס-פז: לא זאת השאלה.

אופיר פינס-פז: תודה.

תומר רוזנר: אני רוצה להבהיר משהו.

תומר רוזנר: אדוני השר, כרגע החוק מחייב שממלא המקום יהיה עובד העירייה.

תומר רוזנר: זאת אומרת, אם רוצים לקבל את ההצעה שהעלית, צריך להכניס את האפשרות - - -

יהודה זמרת: אבל אז דיני המשמעת לא חלים עליו.

אופיר פינס-פז: תודה.

אופיר פינס-פז: אנחנו עוברים לסעיף 107.

יהודה זמרת: סעיף 107(ג).

יהודה זמרת: החוק מסדיר את זה באופן פשוט: לא מינתה הרשות המקומית את נושא המשרה שלה תוך ארבעה חודשים, שר הפנים ימנה ועדת מכרזים, יפרסם את המודעה ויבחר.

יהודה זמרת: אם הרשות התרשלה, זאת בעיה שלה.

אופיר פינס-פז: מה זאת אומרת "בעיה שלה"?

יהודה זמרת: הרשות המקומית לא רצתה – ולעתים משיקולים זרים – לפרסם.

יהודה זמרת: השר עושה את זה, ממנה ועדת מכרזים, מפרסם את המודעה וממנה.

יהודה זמרת: זה המנגנון שהצענו.

יהודה זמרת: הלשכה המשפטית של הכנסת הציעה סעיף נוסף, 107(ג).

יהודה זמרת: אנחנו נגד הסעיף הזה, משום שאנחנו לא יודעים להגדיר מה זה מעשה או מחדל.

יהודה זמרת: נתגלגל בבתי משפט אם זה מעשה או מחדל ולמה זה נגרם.

יהודה זמרת: לעתים זה נגרם לא רק בגלל שהמועצה אשמה, אלא בכלל אף אחד - - -

אופיר פינס-פז: ההצעה נשמעת הגיונית.

תומר רוזנר: הרעיון הוא לשמור את עיקרון הביזור, שכל כך מהללים בהצעת החוק הנוכחית.

תומר רוזנר: כשמדובר בראש עיר שמתרשל בתפקידו או במנכ"ל שמתרשל בתפקידו ולא ממנה את ועדת המכרזים שלו, אז צריך התערבות חיצונית.

תומר רוזנר: יחד עם זאת, אם המנכ"ל או ראש העיר היה בסדר, הכין ועדת מכרזים, היא קיבלה את ההחלטה והמועצה, שהיא מועצה לעומתית ורוצה להתנכל לראש העיר, לא ממנה את מי שנבחר, אין שום סיבה שימנו ועדת מכרזים חדשה.

יהודה זמרת: זה נכון, אבל זה לא מה שכתוב.

אופיר פינס-פז: זה מוסכם.

אופיר פינס-פז: השאלה היא רק שאלת הניסוח.

שרית דנה: זה לא מה שכתוב.

שרית דנה: כתוב שרשאי השר להמשיך תהליכים.

אופיר פינס-פז: אין ביניכם מחלוקת מהותית.

אופיר פינס-פז: תנסחו את זה.

אופיר פינס-פז: התקשורת ביניכם לא מספיק טובה.

אופיר פינס-פז: אני צריך עוד פעם לכנס את כל הגורמים במשרדי?

שרית דנה: זה היה נעים נורא בפעם הקודמת.

אופיר פינס-פז: דרך אגב, היועצת המשפטית של הכנסת הודיעה לי שבעקבות הפגישה הזו, וכנראה גם מחשבות והתדיינויות נוספות, היא לא עומדת מאחורי חוות הדעת שהיא הוציאה ביחס לחוק העיריות.

אופיר פינס-פז: ביקשתי ממנה להוציא מכתב.

אופיר פינס-פז: אנחנו עוברים לסעיפים 108, 109.

קריאות: מה עם 105?

נועה בן אריה: מה הסיכום, ועדה או לא ועדה?

מאיר שטרית: אדוני היושב ראש, כשלא היית פה, אמרתי שאחת הבעיות שיכולה להיות בעירייה, שאי-אפשר לפטר נושאי משרה סטטוטוריים, אלא ברוב של שני שליש.

מאיר שטרית: העובדה היא שבמועצה כמעט אי-אפשר להגיע למצב כזה של שני שליש.

מאיר שטרית: בדרך כלל, בתוך השני שליש יש גם קואליציה וגם אופוזיציה, כלומר הסכמה מאוד רחבה.

מאיר שטרית: יש צד שני של העניין, מטעמם של ראשי הערים.

מאיר שטרית: ראש עיר יכול להיות תקוע עם עובד במשרה סטטוטורית שמשבש לו ולעירייה את החיים.

מאיר שטרית: הוא יכול לשתק את עבודת העירייה.

מאיר שטרית: אני יכול לתת לך דוגמאות גם מהחיים וגם מהמציאות.

מאיר שטרית: כדי למנוע את הרוב במועצה, גזבר יכול לחלק בוועדת תמיכות, שהוא חבר בה, תמיכות נדיבות לאגודות שלחברי המועצה יש עניין בהן, כדי שיתמכו בו.

מאיר שטרית: אלה דברים שהיו.

מאיר שטרית: ברור שראש עיר צריך להיות במצב שהוא יכול לתפקד, אחרת אין לו יכולת לנהל את העיר שלו.

מאיר שטרית: לכן, אם כבר מגייסים שני שליש, וזה רוב מאוד גדול להגנה על נושא משרה סטטוטורית, אני לא חושב שצריך להיות מצב שאחרי שהמועצה מחליטה ברוב כזה, הוא עוד יכול לפנות לוועדה ולערער.

אופיר פינס-פז: אבל יש את הוועדה בחוק.

מאיר שטרית: אני מציע להשאיר את הוועדה רק לעניין ההפוך, רק לסעיף (ד), שאומר שאם ראש העיר לא משיג ראש מוחלט בעירייה והוא עדיין חושב שאותו נושא משרה משבש לו את החיים, הוא יכול לפנות לוועדה הזאת.

אופיר פינס-פז: אם אתה מסכים לזה, תסכים גם לשני.

אופיר פינס-פז: מי עומד בראשות הוועדה היום?

אמיר ברטוב: פקיד של משרד הפנים.

אופיר פינס-פז: אני מציע שבראש הוועדה יהיה נציג קבוע, מסודר.

אופיר פינס-פז: אני מציע שזה יהיה מנהל המינהל לשלטון מקומי.

מאיר שטרית: לא, לא, תלוי מי האיש.

מאיר שטרית: אם זה יועץ משפטי - - -

קריאות: לא, לא.

אופיר פינס-פז: מה קרה?

אופיר פינס-פז: אי-אפשר למנות את מנהל המינהל לרשות מקומית?

מאיר שטרית: דבר נוסף שהערתי, כתוב באחד הסעיפים שהעניין חל גם על עובד סטטוטורי שעובד על חוזה, כשמסתיימת תקופת כהונתו.

מאיר שטרית: אז זה צריך להוריד, כי אדם שעובד על חוזה יודע שהוא בא לעבוד ארבע שנים והולך הביתה.

שרית דנה: אפשר לחשוב על שיטה שבה נושאי משרה עובדים בקדנציות.

שרית דנה: זו שיטה מצוינת, צריך לחשוב עליה.

שרית דנה: זה מקודם היום בשירות המדינה.

מאיר שטרית: עושים את זה בפרקליטות היום עם פרקליטי מחוז, יועצים משפטיים.

שרית דנה: זה תהליך מצוין, ואני בעדו.

שרית דנה: חשבתי מההיבט של מי שמכיר את השלטון המקומי שלא נכון להטיל על השלטון המקומי נטל שעוד לא הוטל על עובדי המדינה.

שרית דנה: לכן, כל זמן שעובדי המדינה לא עובדים בקדנציות לא נכון לעשות את זה גם בשלטון המקומי.

שרית דנה: לכן, לא חשבתי שנכון להכניס לפה את עניין הקדנציות.

שרית דנה: זה משהו שאפשר לחשוב עליו.

שרית דנה: בכל מקרה, גם אם נכון לעשות קדנציות, צריך לקבוע את התקופה שלהן בחוק, וזה לא קשור לשאלה מה כתוב בחוזה הספציפי של היועץ המשפטי.

שרית דנה: מצב שבו נושאי המשרה מועסקים בחוזה רק שביל שישפר את תנאי שכרם, כי אחרת הם בדירוג דרגה.

שרית דנה: אין לזה שום קשר ועניין לתפיסה המהותית.

שרית דנה: לכן, זה לא צריך להיות קשור לתקופת החוזה, כי אחרת העירייה תעשה חוזה לשנה ובכל שנה היועץ המשפטי והמבקר והגזבר מועמדים להדחה וכל ההגנה שפה איננה רלוונטית.

שרית דנה: אתם רוצים לקבוע קדנציות - אפשר לקבוע קדנציות.

שרית דנה: צריך לקבוע את התקופה, זה לא קשור לתקופת החוזה.

מאיר שטרית: כשבא מהנדס לעירייה וחותם על חוזה מרצון לקדנציה - - -

שרית דנה: זה לא בסדר.

מאיר שטרית: אנשים מבוגרים, חותמים חוזה לארבע שנות עבודה.

שרית דנה: זה לא בסדר, מכיוון שההנחה היא שהוא לא הולך הביתה בתום ארבע שנים, אלא שבתום ארבע שנים הוא נתון למצב שבו ראש העיר או המועצה צריכים להאריך את כהונתו.

שרית דנה: איבדנו את כל העצמאות ואת כל ההגנה מפני פיטורים.

שרית דנה: לכן, אם עושים משטר קדנציות אי-אפשר לאשר בכלל הארכה, כמו בפרקליטי מחוז.

מאיר שטרית: את צודקת, אבל אף אחד לא מחייב אותו לעבוד לפי חוזה.

שרית דנה: בוודאי שמחייבים אותו.

אופיר פינס-פז: אחרת הוא לא ירוויח.

מאיר שטרית: כתבנו בחוק שעושים מכרז לנושאי משרה.

מאיר שטרית: במקומות שבהם עושים מכרז אין בעיה כזאת.

שרית דנה: בוודאי שיש, רק במכרזים.

שרית דנה: על זה מדובר.

נילי ארז: - - - יבואו בחוזה, אין שום דרך אחרת.

נילי ארז: לא מאפשרים אחרת.

מאיר שטרית: רוצים חוזה בכירים, הרי עובד יכול להגיד - - -

אופיר פינס-פז: משרד הפנים מחייב חוזה בכירים.

מאיר שטרית: אתה מספר לי?

מאיר שטרית: את צודקת, הבעיה קיימת גם בשירות המדינה וגם בשלטון המקומי.

מאיר שטרית: אני מכיר גם בשירות המדינה את התופעה של אנשים שחותמים על חוזה מרצון, וכתוב בו שבסוף הקדנציה ניתן להוציא אותו, לא חייבים לחדש את החוזה.

מאיר שטרית: ראו החשב הכללי לשעבר – דוגמה קלאסית - שנאחז בקרנות המזבח.

מאיר שטרית: נגמר החוזה - האדם צריך ללכת הביתה.

מאיר שטרית: פה יש חוק שקובע את זה, אבל יש גם חוזה חתום.

דוד אזולאי: אם החוזה מסתיים בשנה השלישית של הקדנציה?

מאיר שטרית: אם מוצא חן בעיניו יאריך, ואם לא - לא.

מאיר שטרית: מה לא בסדר?

אופיר פינס-פז: תודה, מיצינו.

אופיר פינס-פז: יש ועדה לשני הכיוונים.

אופיר פינס-פז: סעיף 108.

אופיר פינס-פז: אני בעד קדנציות, גם בשירות המדינה, גם בשלטון המקומי.

אופיר פינס-פז: נשקול את זה.

גידי פרישטיק: בסעיף 108 יש איסור על עבודה נוספת של מנכ"ל.

גידי פרישטיק: יש רשויות קטנות רבות שיש בהן מנכ"ל, ואותו בן-אדם הוא גם הגזבר.

אופיר פינס-פז: מזכיר שהוא גזבר זה קיים.

גידי פרישטיק: יש הרבה כאלה שהם מזכיר וגזבר, אני חושב שמעל 30.

אריה בר: מדובר על עיסוק נוסף מחוץ לעירייה.

גידי פרישטיק: אז צריך להבהיר, כי הנוסח כרגע אומר - - -

אריה בר: עיסוק מחוץ לעירייה.

אופיר פינס-פז: כתוב שהוא לא יכול.

אופיר פינס-פז: צריך להחליט.

גידי פרישטיק: צריך להוסיף את המילים "מחוץ לעיסוקם בענייני העירייה".

תומר רוזנר: גזבר יכול להיות מנכ"ל?

תומר רוזנר: בוודאי שהוא לא יכול להיות.

גידי פרישטיק: אתה רוצה לאסור את זה?

תומר רוזנר: באותה עיר - ודאי, אלה שתי חתימות.

תומר רוזנר: מי יחתום?

מאיר שטרית: חתימה שניה היא ראש העיר והגזבר, או ראש העיר והמנכ"ל.

אופיר פינס-פז: לשיטתי, גזבר שהוא מנכ"ל יכול להיות ברשויות עד 50,000 תושבים, אבל לא מעבר לזה.

מאיר שטרית: נכון, כי ברשות גדולה יש משרה מלאה.

גידי פרישטיק: חבל לאסור עליהם.

אופיר פינס-פז: צריך לכתוב את זה במפורש.

אופיר פינס-פז: חברים, אני רוצה להודות לכם על ההשתתפות.

אופיר פינס-פז: עברנו היום שלושה פרקים מאוד חשובים.

אופיר פינס-פז: אני רוצה עוד פעם להגיד לחברי הכנסת ולכל המשתתפים שאנחנו מתכוונים להביא בישיבה הבאה פיצול של סעיפים שקשורים לגודל המועצה, לאחוז החסימה ואולי דברים נוספים.

אופיר פינס-פז: נשלח נוסח מתואם בין משרד הפנים לבין הוועדה.

דוד אזולאי: אדוני היושב ראש, אני מבקש לקבל הודעה מוקדמת על הסעיפים שאתה מתכוון לפצל מהחוק ומתי אתה מביא את זה להצבעה.

אופיר פינס-פז: ברגע שאדע אודיע לך.

דוד אזולאי: לא באותו יום.

אופיר פינס-פז: לא באותו יום, אשתדל שזה יהיה לפחות שבוע קודם.

אופיר פינס-פז: תודה רבה, אני נועל את הישיבה.